text:
སྟོང་སྐོར་ཚེ་རིང་ཐར་གྱིས་བརྩམས་ཤིང་རྒྱ་ཕྱུག་བསོད་ནམས་ཚེ་བརྟན་གྱིས་བསྒྱུར།
(དཔྱད་རྩོམ་འདིའི་དབྱིན་ཡིག་གི་མ་རྩོམ་ནི་ཁེམ་སྦི་རེ་ལྗི་གཙུག་ལག་སློབ་གྲྭ་ཆེན་མོ་དང་ཡེའོ་གཙུག་ལག་སློབ་གྲྭ་ཆེན་མོ་གཉིས་ཀྱིས་མཉམ་སྒྲུབ་བྱས་པའི་བོད་རིག་པ་ཞིབ་འཇུག(Revued’EudesTibetaines)ཅེས་པའི་དྲ་བའི་ལོ་ཕྱེད་དེབ་ཏུ་འཁོད་ཅིང་http://himalaya.socanth.cam.ac.uk/collections/journals/ret/pdf/re_15_14.pdf སྤྱི་ལོ༡༩༩༨ལོའི་ཟླ་བདུན་པའི་ཚེས་ཉེར་ལྔ་ནས་སོ་གཅིག་བར་ཨ་རིའི་ཨིན་ཊཱི་ཡ་མངའ་སྡེའི་སློབ་ཆེན་དུ་འཚོགས་པའི་རྒྱལ་སྤྱིའི་བོད་རིག་པའི་ཚོགས་འདུ་ཐེངས་བརྒྱད་པའི་སྟེང་ཐོག་མར་སྒྲོག་སྦྱངས་བྱས།)
མཚོ་སྔོན་ནི་བོན་བསྟན་དར་རྒྱས་ཤིན་ཏུ་ཆེ་བའི་ས་ཁུལ་ཞིག་སྟེ། རེབ་གོང་གི་ས་ཁུལ་ཁ་ཤས་ནི་བོན་བསྟན་གྱི་ལྟེ་གནས་གཙོ་བོ་ཡིན་ལ། དེ་མིན་ཁྲི་ཀའི་སྟོང་ཆེ་དང་སེར་བརྒྱ། འབའ་རྫོང་གི་སེ་བཟའ། མུ་གེ་ཐང་གི་འབྲོག་རུ། བ་ཡན་གྱི་ཤར་སྟེང་དང་དོ་ཤེས། རྡོ་སྦིས་ཀྱི་བོན་ཚང་མ། ཆབ་ཆའི་དུང་དཀར། ཆབ་ཆ་ནུབ་ཁུལ་གྱི་ཆོས་རྗེའི་སྟོང་སྐོར་དང་མཚོ་སྔོན་པོའི་བྱང་ཁུལ་གྱི་བོན་བརྒྱ་བཅས་ཡོད། ཨ་མདོའི་ས་ཁུལ་གང་སར་གནའ་རབས་བོན་གྱི་རྗེས་ཤུལ་མང་པོ་ཡོད་པར་མ་ཟད། ཐ་ན་ཐུབ་པའི་བསྟན་པ་ཤུགས་ཆེར་དར་བའི་ས་ཁུལ་དུའང་ཡོད་ལ། དུས་རབས་བཅུ་བའི་སྐབས་ཀྱི་བསྟན་པ་ཕྱི་དར་གྱི་ལོ་རྒྱུས་ནང་ཡང་ཐིམ་ནས་ཡོད།
ང་ཚོས་བོད་ཀྱི་ཆོས་བྱེད་མི་སྣར་རྒྱུས་ལོན་བྱེད་དུས་ཏག་ཏག་རྒྱུན་དུ་དགོན་པའི་གྲྭ་བར་མ་གཏོགས་བསམ་བློ་འཁོར་བཞིན་མེད་མོད། ཨ་མདོའི་མཚོ་སྔོན་ས་ཁུལ་དུ་ཆོས་བྱེད་མི་སྣ་རིགས་གཞན་ཞིག་བདོག་པ་ནི་བོན་སྔགས་ཀྱི་ཚོགས་པ་ཡིན། དེར་སྲོལ་རྒྱུན་གྱི་འབོད་སྟངས་ལྟར་ན་མི་སྒེར་ལ་དཔོན་དང་ཚོགས་པར་བོན་མང་ཞེས་འབོད་བཞིན་ཡོད། དུས་རྒྱུན་གྱི་འཚོ་བའི་ནང་ཁོ་ཚོ་ཁྱིམ་པ་ཡིན་མོད། དེ་དང་ཆབས་ཅིག་གསས་ཁང་གི་སྔགས་པའང་ཡིན་ལ། ཁྱིམ་ཚང་ཡོད་པར་མ་ཟད་ཞིང་འབྲོག་ས་ཁུལ་གྱི་རྒྱུན་ལྡན་གྱི་ལས་ཀའང་ལས་བཞིན་ཡོད། དུས་ཆེན་ཁྱད་པར་བར་ཁོ་ཚོ་གསས་ཁང་དུ་འཛོམས་ནས་ཆོས་ལུགས་བྱེད་སྒོ་སྤེལ་བཞིན་ཡོད་པ་ལས་གཞན། བོན་པོའི་ཁྱིམ་ཚང་དུ་སོང་ནས་སྲུང་བ་བཙུགས་ཏེ་གདོན་བགེགས་བསྐྲོད་པའི་ཆོ་ག་སྤེལ་བ་དང་། ཁྱད་པར་དུ་ཉམ་ཐག་ཅིང་ཤུགས་ཟད་པའི་ནད་པའི་གམ་ལའང་འགྲོ་བཞིན་ཡོད། ཁོ་ཚོའི་ཆོས་ལུགས་ཆོ་ག་སྤེལ་སར་གསས་ཁང་དུ་འབོད་ཅིང་། དེར་ཆ་ཚང་བའི་གསང་སྔགས་ཆོ་གའི་ཆོས་ཐོག་གི་ལམ་ལུགས་ཤིག་ཡོད།
བོན་གྱི་ཅུང་སྔ་བའི་ལོ་རྒྱུས་ཡིག་ཚགས་སུ་ད་ལྟའི་མཚོ་སྔོན་ས་ཁུལ་འདིར་ལོ་རྒྱུས་ཁྲོད་ཀྱི་བོན་མང་གི་ཆོས་ཐོག་ཞིབ་འབྲི་བྱས་ཡོད་པའི་ཡིག་ཆ་ཞིག་རྙེད་ཐབས་བྲལ་མོད། བོན་སྔགས་མི་སྒེར་གྱི་མཛད་པ་དག་ལོ་རྒྱུས་སུ་འཁོད་ཡོད་པར་མ་ཟད་ད་ལྟའང་རྒྱུན་མཐུད་ནས་ཡོད། ཁོ་ཚོས་ཡི་དམ་ཆོས་ཐོག་ཅེས་རང་ཉིད་ཐར་བའི་ཆེད་དང་གཞན་མི་དམངས་ཀྱི་དམིགས་འདུན་འགྲུབ་པར་སྤེལ་བའི་ཆོ་ག་བཅས་རིགས་གཉིས་སྤེལ་བཞིན་ཡོད། བོན་གྱི་བསྟན་པ་ཕྱི་དར་གྱི་སྐབས་སམ། ཁྱད་པར་དུ་གཤེན་ཆེན་ཀླུ་དགའི༼༩༩༦–༡༠༣༥༽དུས་སྐབས་སུ། གདུལ་བྱ་མང་པོ་ཁོང་གི་གམ་དུ་འདུས་ཤིང་ཁོང་དང་མཉམ་དུ་བོན་གྱི་ཟབ་དོན་གསང་སྔགས་ལ་སློབ་སྦྱོང་དང་ཉམས་ལེན་བྱས་པས་དེར་ཚོགས་པའི་བྱེད་སྒོ་ངེས་པར་ཡོད་སྲིད། ཚོགས་པའི་ངོས་ནས་ཐོས་བསམ་བྱེད་ཐབས་འདི་ནི་དུས་རབས་མང་པོར་བོན་གྱི་གཞུང་ལུགས་བརྒྱུད་སྤྲོད་བྱེད་པའི་ཐབས་ལམ་གལ་ཆེན་ཞིག་ཡིན་སྲིད་མོད། འདི་དང་མཚོ་སྔོན་ས་ཁུལ་གྱི་བོན་མང་གི་ཆོས་ཐོག་གཉིས་དབར་གྱི་འབྲེལ་བར་ད་དུང་ཡང་གསལ་ཁ་དོད་པའི་ལོ་རྒྱུས་ཡིག་ཚགས་ཤིག་མ་རེག་པས་ཁ་ཚོན་གཅོད་ཐབས་བྲལ། བོན་གྱི་ལོ་རྒྱུས་ཡིག་ཚགས་མང་པོར་བོན་གྱི་གྲགས་པ་འབར་བའི་མཁས་ཆེན་དག་བཀོད་ཡོད་པ་དཔེར་ན་གཤེན་ཆེན་ཀླུ་དགའི་སློབ་མའི་གཙོ་བོ་ཞུ་ཡས་ལེགས་པོ་ལྟ་བུ་སྟེ། ཁོང་ནི་སྔགས་པ་ཞིག་ཡིན་ལ་བོན་གྱི་ལོ་རྒྱུས་ཡིག་ཚགས་སུ་དབང་ལྡན་ཕུར་ཐོགས་འཛིན་པ[1]ཞེས་འབོད་བཞིན་ཡོད་ཅིང་། བོན་གྱི་མཁས་པ་ཆེན་པོའི་བཞིའི[2]གྲས་ཀྱང་ཡིན། བོན་གྱི་སློབ་དཔོན་དང་མཁས་པ་མང་ཆེ་བས་ཤེས་རབ་རྒྱལ་མཚན༼༡༣༥༦–༡༤༡༥༽གྱི་བར་དུ་མི་དམངས་ལ་མཛུབ་སྟོན་བྱས་ཤིང་། ཕྱི་རབས་པ་དག་གིས་རྒྱུད་འཛིན་བྱས་པ་ཇི་འདྲའི་གསོན་ཤུགས་དོད་ནའང་། དེའི་རྗེས་སུ་ད་གཟོད་གཡུང་དྲུང་བོན་གྱི་དགོན་སྡེའི་འཆད་ཉན་དང་གྲྭ་བ་མང་དུ་འཕེལ་ནས་གསང་སྔགས་ཉམས་ལེན་པ་དང་ཁོ་ཚོའི་ལྷད་མེད་པའི་གསང་སྔགས་གཞུང་ལུགས་སྤེལ་བའི་ཚབ་བྱས་པ་རེད། གང་ལྟར། ལོ་རྒྱུས་ཡིག་ཚགས་སུ་སྙན་གྲགས་ཆེ་བའི་མཁས་པ་ ཉུང་ཤས་ལས་གསང་སྔགས་ཉམས་ལེན་པ་དེ་དག་གི་སྐོར་བཀོད་པ་ཤིན་ཏུ་ཉུང་ནའང་། ཁོ་ཚོ་ད་ལྟའི་བར་གྱི་དུས་རབས་མང་པོར་གསོན་ཤུགས་འབར་ནས་ཡོད་པ་རེད། དཔེར་ན། ང་ཚོས་མཚོ་སྔོན་ས་ཁུལ་གྱི་དཔོན་དང་རྒྱལ་རོང་དགེ་བཤེས་ཁོག་གི་དཔལ[3]། ཁྲོ་སྐྱབས་ས་ཁུལ་གྱི་གཤེན་པོ[4]བཅས་གླེང་དུས། དང་པོ་ནི་དཔྱད་རྩོམ་འདིའི་བརྗོད་གཞི་གཙོ་བོ་དང་། གཉིས་པ་རྒྱལ་རོང་དགེ་བཤེས་ཁོག་གི་གསང་སྔགས་ཉམས་ལེན་པ་དེ་དག་ལ་ས་ཁུལ་དེར་དཔལ་ལམ་ཨ་ཁུ་དཔལ་ཞེས་འབོད་ཅིང་། དེ་དག་གི་གྱོན་ཆས་ལ་དཔལ་ཆས་དང་དར་ཆར་དཔལ་དར་ཏུ་འབོད། སྡེ་བ་གཙོ་ཤས་ཚང་མར་དཔལ་འགའ་ཞིག་དུས་རྒྱུན་གྲོང་ཆོག་པ་ཡིན་ཞིང་། དཔལ་རེ་རེ་ཁྱིམ་ཚང་འགའ་ཞིག་གི་དུས་གཏན་གྱི་མགྲོན་པོའང་ཡིན། ཁྱིམ་ཚང་དེ་དག་གིས་ཁོ་ཚོའི་དཔལ་ལ་རང་གི་ནུས་ཚོད་ཀྱིས་གསོལ་ཚིགས་འདྲེན་ལ། ཁྱད་པར་ཏུ་ལོ་སར་ལྟ་བུའི་སྲོལ་རྒྱུན་གྱི་དུས་ཆེན་ལ་དེ་ལྟར་བྱེད། ཡོན་བདག་ཅིག་ལ་དོན་དག་བྱུང་ཚེ་དེར་འབུལ་བ་གང་ཡང་མེད་ཀྱང་ཕེབས་ནས་སྟག་ལ་དང་དབལ་གསས། གེ་ཁོད། ཡང་ན་རྣམ་འཇོམས་སོགས་ཀྱི་ཆོ་ག་བསྒྲུབ་དགོས་ཀྱི་ཡོད། ཆོ་ག་དེ་དག་ལས་འགའ་ཞིག་གཏན་འཁེལ་དང་འགའ་ཞིག་མཚམས་རེར་མ་གཏོགས་སྤེལ་བཞིན་མེད། དཔལ་གྱི་ཁྱིམ་རྒྱུད་ལ་དཔལ་བརྒྱུད་དུ་འབོད་མོད། དཔལ་གྱི་ཁྱིམ་རྒྱུད་ཁོངས་མི་ཚང་མས་སྲོལ་རྒྱུན་རྒྱུན་འཛིན་དང་དཔལ་དུ་འགྱུར་ཐུབ་པ་ཞིག་མིན། བོན་གྱི་འདུས་སྡེའི་ཁྲོད་དཔལ་དང་ཁོང་གི་ཁྱིམ་མི་དག་བརྩི་བཀུར་ལ་མྱོས་པོ་ཡོད། སྡེ་བའི་ནང་རབ་བྱུང་བ་འགའ་ཞིག་གིས་དཔལ་དང་འགྲིག་མཐུན་བྱེད་ནའང་། དཔལ་དང་རབ་བྱུང་བར་འཛིན་པའི་བརྩི་བཀུར་དེ་ཧ་ཅང་གསལ་ཁ་དོད་ཅིང་ཁྱད་པར་ཆེ་སྟེ། དཔལ་ནི་ཚེ་འདིའི་ཆག་སྒོ་དང་ནད་ཡམས་སོགས་བར་ཆད་བཟློག་པར་ཆོ་ག་སྤེལ་མཁན་དང་། རབ་བྱུང་བ་ནི་འདས་མཆོད་དང་དབང་བསྐུར་སོགས་ཚེ་ཕྱི་མའི་ཆེད་དུ་ཆོ་ག་སྤེལ་མཁན་འབའ་ཞིག་ཡིན། གསུམ་པ་རྒྱལ་རོང་ཁྲོ་སྐྱབས་ཀྱི་གཤེན་པོ་དེའི་གནས་ཚུལ་གཞན་དང་མི་འདྲ་བཪ། ཁྲོ་སྐྱབས་རྒྱལ་བོས་གཤེན་པོ་དགུ་ལ་བཀའ་བསྒོས་ནས་རྒྱལ་བོའི་ཁྱིམ་རྒྱུད་ལ་ཆོ་ག་སྤེལ་དུ་འཇུག་བཞིན་ཡོད་ལ་ཁྱིམ་ཚང་དཀྱུས་མར་དེ་བཞིན་ཡིན། ཁྱད་པར་ཏུ་ཁྱིམ་ཚང་དཀྱུས་མ་ཞིག་ལ་གཤེན་པོ་མང་པོས་རིམ་གྲོ་བསྒྲུབ་དགོས་ཚེ་དེ་བཞིན་ཕེབས་ཀྱི་ཡོད་ལ། དེར་ཉུང་མཐའ་ཡང་སྔགས་པའི་ཁྲོད་ཀྱི་གཤེན་པོ་གཅིག་གིས་ཆོ་གར་དབུ་འཁྲིད་དགོས། ད་དུང་ཁྲོ་སྐྱབས་རྒྱལ་བོས་མོ་བའང་གདན་འདྲེན་བཞིན་ཡོད་དེ། སྡེ་བ་གཞུང་གི་མོ་བས་རྒྱལ་བོའི་ཁྱིམ་རྒྱུད་དང་ཁྱིམ་ཚང་དཀྱུས་མ་གཉིས་ཀར་ལུང་བསྟན་དབབ་དགོས་པ་དང་། ཁོ་ཚོའི་སྤྱི་ཚོགས་ཁྲོད་གཤེན་པོ་དང་མོ་བ་གཉི་ཀར་ཐོབ་ཐང་ངེས་ཅན་ཞིག་ཡོད་པའི་སྲོལ་རྒྱུན་འདི་སྔར་བཞིན་གནས་པ་ཡིན། སུས་ཀྱང་མི་ཞིག་གཤེན་པོ་དང་མོ་བར་འགྱུར་དགོས་ཀྱི་བཀའ་མི་དབབ་མོད། ཕལ་ཆེར་ཁོ་ཚོའི་གདུང་རྒྱུད་ཀྱིས་སྲོལ་རྒྱུན་རྒྱུན་འཛིན་བྱེད་བཞིན་ཡོད། གང་ལྟར། བོད་ཀྱི་ས་ཁུལ་གང་སར་བོན་སྔགས་མང་པོ་འཚོ་གནས་དང་རྒྱུན་མུར་གསོན་ཤུགས་དོད་ཀྱང་། ངས་ཏག་ཏག་མཚོ་སྔོན་ལས་ལྷག་པའི་གཞི་རྒྱ་ཆེ་བའི་བོན་སྔགས་ཚོགས་པའི་ཆོས་ཐོག་གི་ལམ་ལུགས་འཐུས་སྒོ་ཚང་བ་ཞིག་རྙེད་མ་བྱུང་།
གསས་ཁང་།
བོན་གྱི་ལོ་རྒྱུས་ཁྲོད་བོན་པོའི་ཆོ་ག་སྤེལ་ས་རིགས་གསུམ་ཡོད་དེ། འདུས་གནས་དང་གསས་མཁར། གསས་ཁང་བཅས་རེད། བོད་ཀྱི་ལོ་རྒྱུས་ཡིག་ཚང་གཞིར་བཟུང་ན་རྒྱལ་བོ་མུ་ཁྲི་བཙན་པོས་ཞང་ཞུང་ནས་བོན་པོ་བརྒྱ་དང་བརྒྱད་བོད་དུ་གདན་དྲངས་ནས་བོན་བསྟན་སྤེལ་ཡོད་ཅིང་། ཁོ་ཚོས་བོད་དུ་ཆོས་ལུགས་བྱེད་སྒོ་སྤེལ་སའི་འདུས་གནས་སོ་བདུན་བསྐྲུན་འདུག ཤར་རྫ་བཀྲ་ཤིས་རྒྱལ་མཚན་གྱིས་འདུ་གནས་དང་དེའི་དཀར་ཆག་རྒྱས་པ། ད་དུང་མཁས་པ་སུ་སུས་ལྟེ་གནས་དེ་དག་ལ་བདག་དོམ་བྱས་པའི[5]ཡིག་ཚགས་གལ་ཆེན་ཞིག་བཀའ་རྩོམ་མཛད་འདུག ཡར་སྔོན་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོ་ནས་རྒྱལ་བོ་ཕལ་ཆེ་བར་སྐུ་གཤེན་རེ་དང་རིམ་གྲོ་བསྒྲུབ་སའི་འདུ་གནས་རེ་ཡོད་དེ། ཡོངས་རྩེའི་མཆན་འགྲེལ་དང་ཡིག་རྙིང་རེ་འགར་གསས་མཁར་ལྟེ་གནས[6]ཞེས་འབོད་མོད། ཕྱིས་ཀྱི་ཡིག་ཆ[7]ལེགས་བཤད་མཛོད་ལྟ་བུར་གསས་ཁང[8]ཞེས་བཀོད་ཡོད་པ་དང་། ཡིག་ཆ་འདི་དག་བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེའི་རྗེས་སུ་འབྲང་པ་མངོན་གསལ་རེད། ང་ཚོས་ལྟེ་གནས་དེ་དག་ཇི་ལྟར་བཞེངས་པར་ཤེས་ཐབས་བྲལ་ཡང་། ཕལ་ཆེར་བོད་སྐད་ཁྲོད་ཀྱི༼མཁར༽དང༼ཁང༽། ཞང་སྐད་ཁྲོད་ཀྱི་ལྷའི་སྐད་དོད༼གསས༽སོགས་ལ་དཔག་ནས་བཟོ་སྐྲུན་རྣམ་པར་དབྱེ་ཞིབ་བྱས་ཆོག་སྙམ། གསས་མཁར་དང་གསས་ཁང་གཉིས་བོད་ཀྱི་རིག་གནས་འཚོ་བའི་ཁྲོད་ད་ལྟའང་སྔར་བཞིན་གནས་ནའང་། ཡིག་ཚང་དག་གིས་དེ་གཉིས་གླེང་དུས་དུས་རྒྱུན་དེ་དག་ཤན་འབྱེད་བྱེད་པར་དཀའ་ཁག་ཕྲད་ཡོང་། བཙན་པོའི་དུས་སྐབས་སུ་གསས་མཁར་དང་གསས་ཁང་གཉིས་ལ་ཁྱད་པར་ཆེན་པོ་མེད་པ་འདྲ་ཡང་། ད་ལྟའི་བོད་ཀྱི་རིག་གནས་འཚོ་བའི་ཁྲོད་དེ་གཉིས་ལ་ཡེ་ནས་མི་འདྲ་བའི་མཚོན་དོན་གཉིས་ཆགས་ཡོད་དེ། རྣམ་ཀུན་གསས་མཁར་ནི་ས་རྡོས་བརྩིགས་པའི་ཤིང་གི་བང་མཛོད་ཅིག་གམ་ཁང་ཆུང་ཞིག་ཡིན་ལ། དེའི་རྩེར་ཁ་དོག་མི་འདྲ་བའི་རྨུ་ཐག་དང་རླུང་རྟས་བརྒྱན་པའི་ཤྭ་ར་དང་ཤིང་གྲི། ཤིང་མདུང་། ཡང་ན་བཀྲ་ཤིས་པའི་ཤིང་སྡོང་ཤུག་པ་ལྟ་བུའི་ཡལ་ག་སོགས་བཙུགས་ཡོད། གསས་མཁར་གྱི་ནང་དུ་ཐ་དད་ཅིང་རྣམ་པ་མི་འདྲ་བའི་བུམ་གཏེར་ཡོད་པས་སྤོ་སེའི་སྒམ་ནང་ཞིག་དང་འདྲ། གསས་མཁར་ཆེ་ཤས་ཀྱི་ནང་དུ་ལྷའི་བཞུགས་ཁྲི་དང་ལྷ་ཡི་རྟེན་མཁར། ཕོ་ལྷ་དང་དགྲ་ལྷའི་རྟེན་མཁར་སོགས་རིགས་མི་འདྲ་བ་ཡོད། གསས་མཁར་གྱི་རིགས་ཤིག་གླེང་འོང་དུས་དེ་ཏག་ཏག་ཁམས་ཕྱོགས་སུ་མཐོང་རྒྱུ་ཡོད་དེ། རྒྱལ་རོང་དུ་རིགས་འདྲ་བའི་གསས་མཁར་ཞིག་ཡོད་པ་དབུས་སུ་བསང་ཁང་ཆུང་ངུ་ཞིག་དང་རྩེའི་ཁང་བར་ཤིང་གི་བང་མཛོད་ཆུང་ངུ་བཞི་བཅས་ཀྱིས་གྲུབ་ཡོད། རྒྱལ་རོང་དུ་རྟེན་མཁར་རྩེ་རུ་བོན་སྔགས་དཔལ་གྱིས་ཆོ་ག་སྤེལ་ཆོག་པ་མ་གཏོགས་གཞན་སུས་ཀྱང་མི་རུང་། དེ་ལས་གཞན་མི་ཚོས་ལབ་ཙེ་བརྩིགས་དུས་གསས་ཁང་ཞིག་བསྐྲུན་ནས་དེར་ལྷ་འགུགས་པའི་ཆོ་ག་འདི་ནི་བོད་ཀྱི་ས་ཁུལ་གང་སར་མཐོང་དུ་ཡོད་པ་ཞིག་ཡིན། མདོར་བསྡུས་ན་གསས་མཁར་ཡོད་པར་མ་ཟད་ད་ལྟ་རྣམ་པ་མི་འདྲ་བ་མང་པོ་བདོག་ཀྱང་།དེ་ནི་སྔར་བཞིན་གཞི་བདག་རིགས་འགའ་དང་དེ་དག་ལ་མཆོད་འབུལ་ཏུ་བརྩིགས་པ་འབའ་ཞིག་རེད།་སྔོན་ཆད་དང་ད་ལྟའི་གསས་མཁར་གྱི་ཁྱད་པར་གཅིག་ནི་ཕྱི་མ་ཁྱིམ་ཚང་ནང་དང་རི་མགོའི་ལབ་ཙེའི་ནང་དུ་ཡོད། སྔོན་ཆད་དེ་ནི་མི་ཚོས་མཆོད་འབུལ་བྱེད་ས་ཡིན་པས་སྤྱི་བའི་འདུས་ཁུལ་དུ་དགོས་མོད། རིམ་གྱིས་གསས་མཁར་དང་གསས་ཁང་གི་རྣམ་པ་དང་ནང་དོན་ལ་འགྱུར་བ་ཕྱིན། ཁྱད་པར་ཏུ་བོད་དུ་སངས་རྒྱས་ཆོས་ལུགས་ཀྱི་ཁྱབ་སྤེལ་དང་བོན་གྱི་དགོན་སྡེ་བྱུང་བ་ནས། གསས་ཁང་དག་སྔོན་ཆད་དང་བསྡུར་ན་སྤྱིར་བཏང་དུ་གྱུར་སྟེ། ཁྱིམ་ཚང་འགའ་ཞིག་གམ་ལབ་ཙེར་ལྷག་པ་རེད། གསས་ཁང་དག་བལྟས་ཚོད་ཀྱིས་བོན་སྔགས་ཚོའི་ཆོས་ལུགས་ལྟེ་གནས་ཤིག་ཡིན་ཡང་། དེ་དག་ཀྱང་གྲངས་ཀའི་སྟེང་སྔོན་ལས་ཉུང་དུ་སོང་བ་ཆེས་ཆར་གསལ། འདུ་གནས་ནི་དེ་ན་ཡོད་པའམ་ཡང་ན་ལྟེ་གནས་རིགས་གཞན་གང་ཡང་མིན་པ་གསལ་སྟོན་མི་བྱེད་པའི་ཆོས་ལུགས་ཆོ་ག་སྤེལ་ས་འབའ་ཞིག་ཡིན། གསས་མཁར་དང་གསས་ཁང་གཉིས་ནི་ཕལ་ཆེར་མི་ཚོས་ཆོས་ལུགས་ཆོ་ག་སྤེལ་སའི་ལྟེ་གནས་རིགས་ཤིག་ཡིན་པ་མངོན་གསལ་དོད་པས། སྔོན་ཆད་མ་མཐར་ཡང་ཐ་སྙད་རང་ངོས་ནས་དེ་གཉིས་དབར་ཁྱད་པར་ཆེན་པོ་མེད་དེ། ཐ་ན་ལོ་རྒྱུས་ཡིག་ཚང་འགའ་ཞིག་གི་ནང་ཡང་རྒྱུན་དུ་རྙོག་དྲ་འབྱུང་བཞིན་ཡོད། གོང་གསལ་གྱི་གསས་མཁར་དང་གསས་ཁང་གཉིས་དང་འབྲེལ་བའི་ཡིག་ཚང་དག་ཏུ་བཀོད་པ་དབུས་གཙང་དང་འབྲེལ་བ་འབའ་ཞིག་ཡིན་ཡང་། བྲག་དགོན་པའི་ཆོས་འབྱུང[9]ལས་ང་ཚོས་ཁ་ཚོན་གཅོད་ཐུབ་པ་ནི་མཚོ་སྔོན་ས་ཁུལ་དང་འདྲ་བར་ཨ་མདོའི་ས་ཁུལ་གཞན་དག་ཏུའང་ལྟེ་གནས་འདིའི་རིགས་བཞེངས་བསྐྲུན་བྱས་ཡོད་པ་རྟོགས་ཐུབ་ལ། ཕལ་ཆེ་བ་ཞིག་སྔོན་ཆད་ཐུབ་བསྟན་གྱི་རྗེས་འཇུག་པའམ་ཡང་ན་དད་མོས་འགྱུར་བའི་བོན་པོ་དག་གིས་གཏོར་བརླག་བཟོས་པ་རེད། སྤྱི་ལོ༡༩༩༦ལོར་ངས་ཉི་ཧོང་གི་བོན་གྱི་དགོན་སྡེར་ཞིབ་འཇུག་བྱེད་པའི་ལས་གཞི་ཞིག་དང་བསྟུན་ནས། མཚོ་སྔོན་གྱི་བོན་པོའི་དགོན་སྡེ་དང་གསས་ཁང་ཚང་མར་ཞིབ་མཇལ་ཐེངས་ཤིག་བྱས་པ་ཡིན། དེ་ལས་བ་ཡན་དང་གཅན་ཚ། ཁྲི་ཀ། ཆབ་ཆ། མགོ་མང་། རྩེ་ཁོག་བཅས་ཀྱི་གསས་ཁང་ཕུད། གཞན་གསས་ཁང་བཅོ་ལྔ་ཡོད་པ་ཕལ་ཆེ་བ་རེབ་གོང་གི་ས་ཁོངས་སུ་ཡོད་ཅིང་། དེ་དག་ཕལ་ཆེ་བ་གསས་ཁང་རྙིང་བའི་ལྷག་མ་དང་ད་དུང་ཡང་ཆོས་ལུགས་བྱེད་སྒོ་སྤེལ་སའི་ལྟེ་གནས་འབའ་ཞིག་རེད། ཁུངས་བཙུན་པའི་བོན་གྱི་ཡིག་ཆ་འགར་བཙན་པོ་དག་གིས་གསས་ཁང་བཞེངས་དུས་བོན་ལུགས་ལ་གྲྭ་བ་མེད་པ་མངོན་གསལ་རེད་དེ། བོན་གྱི་དགོན་སྡེ་བྱུང་བའི་དུས་ཚོད་ནི་ཧ་ཅང་འཕྱི། གསས་ཁང་དང་དགོན་པའི་ཁྱད་པར་ནི་སྔ་མ་སྔགས་པ་དང་ཕྱི་མ་གྲྭ་བས་གཙོ་སྐྱོང་བྱེད་བཞིན་ཡོད་པ་སྟེ། དགོན་པར་མདོ་དང་སྔགས། རྫོགས་ཆེན་བཅས་ལ་སློབ་གཉེར་བྱེད་བཞིན་ཡོད་པ་དང་། གསས་ཁང་དུ་སྔགས་དང་རྫོགས་ཆེན་གཉིས་ཁོ་ན་མ་གཏོགས་སློབ་གཉེར་བྱེད་བཞིན་མེད། བོད་ཀྱི་ལོ་རྒྱུས་ཁྲོད་དགོན་སྡེ་དང་དེའི་ལམ་ལུགས་བྱུང་འཕྱི་བ་དང་བསྟུན་ནས། གསས་ཁང་དང་དེའི་ཆོས་ལུགས་ནུས་པས་བཙན་པོའི་དུས་སྐབས་ཀྱི་སྲོལ་རྒྱུན་སྲུང་འཛིན་བྱས་ཡོད་པ་དང་འདྲ་ལ། ཆོས་ལུགས་ཀྱི་རྣམ་པ་མི་འདྲ་བ་གཉིས་ཀྱིས་གནའ་ནས་ད་ལྟའི་བར་དུ་བོད་ཀྱི་སྤྱི་ཚོགས་དང་ཁྱད་པར་ཏུ་བོན་གྱི་འདུས་སྡེའི་ཁྲོད་ཤུགས་རྐྱེན་ཐེབས་ཡོད། ངག་རྒྱུན་ལོ་རྒྱུས[10]གཞིར་བཟུང་བ་ལྟར་ན། བོན་བསྟན་གྱི་འཛམ་གླིང་རྒྱན་དྲུག་གི་ཡ་གྱལ་ཁྲོམ་གསེར་ཐོག་ལྕེ་འབྱམས་ཀྱིས་ཁྲོམ་གེ་སེར་དུ་བོན་ཆོས་སྤེལ་མྱོང་བར་བཤད་པའི་ཁྲོམ་གེ་སེར་ནི་ཁྲི་གཤོག་རྒྱལ་མོའི་མཐའ་འཁོར་ཡིན།༼གེ་སར་ཁྲོམ་གྱི་ཡུལ་གྲུ་ན།།ཁྲི་གཤོག་རྒྱལ་མོའི་མཚོ་མོ་ཡོད།།༽[11] བཙན་པོ་ཁྲི་སྲོང་ལྡེ་བཙན་གྱི་དུས་སྐབས་སུ་བླ་ཆེན་དྲན་པ་ནམ་མཁའ་རེབ་གོང་དུ་བཞུགས་ཤིང་། ཁོང་གིས་རེབ་གོང་གི་ཨ་བ་ངོས་བཟང་ཞེས་པར་དགོན་པ་ཆེན་པོ་ཞིག་བཏབ། བཙན་པོ་འུ་དམ་བཙན་གྱི་དུས་སྐབས་སུ། བསྟན་པ་ཆག་འཇིག་གི་རྐྱེན་གྱིས་གྲུབ་ཐོབ་སྤུན་གསུམ་དབུས་གཙང་ནས་བྲོས་བྱོལ་གྱིས་རེབ་གོང་ལ་སྐྱབས་བཅོལ་དུ་ཡོང་། ཁོང་ཚོས་ཐོག་མར་གཞི་འཛིན་ས་ནི་བོན་བརྒྱ་དགོན་པའི་མདུན་ངོས་ཀྱི་ངལ་གསོའི་ལྟེ་གནས་ཞེས་པའི་དོན་བདོག་པ་ཆབ་ལུང་ཐང་ཞེས་པ་དེ་ཡིན་ཞིང་། རིམ་བཞིན་རེབ་གོང་གི་སྡེ་བ་གསུམ་དུ་སོ་སོར་གཞི་བཟུང་བ་འཁོར་ལོ་བསྒྱུར་རྒྱལ་གྱིས་སྤྱི་རྟིང་སྡེ་བ་དང་། ཡེ་ཤེས་མཚོ་རྒྱལ་གྱིས་ངོ་མོ་སྡེ་བ། ཁྱུང་དཀར་ཚངས་པས་ཁྱུང་བོ་སྡེ་བ་བཅས་སོ།། ཁོང་ཚོས་རེབ་གོང་ཙམ་མ་ཡིན་པར་དེའི་མཐའ་འཁོར་གྱི་ས་ཆ་མང་པོར་བོན་ཆོས་སྤེལ་བ་དང་གསས་ཁང་བསྐྲུན་པས། ཁོང་ཚོའི་གདུལ་ཚོབ་དང་རྗེས་རབས་པས་རེབ་གོང་ཧྲིལ་བོ་དང་ཐ་ན་མཚོ་སྔོན་ས་ཁུལ་རེ་འགར་ཡང་ཁྱབ་ནས་ཡོད། རེབ་གོང་བོན་གྱི་རིག་གནས་ལྟེ་གནས་གལ་ཆེན་ཞིག་ཏུ་གྱུར་རྗེས། ཁོ་ཚོས་རང་གི་ཚོགས་ཁང་ལ་གསས་ཁང་ཞེས་འབོད་ཀྱི་ཡོད་པ་དང་། ས་ཁུལ་གཞན་དག་ཏུ་སངས་རྒྱས་ཆོས་ལུགས་པས་རང་གི་ཚོགས་ཁང་ལ་ལྷ་ཁང་དང་མ་ཎི་ཁང་། ཡང་ན་རྒྱུན་ལྡན་དུ་སྤྱི་ཁང་ཞེས་འབོད་ཀྱི་ཡོད། རྒྱུ་མཚན་ནི་ཁོང་ཅག་བོན་པོ་དང་ཁ་ཐག་ཆེས་ཆེར་རིང་བའམ་ཡང་ན་ཐུབ་བསྟན་གྱི་དགོན་སྡེ་དང་མ་ཎི་ཁང་། ལྷ་ཁང་བཅས་ཀྱི་མཐའ་འཁོར་དུ་ཡོད་པས་ཡིན། གསས་ཁང་གཅིག་བ་གམ་ཁང་བ་གཅིག་གིས་གྲུབ་པའམ་མཚམས་ལན་རེར་སྐུ་བརྙན་དང་ཐང་ཀ་མང་པའི་བ་གམ་ཁང་བ་ཆུང་ངུ་གཞན་ཡང་ཡོད། རྣམ་ཀུན་ཀུན་ལ་ཡོངས་གྲགས་ལྟར།གསས་ཁང་གི་ཁ་ལྷོ་ཕྱོགས་སུ་འཁོར་ཡོད་ཅིང་། ལྕགས་རིས་བསྐོར་བའི་ནང་རོལ་དུ་མི་དག་འཚོགས་ས་དང་། དེར་ཡོད་པའི་བང་མཛོད་དང་ཇ་ཁང་རིམ་གྲོ་བསྒྲུབ་སར་བེད་སྤྱོད་བྱེད་བཞིན་ཡོད་ལ་ད་དུང་སྒོ་སྲུང་ལ་གཟིམ་ཁང་ཞིག་ཀྱང་ཡོད། གསས་ཁང་གི་རྒྱུ་ཆ་དང་བཟོ་རྩལ། སྐུ་བརྙན། ཐང་ཀ་སོགས་ས་གནས་དཔལ་འབྱོར་གྱི་གནས་ཚུལ་དང་བསྟུན་དགོས་མོད། ཉུང་མཐའ་ཡང་ལོ་བཞི་བཅུའི་ཡར་སྔོན་དུ་སྲོལ་རྒྱུན་གྱི་སྒྲིག་རིམ་དང་སྐུ་བརྙན་བཞུགས་རྟེན་ལ་ཁྱད་པར་ཆེན་པོ་ཡོད། ད་ལྟ་གསས་ཁང་ཕལ་ཆེ་བ་བསྐྱར་བཞེངས་བྱས་པས་སྐུ་བརྙན་གྱི་བཞུགས་སྟངས་ལའང་གོ་རིམ་དེ་ཙམ་མེད། གང་ལྟར། སྐུ་བརྙན་གྱི་སྒྲིག་རིམ་རྙིང་བར་བོན་གྱི་དུས་གསུམ་སངས་རྒྱས་ཀྱི་སྐུ་རྒྱབ་གྱང་དང་སྐུ་མདུན་སྒོ་ལ་གཏད་ཡོད་ཅིང་གཡས་གཡོན་དུ་སེམས་དཔའ་བརྒྱད་ལས་གཞན་མེད་མོད། ལོ་རྒྱུས་ཀྱི་རྒྱུ་རྐྱེན་གང་མང་གིས་གསས་ཁང་གསར་བ་ཕལ་ཆེ་བ་ཞིག་དུས་རབས་འདིའི་ལོ་རབས་བརྒྱད་ཅུའི་ནང་བསྐྱར་བཞེངས་བྱས་པ་སྟེ། རིག་གནས་གསར་བརྗེའི་རྗེས་ཀྱི་ཆབ་སྲིད་དུས་འགྱུར་དྲག་པོས་སྲོལ་རྒྱུན་གྱི་སྐུ་བརྙན་སྒྲིག་རིམ་སྔོན་ཆད་ལས་དོན་སྙིང་ཆུང་དུ་སོང་། གསས་ཁང་འཛིན་སྐྱོང་བྱེད་པའི་སྔགས་པ་ཚོ་རྣམ་པ་མི་འདྲ་བའི་ཁྲོ་བའི་ལྷ་དང་འབྲེལ་ཞིང་ཁོ་ཚོས་ལྷ་དེ་དག་གི་སྐུ་བརྙན་གསར་བཞེངས་དང་ཉིན་རྒྱུན་གྱི་འཚོ་བའི་ཁྲོད་དེ་དག་གི་ཆོ་ག་ཉམས་ལེན་བྱེད་བཞིན་ཡོད། གཤེན་རབ་མི་བོ་ལས་གཞན་སྟག་ལ་དང་། དབལ་གསས། བྱམས་མ། གེ་ཁོད། འབུམ་པ། རམས་པ་སོགས་གསང་སྔགས་ཀྱི་ལྷ་དེ་དག་གིས་སྔོན་མའི་ཚབ་བྱས་ཡོད་ལ། ད་དུང་གསས་ཁང་ཉུང་ཤས་ཤིག་གིས་སྔར་བཞིན་སྲོལ་རྒྱུན་གྱི་ལྷ་སྐུའི་སྒྲིག་སྟངས་སྲུང་འཛིན་ཅི་ཐུབ་བྱས་ཡོད་པ་དཔེར་ན། ཁྲི་ཀའི་སྟོང་ཆེ་སྡེ་བའི་དཔོན་ཚང་གསས་ཁང་གིས་དུས་གསུམ་སངས་རྒྱས་ཀྱི་ཞལ་སྒོ་ཁར་བསྐོར་ཡོད་མོད། བྱམས་མ་དང་སྨྲ་སེང་ཟུང་དུས་གསུམ་སངས་རྒྱས་ཀྱི་ཕྱོགས་གཉིས་སུ་བསྣན་ཡོད་ལ། དེར་སེམས་དཔའ་བརྒྱད་ཀྱང་ཡོད་མོད་རིགས་མི་འདྲ་བའི་སྟག་ལའི་སྐུ་བརྙན་གཉིས་ཀྱང་བསྣན་ཡོད། ང་ཚོས་ཤེས་གསལ་ལྟར་བོན་མང་གི་སྲོལ་རྒྱུན་ནི་ཆེས་སྔ་བའི་བོན་པོའི་གསང་སྔགས་ཀྱི་རྒྱུན་མཐུད་རིགས་ཤིག་ཡིན་ལ། དེ་དུས་ཀྱི་བོན་ཆོས་ནི་བོན་པོའི་དགོན་སྡེའི་འཆད་ཉན་ལ་སངས་རྒྱས་ཆོས་ལུགས་ཀྱིས་ཤུགས་རྐྱེན་ཚབས་ཆེན་ཐེབས་པ་ལྟ་བུ་ཞིག་མིན། ད་དུང་བོན་མང་ལ་གསང་སྔགས་ཀྱི་ལྷ་དེ་དག་འབའ་ཞིག་མངོན་ཡང་། གསས་ཁང་གིས་ཁྱོན་ཡོངས་ནས་མདོ་དང་དགོན་པའི་ལམ་ལུགས་འགོག་རྒོད་བྱེད་ཐུབ་པ་ཞིག་ཀྱང་མིན། དུས་རབས་བཅུ་བཞི་བར་སྨན་རི་དགོན་པའི་ཤེས་རབ་རྒྱལ་མཚན་གྱིས་བོན་གྱི་གཞུང་ལུགས་སྟེང་གསར་བརྗེ་བྱས་པ་ནས་བོད་དུ་ཁོང་གི་ཤུགས་རྐྱེན་རྒྱ་ཆེར་འཕེལ། བརྒྱ་ལ་ཁོང་གི་སྐུ་བརྙན་ནི་དགོན་པའི་སྐུ་བརྙན་འཁྲུལ་མེད་ཅིག་ལགས་ཀྱང་། བོན་པོ་ཚོས་ཁོང་གི་སྐུ་བརྙན་གསས་ཁང་དུ་འཇོག་བཞིན་ཡོད་པ་དང་། གསས་ཁང་དུ་ང་ཚོས་ཤེས་རབ་རྒྱལ་མཚན་གྱི་སྐུ་བརྙན་གོ་སས་མི་ཚོས་ཁོང་ལ་བརྩི་བཀུར་ག་ཙམ་གནང་བཞིན་པ་ཤེས་ཐུབ་སྟེ། དཔེར་ན། ངོ་མོ་གསས་ཁང་གིས་མཚོན་པའི་གསས་ཁང་རེ་འགར་ཤེས་རབ་རྒྱལ་མཚན་གྱི་སྐུ་བརྙན་དེ་གཙོ་སྐུའི་གཡས་གཡོན་གང་རུང་དུ་འཇོག་ལ། གསས་ཁང་གཞན་པར་ཤེས་རབ་རྒྱལ་མཚན་གྱི་སྐུ་བརྙན་དེ་གཙོ་སྐུར་བཞག་ཡོད་པ་རེབ་གོང་གི་གད་པ་སྐྱ་བོའི་གསས་ཁང་དང་། བ་ཡན་གྱི་ཏོ་ཤེས་གསས་ཁང་། ཁྲི་ཀའི་སེར་རྒྱའི་གསས་ཁང་ལྟ་བུས་མཚོན། འོན་ཏེ། རེབ་གོང་གི་ཧོར་ནག་གསས་ཁང་དང་། བ་ཡན་གྱི་ཤར་སྟེང་གསས་ཁང་སོགས་གསས་ཁང་ཉུང་ཤས་ཤིག་ཏུ་ཁོང་གི་སྐུ་བརྙན་རྩ་བ་ནས་བཞེངས་མེད། འདིས་ཡུལ་མི་དེ་དག་ཁོང་ལ་དད་མོས་མེད་པ་མ་ཡིན་པར་དེ་ཙམ་ཤུགས་མི་ཆེ་བའི་རྟགས་ཡིན། རྣམ་ཀུན་གསས་ཁང་རྙིང་བའི་སྐུ་བརྙན་ཕལ་ཆེ་བར་ལོ་རྒྱུས་སྟེང་གི་མི་སྣའི་ཚབ་ཏུ་གདོད་མའི་ལྷ་དེ་དག་ཡོད་མོད། གསས་ཁང་གསར་བར་དྲན་པ་ནམ་མཁའ་ལྟ་བུའི་ལོ་རྒྱུས་མི་སྣའི་སྐུ་བརྙན་ཡང་བཞག་ཡོད། དུས་རབས་བཅུ་བཞི་བའི་རྗེས་སུ་ཐུབ་བསྟན་གྱི་ཤུགས་རྐྱེན་ཤིན་ཏུ་ཆེ་བའི་འོག་གི་སྨན་རི་དགོན་པ་དང་ཤེས་རབ་རྒྱལ་མཚན་གྱི་རྐྱེན་གྱིས་བོད་ཀྱི་ས་ཁུལ་ཕལ་ཆེ་བར་བོན་པོའི་དགོན་པ་དང་གྲྭ་བས་རིམ་བཞིན་གསས་ཁང་དང་སྔགས་པའི་ཚབ་བྱས་པས། ཨ་མདོའི་མཚོ་སྔོན་ས་ཁུལ་ལྟ་བུའི་བས་མཐར་ལྷགས་པ་རེད། ང་ཚོས་དོ་སྣང་བྱུང་བ་བཞིན་ཐ་ན་གསས་ཁང་དེ་དག་ཏུ་ཤེས་རབ་རྒྱལ་མཚན་ལྟ་བུའི་དགོན་པའི་མི་སྣའི་སྐུ་བརྙན་གཙོ་སྐུར་གྱུར་ཡོད་པ་མངོན་གསལ་ཡིན་ཡང་། ཆབ་ཆའི་རྐ་སར་གསས་ཁང་ལྟ་བུར་དུས་རབས་བརྒྱད་པའི་སྐབས་ཀྱི་ལོ་རྒྱུས་མི་སྣ་གལ་ཆེན་དྲན་པ་ནམ་མཁའི་སྐུ་བརྙན་གཙོ་སྐུར་ཡོད་མོད། ཁོའི་ཤུགས་རྐྱེན་དེ་ཙམ་མི་ཆེ་ལ་ས་ཁུལ་ཉུང་ཤས་ཤིག་ཏུ་མ་གཏོགས་ཁོང་གི་སྐུ་བརྙན་མཐོང་དུ་མེད།སྲིད་པའི་རྒྱལ་མོ་ནི་སངས་རྒྱས་ཆོས་ལུགས་ཁྲོད་ཀྱི་དཔལ་ལྡན་ལྷ་མོ་དང་གཅིག་ཡིན་ལ། གསས་ཁང་དང་དགོན་པ། བོན་པོའི་ཁྱིམ་ཚང་ཕལ་ཆེ་བར་མེད་ཐབས་མེད་པའི་བོན་སྐྱོང་ངམ་སྲུང་མ་ཞིག་ཡིན། རྣམ་པར་རྒྱལ་བ་ནི་གསས་ཁང་དང་དགོན་པ། ད་དུང་གྲོང་མཐའི་ལྷ་ཁང་ཉུང་ཤས་སོགས་དང་དེ་ལས་གཞན་པའི་ས་ཁུལ་དུའང་ཡོད། རྣམ་པར་རྒྱལ་བའི་མཆོད་རྟེན་ས་ཁུལ་གང་སར་མང་དུ་བཞེངས་ཡོད་ཅིང་། རྣམ་ཀུན་དེ་ནི་ནག་ཕྱོགས་ཀྱི་ལྷ་འདྲེ་དང་ས་འདུལ་དུ་དུ་བཞེངས་པ་ཡིན། བོད་ཀྱི་རིག་གནས་འབྱུང་ཁུངས་སམ་ཁྱད་པར་ཨ་མདོའི་ས་ཁུལ་དུ་མཚམས་ལན་རེར་དེ་ནི་ཨེ་ཟི་ལམ་གྱི་ཆོས་ལུགས་ཁྱབ་སྤེལ་བྱེད་པ་འགོག་ཆེད་དུ་བཞེངས་པ་ཡིན།
སོ་ནག་ནི་རྩེ་ཁོག་ས་ཁུལ་གྱི་འབྲོག་སྡེའི་ཚོ་ཆན་ཞིག་ཡིན་ལ་དེར་སོ་ནག་གསས་ཁང་ཡོད། ཁོ་ཚོར་དགོན་པ་མེད་པ་ནས་བཟུང་བོན་པོའི་གྲྭ་བ་མང་པོ་ཚོ་བ་འདི་དང་ས་ཁུལ་འདིར་ལོག་ནས་གསས་ཁང་དགོན་པ་ལྟར་བྱས་ནས་བཞུགས་པས་སྔགས་པ་དང་གྲྭ་བ་མཉམ་འདྲེས་བྱུང་། འདི་ནི་གནས་སྐབས་ཀྱི་རྣམ་པ་ལྟ་བུར་སྣང་ཡང་གསས་ཁང་ལམ་ལུགས་དགོན་པའི་རྣམ་པར་གྱུར་བའི་དབུ་ཁྱུད་ཅིག་ཏུ་བསམ་ཞིབ་བྱས་ཆོག་སྟེ། ལོ་རྒྱུས་སྟེང་དུ་གསས་ཁང་མང་པོ་ཞིག་དགོན་པའི་ལམ་ལུགས་སུ་གྱུར་བའི་བརྒྱུད་རིམ་ཡང་འདི་དང་གཅིག་མཚུངས་སུ་སྣང་། ཐུབ་བསྟན་གྱིས་རྒྱུན་དུ་གསས་ཁང་ལམ་ལུགས་ལ་ཤུགས་རྐྱེན་ཆེས་ཆེར་ཐེབས་ཡོད་པ་དཔེར་ན། རེབ་གོང་གི་ཀྲ་གྲོང་དང་ཉིན་ལྟའི་གསས་ཁང་། གཅན་ཚའི་ཞྭ་ཁྲའི་གསས་ཁང་གསུམ་སྔར་ནས་བོན་བསྟན་དང་ཐུབ་བསྟན་གྱི་བར་མཚམས་སུ་ལུས་འདུག ཐུབ་བསྟན་གྱི་རྗེས་འཇུག་པས་བོན་པོའི་གསས་ཁང་གི་ལོགས་ཤིག་ཏུ་ཁོ་ཚོའི་སྐུ་བརྙན་བཞེངས་ཡོད་ལ། གསས་ཁང་གཅིག་ཏུ་ཆོས་ལུགས་རིགས་གཉིས་སོ་སོར་ཉམས་ལེན་བྱེད་བཞིན་ཡོད། བོན་པོའི་གསས་ཁང་ཐོག་མར་བྱུང་བ་བསྙོན་དུ་མེད་ལ། དེ་ནས་སྡེ་བའི་ནང་གི་མི་ནང་ཙམ་ཞིག་གིས་ཐུབ་པའི་བསྟན་པར་དད་པ་བྱས་པ་དང་། ཐོག་མར་ཁོ་ཚོས་བོན་པོའི་གསས་ཁང་དུ་ཉམས་ལེན་གཅིག་པུ་བྱེད་བཞིན་ཡོད་མོད། ཕྱིས་སུ་ཐུབ་བསྟན་གྱི་རྗེས་འཇུག་པའི་ཚོགས་པའི་སྟོབས་ཤུགས་ཇེ་ཆེར་སོང་བས། ཁོ་ཚོས་རང་གི་སྐུ་བརྙན་བཞེངས་སའི་བར་སྟོང་ཞིག་རེག་ཆེད་བོན་པོར་གསས་ཁང་རྒྱ་བསྐྱེད་དུ་བཞེང་རྒྱུའི་གོ་སྐོན་བློ་འགུགས་བྱས། ཡང་ཐུབ་བསྟན་གྱི་རྗེས་འཇུག་པའི་སྟོབས་ཤུགས་དེ་ལས་ཀྱང་ཆེས་ཆེར་འཕེལ་རྗེས། གསས་ཁང་སངས་རྒྱས་ཆོས་ལུགས་སུ་བསྒྱུར་ཏེ། མ་ཎི་ཁང་དང་བོད་བརྒྱུད་ནང་བསྟན་ཁྲོད་ཀྱི་དགོན་པ་འགའ་ཞིག་གི་འདུ་ཁང་གི་མིང་གདགས་ངེས། ཆོས་ལུགས་ཀྱི་གནས་སྟངས་འདིས་བོད་དུ་ཐུབ་བསྟན་གྱི་ཁ་གཏད་དུ་བོན་བསྟན་འཕེལ་འགྱུར་འགྲོ་བའི་བརྒྱུད་རིམ་མཐོང་ཡོང་ལ། བོད་ཀྱི་ཆོས་ལུགས་ལོ་རྒྱུས་ཁྲོད་དུ་ཅིའི་ཕྱིར་གསས་ཁང་ཤུལ་མེད་དུ་གྱུར་བའི་རྒྱུ་མཚན་ཡང་ཤེས་ཐུབ། བོན་བསྟན་ཐུབ་པའི་བསྟན་པར་འཐིམས་པའི་འགྱུར་ལྡོག་འདི་མུ་མཐུད་དུ་རྒྱུན་མཐུད་ནས་ཡོད་པས། མཚོ་སྔོན་པའི་མཐའ་འཁོར་གྱི་གསས་ཁང་ནི་ད་ལྟའི་བོད་ཀྱི་རིག་གནས་ས་ཁུལ་གྱི་ཆེས་མཐའ་མཇུག་གི་ཤུལ་ལུས་ཚོགས་པ་དེའོ།།
གསས་ཁང་རེ་རེའི་གཉེར་བ་གཉིས་ནི་གསས་ཁང་གི་རྒྱུ་ནོར་ལ་དོ་དམ་དང་གཙང་སྦྲ་རྒྱུན་འཁྱོངས།ད་དུང་ལོ་རེ་རེའི་ཆོས་ལུགས་ཀྱི་བྱེད་སྒོར་བཀོད་སྒྲིག་བྱེད་པར་འགན་འཁུར་མཁན་བཅས་ཡིན་ལ། གཉེར་བ་གཉིས་ཀྱིས་གསས་ཁང་དུ་རེས་མོས་བྱས་ནས་མཆོད་འབུལ་བྱེད། རྣམ་ཀུན་གཉེར་བ་གཉིས་ནས་ལོ་གཅིག་ལ་གཞུང་སྒྲུབ་ཁང་དུ་བྱ་བ་ལས་བཞིན་ཡོད། སྲོལ་རྒྱུན་གྱི་འགྲོས་དང་བསྟུན་ནས་ཁྱིམ་ཚང་འགའ་ཤས་སྔར་ནས་ཐུབ་པའི་བསྟན་པར་དད་མོས་བྱེད་མཁན་དུ་གྱུར་ཟིན་ཡང་། ཁོ་ཚོས་སྔར་བཞིན་བོན་པོའི་སྔགས་པ་ཁྱིམ་དུ་གདན་དྲངས་ནས་ཁྱིམ་མི་གང་བོའི་ཆེད་དུ་བོན་པོའི་སྲུང་བ་འཛུགས་བཞིན་ཡོད་མོད། ནམ་རྒྱུན་ཤིད་དོན་ལ་བོན་སྔགས་དག་གདན་དྲངས་ནས་ཆོ་ག་སྤེལ་བཞིན་མེད་དེ། དེ་དག་སྔར་བཞིན་འཇིག་རྟེན་པའི་མི་སྐྱ་ཡིན་པས་སོ།། སྔགས་པ་དང་གྲྭ་བའི་ཁྱད་པར་ནི་སྔ་མས་མི་རྣམས་ཀྱི་ཚེ་འདིའི་བདེ་སྡུག་ལ་ལམ་སྟོན་དང་ཕྱི་མས་མི་རྣམས་ཀྱི་སྐྱེ་བ་ཕྱི་མར་ལམ་སྟོན་བྱེད་པ་དེ་རེད། སྤྱིར་བཏང་སྔགས་པར་གདུང་རྒྱུད་ཀྱི་ལམ་ལུགས་ཤིག་ཡོད་དེ། སྔགས་པ་ཞིག་ཏུ་འགྱུར་བར་དེའི་ཨ་ཕའམ་ཨ་ཁུ་གང་རུང་སྔོན་ཆད་སྔགས་པ་ཞིག་ཡིན་དགོས་ལ། དེར་དཔོན་རྒྱུད་ཅེས་འབོད་ཅིང་བོན་སྔགས་ཁྱིམ་ཚང་གི་ཁྲག་རྒྱུད་ཡིན་པ་དང་། དཔོན་རྒྱུད་ཡོད་པའི་ཁྱིམ་ཚང་གིས་ནམ་རྒྱུན་སྲོལ་རྒྱུན་འདིར་དོ་སྣང་ཆེན་པོ་བྱེད། དེ་དང་འདྲ་བར་ཁྱིམ་ཚང་ཞིག་གིས་བུ་ཞིག་དགོན་པར་སྐྱེལ་བར་ཡང་སྲོལ་རྒྱུན་འདི་རྒྱུན་འཛིན་བྱས་ཡོད་དེ། དེར་གྲྭ་རྒྱུན་དུ་འབོད་ཅིང་གྲྭ་བའི་ཁྱིམ་ཚང་གི་ཁྲག་རྒྱུད་ཡིན། སྔགས་པས་མི་སྒེར་རམ་ཚོགས་པ་ཆུང་ངུ་། ཡང་ན་མཉམ་གཅིག་ཏུ་ཆོ་ག་སྤེལ་བཞིན་ཡོད་ལ། ཁོ་ཚོ་ཁྱིམ་ཚང་དུ་སྲུང་བ་གཟུག་ཏུ་འགྲོ་བར་ཡང་མི་སྒེར་རམ་ཚོགས་པ་ཆུང་ངུ་གང་རུང་ཡིན་ཆོག ཡིན་ནའང་། སྒྲིག་རིམ་ཡོད་པའི་ཆོས་ཐོག་ངེས་པར་ཏུ་གསས་ཁང་དུ་འཚོག་དགོས།
རེབ་གོང་བོན་མང་།
མཚོ་སྔོན་པོའི་མཐའ་འཁོར་ཏུ་བོན་མང་ཆེ་ཆུང་རིགས་གསུམ་ཡོད་ཅིང་། རེབ་གོང་བོན་མང་ནི་གསས་ཁང་བཅོ་ལྔའི་ནང་ཆེས་ཆེ་བའི་ཚོགས་པ་ཞིག་ཡིན། དེའི་འཕྲོར་ཁྲི་ཀའི་སྟོང་ཆེ་བོན་མང་ཡིན་པ་དང་དེར་གསས་ཁང་བཞི་ཡོད། བ་ཡན་དུ་དོ་ཤེས་དང་ཤར་སྟེང་བོན་མང་ལ་གསས་ཁང་གཉིས་ཡོད། ལྷག་མའི་བོན་པོའི་གསས་ཁང་དག་གིས་རང་རང་གི་གསས་ཁང་དུ་ཚོགས་པའི་རྣམ་པས་ཆོ་ག་སྤེལ། རེབ་གོང་ནི་ཞིང་ལས་རིག་གནས་ཆེས་ཆེར་དར་བའི་ས་ཁུལ་ཆེན་པོ་ཞིག་སྟེ། ཕྱོགས་བཞིར་རི་བོ་མང་པོས་བསྐོར་བས་ཞིང་ལས་ལ་འཚམས་པའི་གནམ་གཤིས་འབྲིང་ཙམ་གྱི་རྣམ་པ་གྲུབ་ཡོད། ཚོ་སྡེ་མང་པོ་རི་ཁུལ་འདིར་གནས་བཅས་པ་ནས་གནས་སྐོར་ལ་དེ་ཙམ་སྟབས་མི་བདེ། བོན་པོ་དང་རྙིང་མ། དགེ་ལུགས་པ་བཅས་ཆོས་ལུགས་ཚོགས་པ་གསུམ་གྱིས་རེབ་གོང་གི་ལྷ་སྡེ་གྲུབ་ཅིང་། བོན་པོར་བོན་བརྒྱ་དགོན་པ་དང་། གསས་ཁང་བཅོ་ལྔ། ད་དུང་ཁོ་ཚོའི་གདུལ་བྱས་གྲུབ། སྤྱི་ལོ༡༩༩༦ལོའི་ཉི་ཧོང་གི་བོན་ཞིབ་འཇུག་གི་ལས་གཞིའི་ཁྲོད་ཕྲན་གྱི་ཡུལ་དངོས་རྟོག་ཞིབ་བྱ་བའི་སྡོམ་རྩིས་གཞིར་བཟུང་ན། རེབ་གོང་དུ་ཚོ་སྡེ་ཆེན་པོ༤༦གི་ཁྲོད་བོན་པོའི་ཁྱིམ་ཚང༦༨༡ཡོད་ལ། དེ་དག་ཀྱང་ཚོ་སྡེའི་ཡན་ལག་མང་པོར་གཏོགས་པ་དང་། བོན་པོའི་མི་གྲངས༤༣༦༨ཁྲོད་སྔགས་པ༦༡༧འདུག རེབ་གོང་གི་གསས་ཁང་དག་ཚོགས་པ་བཞི་རུ་དབྱེ་ཡང་ནན་ཏན་སྒོས་བཤད་ན་སྤྱིར་བཏང་གཉིས་སུ་འདུ།
ཡར་ནང་བོན་མང་།
༡. བོན་བརྒྱ་གསང་སྔགས་དར་རྒྱས་གླིང་། ༼བོན་བརྒྱ་སྡེ་བ༽
༢. མག་སར་གཡུང་དྲུང་བསྟན་དར་གླིང་། ༼མག་སར་སྡེ་བ༽
གསས་ཁང་འདི་གཉིས་ནི་ལོ་རྒྱུས་ཁྲོད་ཀྱི་སྔགས་འཆང་གྲགས་ཅན་ཁྱུང་བོ་བསྟན་པ་དར་རྒྱས་ཀྱི་གདུང་རྒྱུད་ཡིན། སྡེ་བ་འདི་གཉིས་སྤྱིར་བཏང་རེབ་གོང་བོན་མང་གི་དཔྱིད་ཆོས་དང་སྟོན་ཆོས་སུ་མི་ཞུགས་པ་དང་། བོན་བརྒྱ་སྤྲུལ་སྐུས་ཁོ་ཚོ་རེབ་གོང་བོན་མང་གི་གྲས་སུ་གཞུག་པར་ཧུར་བརྩོན་བྱས་ཀྱང་འབྲས་བུ་མ་བྱུང་། བོན་བརྒྱ་ལུང་མདོར་མདོ་བ་སྡེ་བའི་གདུང་ངེས་ཚོ་བའི་གསས་ཁང་ལ་གདུང་ངེས་གྲུབ་པ་ཀུན་འདུལ་གླིང་དུ་འབོད་ཅིང་། འདི་དང་བོན་བརྒྱ། མག་སར་བཅས་ལ་ཡར་ནང་བོན་མང་ངམ་ཡར་ནང་བོན་སྡེ་ཁག་གསུམ་ཟེར། འོན་ཀྱང་། གདུང་ངེས་ཚོ་བའི་མི་མང་པོ་ཞིག་སྔར་ནས་སངས་རྒྱས་ཆོས་ལུགས་པར་གྱུར་བས། སྡེ་བའི་ནང་བོན་སྔགས་དང་ཁྱིམ་ཚང་ཉུང་ཤས་ཤིག་ལས་མེད། རེབ་གོང་ཤར་ཕྱོགས་ཀྱི་གསས་ཁང་ལྔས་སྟོད་ཕྱོགས་བོན་མང་གྲུབ་པ།
༡. ཐེག་ཆེན་བོན་འཁོར་ལྷུན་གྲུབ་གླིང་། ༼རྒྱ་མཚོ་དཔའ་འམ་ཨ་རྒྱ་སྟེང་སྡེ་བ༽
༢. གསང་སྔགས་རིག་འཛིན་དར་རྒྱས་གླིང་། ༼གད་པ་སྐྱ་བོ་སྡེ་བ༽
༣. ཐེག་ཆེན་སྨིན་གྲོལ་རྒྱ་མཚོ་གླིང་། ༼གདོང་མགོ་སྡེ་བ༽
གསས་ཁང་འདི་གསུམ་གྱི་གནས་གཞི་དང་དེ་ཚོའི་སྔགས་པ་ནི་གྲུབ་ཆེན་འཁོར་ལོས་བསྒྱུར་བའི་རྒྱལ་བོའི་གདུང་རྒྱུད་དེ། ཁོང་ནི་ལོ་རྒྱུས་ཁྲོད་རེབ་གོང་དུ་ཆེས་ཐོག་མར་བོན་བསྟན་སྤེལ་བར་ཕེབས་པའི་གྲས་ཀྱི་གཅིག་ཡིན།
༡. རྒྱལ་བསྟན་ཡེ་ཤེས་རྒྱ་མཚོ་གླིང་། ༼ངོ་མོ་སྡེ་བ༽
༢. རིག་འཛིན་ཐུགས་རྗེ་བྱང་ཆུབ་གླིང་།༼གྱང་རུ་སྡེ་བ༽
གསས་ཁང་འདི་གཉིས་ཀྱི་སྔགས་པ་དག་ནི་གྲུབ་ཆེན་ཡེ་ཤེས་མཚོ་རྒྱལ་གྱི་གདུང་རྒྱུད་ཡིན་ལ། ཁོང་ཡང་ཆེས་ཐོག་མར་རེབ་གོང་དུ་བོན་བསྟན་སྤེལ་བར་ཕེབས་པ་ཞིག་ཡིན། མི་རྣམས་ཀྱིས་བཤད་རྒྱུར་དུས་རབས་བཅུ་གསུམ་པར་གྲུབ་ཆེན་རིག་འཛིན་ཐུགས་རྗེས་དམ་སྲི་ཞིག་གིས་ར་རྒྱ་དགོན་གྱི་གྲྭ་རྒྱུན་ལ་བདག་བྱས་པ་བཏུལ་བས། དེའི་གྲྭ་རྒྱུན་མུ་མཐུད་བྱུང་བ་དང་གཙང་པཎ་ཊི་ཏས་ཁོང་གི་རུས་དཔོན་གྱི་ཁོངས་མི་ནང་བཞིན་བརྩི་བཀུར་བླ་མེད་བྱས།
རེབ་གོང་བྱང་ཤར་གྱི་གསས་ཁང་ལྔས་སྨད་ཕྱོགས་བོན་མང་གྲུབ་པ།
༡. མདོ་སྨད་ཕུན་ཚོགས་དར་རྒྱས་གླིང་། ༼གླིང་རྒྱ་སྡེ་བ༽
༢. ཀུན་འདུས་འགྱུར་མེད་གཡུང་དྲུང་གླིང་།༼ཞོ་འོང་ཉིན་ཐ་སྡེ་བ༽
༣. སྒྲུབ་པའི་རྒྱལ་མཚན་མི་འགྱུར་གླིང་།༼དར་གྲོང་སྡེ་བ༽
༤. ཁྱུང་དཀར་རིག་འཛིན་སྨིན་གྲོལ་གླིང་།༼ཁྱུང་བོ་ཐང་སྡེ་བ༽
༥. གསང་སྔགས་བདུད་འདུལ་ལྷུན་གྲུབ་གླིང་། ༼སྡོང་སྐམ་སྡེ་བ༽
དུས་རབས་བཅུ་བཞི་བའི་ནང་མཚན་སྙན་འབར་བའི་སྔགས་འཆང་གྲུབ་ཆེན་ཁྱུང་དཀར་ཚངས་པའི་གདུང་རྒྱུད་རྟོགས་ལྡན་ཀུན་བཟང་ཀློང་གྲོལ་དང་ཁོང་གི་རིགས་སྲས་སྣང་གསལ་ལྷུན་གྲུབ་གནས་འདིར་འཁྲུངས་པ་དང་། བོན་གྱི་བསྟན་པར་མཛད་རྗེས་བླ་མེད་བཞག
རེབ་གོང་བྱང་ཕྱོགས་ཀྱི་གསས་ཁང་གསུམ་གྱིས་སྙན་བཟང་བོན་མང་གྲུབ་པ།
༡. གསང་ཆེན་སྨིན་གྲོལ་དཔལ་ལྡན་གླིང་།༼ཧོར་ནག་སྡེ་བ༽
༢. རིག་འཛིན་ཀུན་འདུས་རྣམ་རྒྱལ་གླིང་།༼སྟོང་ཆེ་སྡེ་བ༽
སྟོང་ཆེ་སྡེ་བ་དང་ཁྲི་ཀའི་སྟོང་ཆེ་སྡེ་བ་གཉིས་ཀྱི་འབྱུང་ཁུངས་གཅིག་པས། སྟོང་ཆེ་སྡེ་བའི་བོན་པོ་ཚང་མ་ཁྱུང་མོ་སྤྲུལ་སྐུའི་གདུལ་བྱ་ཡིན་ལ། གསས་ཁང་འདིའི་ནང་ཁོང་ལ་བཞུགས་ཁྲི་ཞིག་ཀྱང་བཞེངས་ཡོད།
ཁྱུང་དཀར་བསྟན་པ་རྒྱ་མཚོ་གླིང་།༼ཁྱུང་བོ་ལ་ཁ་སྡེ་བ༽
ང་ཚོས་འདི་དུས་ནམ་ཞིག་ལ་བཞེངས་པ་དང་བཞེངས་མཁན་སུ་ཡིན་སོགས་གསལ་ཐག་མི་ཆོད་ཀྱང་འདི་ནི་རེབ་གོང་གི་གསས་ཁང་ཁྲོད་ལོ་རྒྱུས་ཆེས་རིང་བ་དེ་ཡིན། སྙན་བཟང་བོན་མང་སྨད་ཕྱོགས་བོན་མང་གི་གྲས་སུ་ཞུགས་ཏེ་རེབ་གོང་བོན་མང་གི་ཆོས་ལུགས་བྱེད་སྒོ་ཐམས་ཅད་ལ་ཞུགས་བཞིན་ཡོད།
གོང་གསལ་ཐམས་ཅད་ཀྱི་སྤྱི་མིང་ལ་རེབ་གོང་བོན་མང་ཕུར་ཐོགས་སྟོང་དང་དགུ་བརྒྱ་ཞེས་འབོད་ཅིང་། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་ནི་རེབ་གོང་བོན་མང་ཚང་མའི་བསྟན་བདག་བླ་མ་ཡིན། སྟོད་ཕྱོགས་བོན་མང་དང་སྨད་ཕྱོགས་བོན་མང་ནི་རེབ་གོང་བོན་མང་གི་ཚོགས་པ་གཙོ་བོ་གཉིས་དང་གཞན་གཉིས་ནི་དེ་ཙམ་མི་ཆེ།
རེབ་གོང་བོན་མང་ནི་མཚོ་སྔོན་པོའི་མཐའ་འཁོར་གྱི་ཆེས་ཆེ་བའི་བོན་མང་གི་ཚོགས་པ་ཞིག་ཡིན་ལ། དེར་ཆོས་ཐོག་རིགས་གཙོ་བོ་བཞི་ཡོད་དེ། དཔྱིད་ཆོས་དང་སྟོན་ཆོས་གཉིས་ནི་ད་ལྟ་ཡོད་པའི་ཆོས་ཐོག་རིགས་ཆེ་ཤས་གཉིས་ཡིན། རེབ་གོང་བོན་མང་གི་ཆོས་ཐོག་ལོ་རེར་ཐེངས་གཉིས་རེ་འཚོགས་བཞིན་ཡོད་ཅིང་། ཟླ༡པའི་ཚེས༥ནས་ཚེས༨བར་དཔྱིད་ཆོས་དང་ཟླ༨པའི་ཚེས༨ནས་ཚེས༡༠བར་སྟོན་ཆོས་ཡིན། ཆོས་ཐོག་གི་ཉིན་གསུམ་ཧྲིལ་བོར་རིམ་གྲོ་བསྒྲུབ་དགོས་པས་སྔགས་པ་རྣམས་ཉིན་གཅིག་གི་སྔོན་ལ་འཛོམས་དགོས་པ་དང་། ཁྱད་པར་དུ་སྡེ་བ་དང་ཐག་རིང་བའི་སྔགས་པ་རྒན་པ་དག་ཉིན་གཅིག་གི་སྔོན་ལ་ཡོང་ནས་གསས་ཁང་གི་བྱ་བ་ཆེ་རིགས་བསྒྲུབ་སར་འདུག་དགོས། ཁོ་ཚོས་གཙོ་བོ་འབུམ་པ་ཐུང་བ་དང་སྟག་ལ་ལས་གཞན་དབལ་གསས་ཀྱང་ཁ་འདོན་བྱེད། རེབ་གོང་གི་གསས་ཁང་ཚང་མ་ཁོ་ཚོའི་ཆོ་ག་སྤེལ་སར་སྤྱོད་ཀྱང་། མི་རྣམས་ཀྱི་མིག་ནང་དུ་དེ་ནི་ཏག་ཏག་རིམ་གྲོ་བསྒྲུབ་ས་ཙམ་ཡིན་ཡང་རེབ་གོང་བོན་མང་ནི་སྒེར་གྱི་གསས་ཁང་ལས་ལྷག་པར་འདོད། རེབ་གོང་བོན་མང་ལ་མཚོན་ན། ལོ་རེར་དགེ་བསྐོས་གཉིས་དང་ཁྲི་བ་གཅིག གཉེར་བ་གཅིག ལོ་གསུམ་རེར་དབུ་མཛོད་གཅིག་དང་གཡུང་དྲུང་སློབ་དཔོན་གཅིག་བཅས་ཡོད། དགེ་བསྐོས་གཉིས་ཀྱིས་བོན་མང་གི་སྒྲིག་ལམ་ལ་དོ་དམ་བྱེད། དེ་ལས་གཅིག་ངེས་པར་སྟོད་ཕྱོགས་བོན་མང་དང་གཞན་གཅིག་སྨད་ཕྱོགས་བོན་མང་ནས་ཡིན་དགོས། རྒྱུ་མཚན་དེ་གཉིས་ནི་རེབ་གོང་བོན་མང་བཞིའི་ཁྲོད་ཀྱི་ཆེས་ཆེ་བ་དེ་གཉིས་ཡིན་པས་རེད། དབུ་མཛོད་ནི་ཆོས་ཐོག་གི་འདོན་པའི་དབུ་འཁྲིད་མཁན་ཡིན་པ་དང་། ཁྲི་བ་ནི་བོན་མང་ཡོངས་ཀྱི་དབུ་ཁྲིད་ཡིན་པ་དང་ཆབས་ཅིག དཔྱིད་ཆོས་ལ་བཀོད་སྒྲིག་ལ་དོ་དམ་བྱེད་མཁན་དང་། གཉེར་བ་ནི་སྟོན་ཆོས་ལ་འགན་འཁུར་ཡིན། བོན་མང་ཆོས་ཐོག་ལ་འཚོག་དུས། རེབ་གོང་བོན་མང་གི་ཁྲོད་དུ་ཁྲི་བར་གོ་གནས་ཆེས་མཐོ་བ་ཞིག་ཡོད་དེ། ཁོང་ལ་བོན་བརྒྱ་རིན་པོ་ཆེ་དང་མཉམ་པའི་བཞུགས་ཁྲི་དམིགས་གསལ་བ་ཞིག་ཡོད། རེབ་གོང་བོན་མང་གི་ཆོས་ཐོག་རིགས་གང་ཞིག་ལགས་ཀྱང་ལོ་རེའི་ཁྲི་བ་དང་ཁོང་གི་བཞུགས་ཁྲིར་བརྩི་བཀུར་བླ་མེད་བྱེད་དེ། ཐ་ན་ཁོང་མི་བཞུགས་ཀྱང་དེ་ལྟར་བྱེད། གཡུང་དྲུང་སློབ་དཔོན་ནི་ཆོས་སྤྱོད་ཐམས་ཅད་ལ་འགན་འཁུར་ཡིན།
དེ་ལས་གཞི་རྒྱ་ཅུང་ཆུང་བའི་ཆོས་ཐོག་ནི་ཡི་དམ་ཀུན་འདུས་ཀྱི་ཆོས་ཐོག་ཡིན། འདི་ནི་ཅུང་གཟབ་ནན་དོད་པོའི་ཆོས་ཐོག་ཅིག་སྟེ། ཆོས་ཐོག་ལ་ཞུགས་མཁན་གྱི་སྔགས་པ་ལོ་ཉེར་དགུའི་ཡན་ཡིན་དགོས་པ་དང་། དེ་རེབ་གོང་གི་གསས་ཁང་ཚང་མར་ཟླ༤པའི་ཚེས༡༠ནས་ཚེས༡༣བར་ལོ་རེར་ཐེངས་རེར་རེས་མོས་སུ་སྤེལ་བཞིན་ཡོད། དབུ་མཛོད་གཅིག་གིས་ལོ་གསུམ་ལ་འགན་འཁུར་དགོས་པ་དང་། གཡུང་དྲུང་སློབ་དཔོན་དང་ཁྲི་བ་ནི་རེབ་གོང་བོན་མང་གི་ཆོས་ཐོག་དང་གཅིག་མཚུངས་ཡིན། གཉེར་བ་ནི་རེབ་གོང་བོན་མང་མི་འདྲ་བ་ནས་ཡོང་བ་སྟེ། ཁོས་ཆོས་ཐོག་གི་བྱ་བ་ཐམས་ཅད་ལ་བཀོད་སྒྲིག་བྱེད་དགོས་པས་ལས་ཀའི་ནང་བྱིངས་ནས་ཡོད།
དེ་ལས་ཀྱང་གཞི་རྒྱ་ཆུང་བ་ནི་མཁའ་འགྲོ་གསང་གཅོད་དང་ཞི་ཁྲོའི་ཆོས་ཐོག་སྟེ། སྔོན་མ་ཟླ༤པའི་ཚེས༡ནས་ཚེས༤བར་དང་ཕྱི་མ་ཟླ༥པའི་ཚེས༡ནས་ཚེས༤བར་ཡིན། དེ་གཉིས་རེབ་གོང་བོན་མང་ཁྲོད་ཀྱི་སྟོད་ཕྱོགས་བོན་མང་དང་སྨད་ཕྱོགས་བོན་མང་གཉིས་ནས་སོ་སོར་སྒྲུབ་བཞིན་ཡོད།༼གཤམ་དུ་གསལ།༽ལོ་གསུམ་གྱི་ཡི་དམ་གསང་གཅོད་ཀྱི་དབུ་མཛོད་ངེས་པར་ཏུ་རེབ་གོང་བོན་མང་ལ་གཏོགས་པའི་དབུ་མཛོད་ཅིག་ཡིན་དགོས་པ་དང་། ཚོགས་པ་ལྷག་མས་ངེས་པར་ཏུ་དབུ་མཛོད་ལ་མི་གཞན་ཞིག་འཚོལ་དགོས། ཚོགས་པ་གཉིས་ལ་གཉེར་བ་གསར་བ་གཉིས་རེ་དགོས། དེར་ཆོས་ཐོག་ལ་ཚོགས་པ་གཉིས་ལས་གཅིག་ལ་ཁྲི་བ་དང་གཡུང་དྲུང་སློབ་དཔོན་གཉིས་ཀ་མེད་མོད། རེབ་གོང་བོན་མང་གིས་ཁྲི་བར་ཁྲི་བཞེངས་ནས་བརྩི་བཀུར་བྱེད་པ་དང་། ཅོག་ཙེ་མདུན་མར་བཞུགས་པའི་སྔགས་པ་བཟང་ཤོས་དེ་གཉིས་ཀྱིས་ངེས་པར་ཏུ་གཡུང་དྲུང་སློབ་དཔོན་ལ་འགན་འཁུར་དགོས་ཀྱི་ཡོད། ཆོས་ཐོག་རིགས་བཞི་བ་ནི་གསས་ཁང་སོ་སོས་སྤེལ་དགོས་ཏེ། ཟླ་རེའི་ཚེས་བཅུ་ཉིན་སྔགས་པ་དག་རང་རང་གི་གསས་ཁང་དུ་འཛོམས་ནས་ཚེ་དབང་རིག་འཛིན་ནམ་ཀུན་བཟང་རྒྱལ་བ་འདུས་པའི་ཆོ་ག་སྤེལ་བཞིན་ཡོད། རེབ་གོང་བོན་མང་ཁྲོད་འདི་ལ་ཐུན་མོང་གི་ཁྱད་ཆོས་ཤིག་མེད།
རེབ་གོང་བོན་མང་གི་ཆོས་ཐོག་ཁྲོད་ཀྱི་སྔགས་པའི་གོ་གནས་ནི་ཧ་ཅང་གལ་ཆེན་ཞིག་ཡིན། ༡༩༩༨ལོར་ང་རེབ་གོང་ཧོར་ནག་སྡེ་བའི་གསས་ཁང་གི་དཔྱིད་ཆོས་ལ་ཞུགས་པས། ངས་དེ་གའི་ལུགས་གཞིར་བཟུང་ནས་སྔགས་པའི་གོ་གནས་སྐོར་ཞིབ་འབྲི་ཐེངས་ཤིག་བྱེད། ཆོ་ག་འགོ་རྩོམ་དུས་རྣམ་ཀུན་ཁྲིད་སྟེགས་མདུན་གྱི་གྲལ་ཤར་གཉིས་ལ་དོ་སྣང་ཆེན་པོ་བྱེད། གསས་ཁང་གི་ཁྲིད་སྟེགས་མདུན་གྱི་བཞུགས་ཁྲི་གཉིས་སུ་བང་ཁ་གཉིས་བཞུགས་ཡོད། མི་རྣམས་ཀྱི་བང་ཁ་ནི་ཞང་སྐད་དེ་དཀྱིལ་འཁོར་གྱི་བདག་པོ་ཡིན་པས་དེ་ལྟར་བཞུགས་སུ་གསོལ་བ་ཡིན་ཟེར་ཞིང་། དེ་གཉིས་ཀྱི་གཅིག་ནི་ངེས་པར་ཏུ་ཆོ་གའི་བློ་འདྲི་ས་སྟེ་སྒྲུབ་དཔོན་ཡིན་དགོས། དུས་རབས་འདིའི་དུས་དཀྱིལ་བར། བང་ཁ་གཉིས་ནི་ཡི་དམ་དང་བོན་སྐྱོང་ཆོ་གའི་འགན་སྲུང་བར་གྱུར་ཡོད་ཅིང་། དེ་ནི་ཐ་ན་མཚན་མོར་ཆོ་ག་མཇུག་རྫོགས་རག་བར་ཐད་ཀར་ཁྲིད་སྟེགས་གཙོ་བོར་བཞུགས་པའི་བོན་བརྒྱ་རིན་པོ་ཆེ་དང་ཁྲི་བའི་བར་དུ་བཞུགས་ཡོད། ཡིན་ནའང་། ཁོང་ཚོས་ད་ལྟ་ཆོ་ག་དེ་ཉིན་མོར་ཁོ་ནར་མ་གཏོགས་སྤེལ་གྱི་མེད། བང་ཁ་གཉིས་ནི་ངེས་པར་ཏུ་གསང་བ་སྔགས་ཀྱི་གཞུང་ལ་ཉམས་ལེན་གནད་དམ་པ་བྱས་ཡོད་པའི་སྔགས་པ་ཡིན་ཞིག་དགོས་རྐྱེན། ཁོ་ཚོ་ནི་སྐུ་ཚེ་ཧྲིལ་བོར་ཉམས་ལེན་ལ་གཞོལ་བ་དང་བོན་གྱི་ཚོ་སྡེའི་ཁྲོད་དུ་གུས་པ་བླ་ལྷག་ཏུ་བྱེད་པའི་སྔགས་པ་རྒན་པ་འགའ་ཞིག་ཡིན། དབུ་མཛོད་དང་གཡུང་དྲུང་སློབ་དཔོན་གཉིས་ཀྱི་བཞུགས་ཁྲི་ནི་ཁྲིད་སྟེགས་མདུན་གྱི་གྲལ་ཤར་གཉིས་ཀྱི་དཀྱིལ་དུ་ཡོད་ཅིང་། དབུ་མཛོད་ཀྱི་བཞུགས་ཁྲི་ནི་སྔགས་པ་ཡོད་ཚད་ལས་མཐོ་ཡང་མཁན་པོ་དང་ཁྲི་བ་གཉིས་ལས་དམའ་ཙམ་ཡིན། བང་ཁ་གཉིས་དང་དབུ་མཛོད། གཡུང་དྲུང་སློབ་དཔོན་བཅས་ཀྱི་དཀྱིལ་དུ་ཡོད་པའི་བཞུགས་ཁྲི་ནི་རེབ་གོང་བོན་མང་གི་བྱ་གཞག་ལ་མཛད་རྗེས་ཡོད་པའི་སྔགས་པ་རྒན་པའི་བཞུགས་ས་ཡིན་ལ། ཁོང་ཚོ་ནི་སྔགས་པ་ཉམས་ལེན་པའི་ཁྲོད་དུ་ནུས་པ་ཆེ་ཤོས་དེ་ཡིན་པར་འདོད། གྲལ་ཤར་རྗེས་མའི་གཡུང་དྲུང་སློབ་དཔོན་དང་དབུ་མཛོད། རོལ་མོ་བ་བཅས་ཀྱི་བར་དུ་ཡོད་པའི་བཞུགས་ཁྲི་ནི་འདོན་པ་བཟང་བའི་སྔགས་པ་བཞུགས་ས་ཡིན་ལ། རོལ་མོ་བ་དག་གྲལ་ཤར་མཇུག་ཏུ་ལངས་ནས་ཡོད། ཆོ་གར་ཞུགས་པའི་སྔགས་པ་གཞན་དག་གྲལ་ཤར་ཕྱི་རུ་འདུག་དགོས་ལ། སྔགས་པ་གསར་བ་དག་གིས་ཀྱང་དེ་རུ་ཞིབ་ལྟ་བྱས་ནས་སློབ་སྦྱོང་བྱ་དགོས་ཀྱི་ཡོད།
རེབ་གོང་བོན་མང་གི་ཆོས་ཐོག་རྗེས་སུ་སྡེ་འབོད་ཅེས་པའི་བྱ་འགུལ་ཞིག་ཡོད་ཅིང་། སྡེ་མི་དག་གིས་སྔགས་པ་ཚོ་ཁོང་ཚོའི་ཁྱིམ་ཚང་དུ་གདན་དྲངས་ནས་ཁྱིམ་མིའི་དོན་དུ་རིམ་གྲོ་སྒྲུབ་བཞིན་ཡོད་དེ། སྔགས་པ་དག་གིས་འདས་ལོར་བསང་གཏོར་དང་ལོ་རྗེས་མའི་བདེ་སྐྱིད་དོན་དུ་ཆོ་ག་སྟབས་བདེ་རེ་བསྒྲུབ་ངེས། ཁྱིམ་ཚང་གིས་དུང་དཀར་དང་རྒྱ་ནག་གི་གླིང་བུ་འབུད་པ།ཤོག་སྦག་དགོད་པ་བཅས་བྱས་ནས་སྔགས་པ་གདན་འདྲེན་བྱེད། སྔགས་པ་དག་ཁྱིམ་ལ་སླེབས་པ་དང་བཞུགས་གདན་འཇགས་ནས་ཁྱིམ་ཚང་གཞན་ཞིག་ཏུ་མ་སོང་བར་དབུ་མཛོད་ཀྱི་ཁྲིད་སྟོན་འོག་སྐར་མ་བཅུའམ་བཅོ་ལྔའི་བར་དུ་འདོན་པ་གསུང་དགོས། ཁྱིམ་ཚང་གཅིག་གིས་ཏག་ཏག་ཀུ་ཤུ་གཅིག་གམ་ཡང་ན་སིལ་ཏོག་གཞན་ཞིག་འབུལ་བར་བྱེད། ཉིན་གསུམ་གྱི་ཆོས་ཐོག་ནང་གོ་རིམ་མང་པོ་ཞིག་བརྒྱུད་དགོས་པས། ཁོ་ཚོས་འདོན་པ་གསུང་ཚར་དུས་ཧ་ཅང་འཕྱི་སྟེ་མཚམས་རེར་རྒྱང་མིག་ཀྱང་ཆད་མོད། སྡེ་མི་རྣམས་ཀྱིས་གོ་སྐབས་འདིར་ལོ་མང་པོར་སྒུག་ཡོད་པས། ཉིན་གུང་ངམ་དགུང་མོ་ཡོལ་ནའང་དབུ་མཛོད་ཀྱིས་ངེས་པར་དུ་རྒྱུན་འཁྱོངས་བྱ་དགོས་ཀྱི་ཡོད།
ཆེས་མཐོའི་གསང་སྔགས་ལ་ཉམས་ལེན་བྱེད་བཞིན་པའི་སྔགས་པ་ཞིག་ལ་མཚོན་ན་ཆེས་གལ་ཆེ་བ་ནི་མ་བཅོས་པ་བཞི་སྟེ། སྐྲ་མ་བཅོས་པ་ལྕང་ལོ་དང་སྣོད་མ་བཅོས་པ་ཐོད་པ། གོས་མ་བཅོས་པ་དཀར་པོ། སེམས་མ་བཅོས་པ་གཉུག་མ་བཅས་སོ།། ཐོག་མའི་ཆ་རྐྱེན་དུ་རལ་བ་རིང་པོ་ཞིག་དང་།་དེ་ནས་སློབ་དཔོན་གྱི་མདུན་ནས་རང་ཉིད་ཀྱིས་ཉམས་ལེན་གཙོ་བོར་བྱེད་པའི་ཡི་དམ་གང་ཞིག་གི་ཕྱི་འབུམ་པའི་དབང་དང་།་ནང་ཡེ་ཤེས་ཀྱི་དབང་། གསང་བ་ཁྱད་པར་དོན་གྱི་དབང་། ཡང་གསང་དོན་གྱི་དབང་བཅས་ཏེ་རལ་དབང་བཞི་མནོས་དགོས། དབང་ཞུ་བར་གྲ་སྒྲིག་བྱ་མཁན་ཞིག་ཡིན་ཚེ།ངེས་པར་དུ་རལ་དབང་བཞིའི་གདམས་པ་ཐོབ་པའི་སྔགས་པ་ཞིག་གིས་ཞུ་མཁན་གྱི་རལ་བ་བསླེས་རྗེས་སློབ་དཔོན་གྱི་མདུན་ནས་དབང་ཞུས་ཆོག དེ་ནས་ཁོ་ཚོས་ངེས་པར་དུ་ནམ་རྒྱུན་རལ་བ་བསླེས་དགོས་ཀྱི་ཡོད་པ་ལས་གཞན། ཚེ་བསོད་དང་རླུང་རྟ་དར་ཆེད་གཡག་རྩིད་ཅིག་རང་གི་ལན་བུའི་གསེབ་ཏུ་འཇོག ཁོ་ཚོས་ནམ་རྒྱུན་རང་གི་རལ་བ་རས་ནག་པོའི་རལ་ཤུབས་ཤིག་གི་ནང་གཅུས་ནས་བསླེས་ཡོད་ཅིང་། ལྷ་སྐུར་ཕྱག་འཚལ་བ་དང་མཁས་པ་ཞིག་ལ་གུས་འདུད་ཞུ་བ། ཡང་ན་མི་གཞན་འགའ་དང་འཕྲད་དུས་མ་གཏོགས་རལ་ཤུབས་མི་ལེན། ང་ཚོས་རལ་བ་རིང་བོ་འཇོག་པའི་སྲོལ་འདིར་ལོ་ག་ཙམ་ཞིག་འགོར་བ་ཐག་མི་ཆོད་མོད།བོན་གྱི་ཐང་ཀའི་ཁྲོད་གནའ་སྔ་མོའི་བོན་གྱི་མཁས་པ་དག་གིས་ཀྱང་རལ་བ་རིང་བོ་བཞག་ཡོད་པ་མཐོང་ཐུབ། མཁས་པ་ཆེན་པོ་སྤ་སྟོན་དཔལ་མཆོག་གིས་ཁོང་གི་ཚེ་ཕྱེད་དུ་རབ་ཏུ་འབྱུང་བར་དགོངས་ནས་ཁྲོ་ཚང་འབྲུག་ལྷའི་གམ་དུ་ཕྱིན་ཀྱང་། རྗེ་འབྲུག་གིས་ཁོང་གི་ལན་བུ་རེ་རེའི་སྟེང་དུ་ཁྲོ་བོའི་སྐུ་བརྙན་ཡོད་པར་གཟིགས་ནས་དབུ་སྐྲ་གསིལ་བར་དགོངས་པ་མ་འཁྲོལ། ༼གསལ་སྒྲོན།ཤ༢༡༤༽གཉིས་སུ་ཁོ་ཚོས་མིའི་རིགས་ཀྱི་ཐོད་ཕོར་དུ་བཞེས་པ་བཞེས་བཞིན་ཡོད་དེ། རྒྱུ་མཚན་དེ་ནི་རང་བྱུང་ལྷན་སྐྱེས་ཡིན་པས་རེད། གསུམ་དུ་དཀར་པོས་དབུ་ཞྭའི་ཁ་དོག་སྟེ་དཀར་མོ་རྩེ་བརྒྱད་མཚོན། འདས་པའི་ལོ་ཟླའི་ཁྲོད་བོན་པོས་རང་ལ་ཞྭ་དཀར་བསྟན་པའམ་ཞྭ་དཀར་བོན་ཞེས་འབོད་ཀྱི་ཡོད་དེ། རྒྱུ་མཚན་བོན་གྱི་མཁས་པ་ཆེན་པོ་ལི་ཤུ་སྟག་རིང་གིས་དཀར་མོ་རྩེ་བརྒྱད་གསོལ་བས་རེད། བཞི་གཉུག་མའི་སེམས་ནི་བོན་ པོས་སེམས་ཀྱི་རྩ་བར་ངོས་འཛིན་བཞིན་ཡོད་ལ། ཁྱད་པར་ཏུ་རྫོགས་པ་ཆེན་པོར་དེ་ལྟར་གསུངས། བོན་མང་གི་ཆོས་ཐོག་ཁྲོད་སྔགས་པ་རེ་རེས་ངེས་པར་དུ་ཕྱག་གཡོན་པར་སིལ་སྙན་དང་གཡས་པར་ཌ་མ་རུ་ཞིག་འཛིན་དགོས་ལ། དབུ་རུ་དཀར་མོ་རྩེ་བརྒྱད་དང་རག་ཤ་དགོས།བོན་སྔགས་ཁྲོད་ནུས་པ་ཆེ་ཤོས་སུ་འདོད་པའི་སྔགས་པ་ཉུང་ཤོས་ཤིག་གིས་དཀྱིལ་དུ་ཟངས་ཀྱི་མེ་ལོང་ཡོད་པའི་དོམ་ལྤགས་ཟེར་བའི་དབུ་ཞྭ་ཞིག་གསོལ་གྱི་ཡོད། དགུན་ཁར་ཚ་རུ་གསོལ་ཞིང་དར་ཟབ་དམར་པོའི་སྒོམ་ཐག་གཉིས་སྐ་རགས་སུ་བྱེད་ལ་བེར་གོས་གསོལ་ཞིང་དེའི་གོང་བ་ངེས་པར་དུ་གཟིག་ལྤགས་ཡིན་དགོས་པ་དང་བོད་ཀྱི་སྲོལ་རྒྱུན་གྱི་ལྷམ་ཡུ་རིང་གྱོན་དགོས། མཚོ་སྔོན་པོའི་མཐའ་འཁོར་གྱི་བོན་པོའི་ཚོ་སྡེ་ཉུང་དུ་ཕྱིན་པ་ནས། བོན་པོའི་སྤྲུལ་སྐུ་དམིགས་གསལ་བ་ཉུང་ཤས་ཤིག་གིས་གསས་ཁང་དང་དགོན་པ་ཕལ་ཆེ་བར་བདག་དོམ་བྱས། བོན་བརྒྱ་དགེ་ལེགས་ལྷུན་འགྲུབ་རྒྱ་མཚོ་ནི་ད་ལྟ་ཨ་མདོའི་བྱང་ཤར་གྱི་རྟོགས་པ་མཐོ་བའི་བོན་པོའི་སྤྲུལ་སྐུ་གལ་ཆེན་ཞིག་ཡིན་པ་དང་། ཁོང་རྒྱུན་དུ་རེབ་གོང་གི་བོན་པོའི་དགོན་པ་ཉག་གཅིག་སྟེ་བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་དུ་བཞུགས་ཡོད། བོན་བརྒྱ་དགོན་ནི་རེབ་གོང་རོང་བོ་གྲོང་རྡལ་གྱི་ལྷོ་ནུབ་ཕྱོགས་ཀྱི་སྤྱི་ལེ་སུམ་བཅུའི་མཚམས་སྟེ། རེབ་གོང་ཆུ་ཁོག་ཡུལ་ཚོའི་བོན་བརྒྱ་ལུང་བར་བཏབ་ཡོད།
རེབ་གོང་བོན་མང་གི་འཆམ་ནི་ཧ་ཅང་སྟབས་བདེ་ཞིག་ཡིན་ཏེ། ཞྭ་ནག་དང་ཨ་བསེ་རྒྱལ་བ། སྲིད་པའི་རྒྱལ་མོ། རྨ་ཆེན་པོམ་ར། སྟག་རི་རོང་། གཤིན་རྗེ། དམུ་བདུད། དམག་དཔོན། མཆོད་པའི་ལྷ་མོ་བཅས་འཆམ་ཆིག་རྐྱང་འགའ་ཞིག་ལས་མེད།
བོན་མང་གཞན་དག
རེབ་གོང་བོན་མང་ལས་གཞན་ཁྲི་ཀའི་སྟོང་ཆེ་བོན་མང་ནི་མཚོ་སྔོན་པོ་ས་ཁུལ་གྱི་བོན་མང་ཆེ་ཤས་གཉིས་པ་དེ་ཆགས་ཡོད་ལ། སྟོང་ཆེ་ནི་ཁྲི་ཀའི་ལུང་བ་ཆེན་པོ་ཞིག་ཡིན་ཞིང་དེར་ཚོ་བ་བརྒྱ་ཕྲག་ལྷག་གིས་གྲུབ་པའི་བོད་ཀྱི་ཚོ་སྡེ་དགུ་ཙམ་ཡོད། སྟོང་ཆེ་ལུང་བའི་མི་མང་ཆེ་བས་ཞིང་ལས་གཙོ་བོར་གཉེར་བཞིན་ཡོད་ནའང་། ཁྱིམ་ཚང་ཕྱེད་ཙམ་གྱིས་ལུང་བའི་མཐའ་འཁོར་གྱི་རི་ཁུལ་དུ་ཕྱུགས་ཟོག་འཚོ་སྐྱོང་བྱེད། རི་ཁུལ་གྱི་འབྲོག་པའི་ཚོ་བ་མང་པོ་སྟོང་ཆེ་ལུང་བ་ནས་གྱེས་ནའང་སྔར་བཞིན་སྟོང་ཆེ་ཚོ་བ་ཞེས་འབོད་བཞིན་ཡོད་ལ་ཤ་ཁྲག་གི་འབྲེལ་བ་ཡོད་ཚུལ་ཡང་གླེང་། ད་ལྟའི་བར་དུ་སྟོང་ཆེ་རོང་འབྲོག་གཉིས་ཀར་ཚོ་མིང་གཅིག་སོར་བཞག་བྱས་ཡོད་ཀྱང་། སྟོང་ཆེ་ལུང་བའི་རོང་བ་དང་འབྲོག་ཐང་གི་སྟོང་ཆེ་འབྲོག་རུའམ་སྟོང་ཆེའི་རུ་ཡུལ་གཉིས་ཀར་ཁྱད་པར་བཟོས་ཡོད། བོན་དང་རྙིང་མ་བ། དགེ་ལུགས་པ་གསུམ་པ་ནི་སྟོང་ཆེའི་ལྷ་སྡེ་གྲུབ་པའི་ཆོས་ལུགས་ཚོགས་པ་གསུམ་ཡིན། བོན་པོའི་ཚོགས་པར་མཚོན་ན། ཁྱུང་མོ་ཞེས་པའི་དགོན་པ་གཅིག་དང་། སྟོང་ཆེའི་སྐ་རྒྱ་སྡེ་བའི་སྤྱི་ཁང་དང་། དཔོན་ཚང་སྡེ་བའི་ལྷ་ཁང་། སྦ་སར་སྡེ་བའི་ལྷ་ཁང་། ཁྱུང་མོ་སྡེ་བའི་ལྷ་ཁང་བཅས་གསས་ཁང་བཞི་ཡོད། སྟོང་ཆེ་ལུང་བར་གསས་ཁང་ཞེས་པའི་མིང་འདི་སྔར་ནས་ཐུབ་པའི་བསྟན་པའི་ལྷ་ཁང་ངམ་སྤྱི་ཁང་ཞེས་པས་ཚབ་བྱས་ཚར་བས། ཁོ་ཚོས་གསས་ཁང་ཞེས་པའི་མིང་འདི་བཀོལ་སྤྱོད་བྱེད་བཞིན་མེད་མོད། སྔར་བཞིན་བོན་གྱི་གསང་སྔགས་ལ་ཉམས་ལེན་བྱེད་པའི་ཕྱག་སྲོལ་མ་ཉམས་པར་ཡོད། དེར་ཁྱུང་མོ་སྤྲུལ་སྐུ་སྟོབས་ལྡན་དབང་ཕྱུག་ཅེས་པའི་བོན་གྱི་བླ་མ་ཞིག་ཡོད་ཅིང་། ཁོང་ཁྱུང་མོ་དགོན་དང་ཁྲི་ཀའི་སྟོང་ཆེ་དང་རེབ་གོང་གི་སྟོང་ཆེའི་བོན་མང་བཅས་ཀྱི་དབུ་ཁྲིད་དུ་བཀུར། སྟོང་ཆེའི་ཚོ་ཁག་ཅིག་ཡིན་པའི་ཆ་ནས། འབྲོག་པའི་ཚོ་བ་དག་སྟོང་ཆེའི་གསས་ཁང་གི་ཆོས་ཐོག་ཐམས་ཅད་དུ་ཞུགས་ལ། སྟོང་ཆེའི་གསས་ཁང་བཞིའི་སྔགས་པ་མང་པོ་ཡང་འབྲོག་པའི་ཚོ་བ་དག་ནས་ཡོང་། འོན་ཏེ། ཁོ་ཚོ་དུས་རྒྱུན་རྒྱང་ཐག་རིང་ཞིང་སྟོང་ཆེའི་གསས་ཁང་ལ་ཡོང་རྒྱུར་སྟབས་བདེ་མིན་པའི་འབྲོག་ཐང་དུ་སྐྱས་སྤར་བ་ནས། སྟོང་ཆེའི་ནུབ་ཕྱོགས་ཀྱི་སྤྱི་ལེ༡༥༠ལྷག་སར་ཡོད་པའི་འབྲོག་རུའི་སྟོང་སྐོར་དང་འབྲོག་རུའི་དཔོན་ཚང་ཞེས་པའི་ཚོ་བའི་ཚོ་ཁག་ཆེན་པོ་གཉིས་ཀྱིས་ཚོགས་རས་ཤིག་གནས་སྐབས་ཀྱི་གསས་ཁང་དུ་སྤྱད་ནས་ཆོས་ཐོག་འཚོགས་བཞིན་ཡོད། འབྲོག་རུའི་སྟོང་སྐོར་ནི་སྟོང་སྐོར་དང་མར་ནང་ཞེས་དུད་ཁྱིམ་བརྒྱ་ཕྲག་ལས་བརྒལ་བའི་ཚོ་བ་ཆེན་པོ་གཉིས་ཀྱིས་མཉམ་དུ་གྲུབ་པ་ཞིག་ཡིན། ཉེ་བའི་ལོ་བཅུ་ཕྲག་རིང་སྟོང་ཆེ་ཚོ་བས་འབྲོག་ཐང་དུ་སོ་ཕག་དང་ཨར་འདམ་གྱིས་གསས་ཁང་ཞིག་བསྐྲུན་པས། ཁོ་ཚོའི་སྐྱས་སྤོ་བའི་ཚོགས་རས་ཀྱི་གསས་ཁང་མཇུག་གྲིལ་ཞིང་། དེར་སྟོང་སྐོར་སྤྱི་ཁང་ངམ་གཡུང་དྲུང་གསང་སྔགས་གླིང་ཞེས་འབོད་བཞིན་ཡོད། དཔོན་ཚང་ཚོགས་རས་སམ་གཡུང་དྲུང་བསྟན་དར་གསང་སྔགས་གླིང་དེ་སྔར་བཞིན་འབྲོག་ཐང་དུ་ཚོ་བའི་རུ་བ་དང་མཉམ་དུ་སྐྱས་སྤོར། མངོན་གསལ་དོད་པོའི་རྒྱུ་རྐྱེན་གང་མང་ཞིག་གིས་གསས་ཁང་དང་ཚོགས་རས་འདི་གཉིས་ཀར་སྟོང་ཆེའི་ཁྱུང་མོང་སྤྲུལ་སྐུས་དབུ་ཁྲིད་གནང་བཞིན་ཡོད།
ཚོགས་རས་སྤྱོད་པའི་གསས་ཁང་གཞན་ཞིག་ནི་སྟོང་ཆེའི་ལྷོ་ནུབ་ཕྱོགས་ཀྱི་སྤྱི་ལེ༡༥༠ལྷག་གི་བོན་བརྒྱ་འབྲོག་ཐང་གི་བོན་བརྒྱའི་གསས་ཁང་ཡིན། བ་ཤི་ཐང་གི་བོན་བརྒྱ་འབྲོག་དང་རེབ་གོང་གི་བོན་བརྒྱ་སྡེ་བ་གཉིས་ཀའི་ཚོ་ཁུངས་གཅིག་པས། བོན་བརྒྱ་རིན་པོ་ཆེས་བོན་བརྒྱའི་ཚོགས་རས་ལའང་དབུ་ཁྲིད་གནང་བཞིན་ཡོད། འབྲོག་རུའི་དཔོན་ཚང་དང་བོན་བརྒྱའི་ཚོགས་རས་གཉིས་ནི་ད་ལྟའི་བོད་ཀྱི་རིག་གནས་ཁོར་ཡུག་ཁྲོད་ཀྱི་བོན་ཆོས་ཀྱི་ཚོགས་རས་སྤྱོད་པའི་གསས་ཁང་ཉག་གཅིག་དེ་ཡིན།
སེར་བརྒྱ་ནི་ཁྲི་ཀའི་སྟག་རིག་ལུང་བའི་སྡེ་བ་ཞིག་ཡིན་ཅིང་། སེར་བརྒྱའི་བོན་མང་ཡང་ཚོགས་པ་ཞིག་ཡིན་ལ། ཁོ་ཚོས་རང་གི་གསས་ཁང་དུ་ཆོས་ལུགས་བྱེད་སྒོ་སྤེལ་བཞིན་ཡོད།
བ་ཡན་དུ་མི་རྣམས་ཀྱིས་བ་ཡན་བོན་མང་གི་ཚབ་ཏུ་དོ་ཤེས་བོན་མང་དང་ཤར་སྟེང་བོན་མང་ཞེས་བཀར་ནས་འབོད་མོད། ཁོ་ཚོས་དོ་ཤེས་སྡེ་བའི་བསྟན་འཛིན་རིན་པོ་ཆེའི་དབུ་ཁྲིད་འོག་གསས་ཁང་དུ་རེས་མོས་བྱས་ནས་ཆོས་ལུགས་བྱེད་སྒོ་སྤེལ།
རེབ་གོང་བྱང་ཕྱོགས་ཀྱི་གཅན་ཚ་རྫོང་གི་སྣང་ར་ལུང་བར། ཞྭ་ཁྲ་སྡེ་བའི་མི་འགྱུར་དཔལ་མོ་གསང་ཆེན་གླིང་གི་ཞྭ་ཁྲ་བོན་མང་ཡོད། ཞྭ་ཁྲ་བོན་མང་དེ་རེབ་གོང་སྡོང་སྐམ་གྱི་རྐ་བར་མ་སྡེ་བ་ནས་གྱེས་པ་དང་། ཁོང་ཚོའི་བླ་མ་སྡོང་སྐམ་སྤྲུལ་སྐུ་སྣང་གསལ་ལྷུན་གྲུབ་མཆོག་དང་ཁོང་གི་ཡང་སྤྲུལ་སྡོང་སྐམ་དཀོན་མཆོག་བསྟན་འཛིན་ལྷུན་གྲུབ་གཉིས་ནི། བོན་བརྒྱ་གཡུང་དྲུང་ཕུན་ཚོགས་དང་ཁོང་གི་སྐུའི་ཡང་སྤྲུལ་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་གཉིས་ཀྱི་ཐུགས་སྲས་ཡིན་པས། ཞྭ་ཁྲ་བོན་མང་གི་ཆོས་ལུགས་ཆོ་ག་དེ་རེབ་གོང་བོན་མང་གི་ཆོས་ལུགས་ཆོ་ག་དང་འདྲ་བོ་ཡོད། ངས་གོང་དུ་ཞུས་གསལ་ལྟར་ཐུབ་བསྟན་གྱི་རྗེས་འཇུག་པས་སྔར་ནས་ཞྭ་ཁྲའི་གསས་ཁང་དུ་ཆོས་ལུགས་ཆོ་ག་སྤེལ་བ་དང་ལྷ་སྐུ་བཞེངས་ཚར་བས། བོན་མང་དང་སྔགས་མང༼རྙིང་མའི་སྔགས་པ༽གཉིས་ཀས་ཞྭ་ཁྲའི་གསས་ཁང་དུ་རེས་མོས་བྱས་ནས་ཆོས་ལུགས་ཆོ་ག་སྤེལ་བཞིན་ཡོད་ལ། བོན་པོ་དང་ཐུབ་བསྟན་གྱི་རྗེས་འཇུག་པས་གསས་ཁང་དུ་ཁོ་ཚོའི་ལྷ་སྐུ་འགའ་རེ་བཞེངས་པར་མ་ཟད། ཤཱཀྱ་མུ་ནེ་ནི་གཙོ་སྐུ་དང་པདྨ་འབྱུང་གནས་ཀྱི་སྐུའང་བཞེངས་ཡོད། བོན་པོའི་ལྷ་སྐུ་ཉག་གཅིག་ནི་རྣམ་པར་རྒྱལ་བ་ཡིན་ཞིང་། དེས་ནི་ས་ཁུལ་འདིའི་བོན་ཆོས་དང་ཁོང་ཚོའི་གསས་ཁང་མི་རབས་གཅིག་ཙམ་ལའང་རྒྱུན་བསྲིང་ཐུབ་པའི་རྟགས་མཚན་མཚོན་ཐུབ།
རྩེ་ཁོག་རྫོང་གི་སོ་ནག་བོན་མང་དང་། ཆབ་ཆའི་རྐ་སར་སྡེ་བའི་རྐ་སར་བོན་མང་། ཞྭ་ཁྲ། སྟོང་ཆེ། སེར་ཀྱཱ་བོན་མང་བཅས་ཀྱིས་གུས་པ་ཆེན་མོས་བོན་བརྒྱ་སྤྲུལ་སྐུ་ཁོང་ཚོའི་རྩ་བའི་བླ་མར་བཀུར། མཚོ་སྔོན་པོའི་བྱང་ཁུལ་གྱི་བ་ཡན་ཏོ་ཤེས་དང་ཤར་སྟེང་བོན་མང་ལ་ཁོང་ཚོ་རང་གི་བླ་མས་ཆོས་ལུགས་ཆོ་གར་དབུ་ཁྲིད་གནང་བ་ནས། བོན་བརྒྱ་སྤྲུལ་སྐུ་དང་ཁོང་ཚོའི་བར་འབྲེལ་བ་དེ་ཙམ་ལེགས་པོ་མེད།[12] ཆབ་ཆའི་ནུབ་ཕྱོགས་ཀྱི་སྤྱི་ལེ༡༡༨གྱི་ཆོས་རྗེ་འབྲོག་ཐང་དུ་སྟོང་སྐོར་ཞེས་པའི་སྡེ་བ་གཞན་ཞིག་ཡོད་པ་དེ་སྟོང་ཆེ་ལུང་བའི་སྟོང་སྐོར་ནས་གྱེས་ཤིང་། ད་ལྟ་ཨ་རིག་སྟོང་སྐོར་ཞེས་པའི་འབྲོག་སྡེ་ཆེན་པོ་ཞིག་ཏུ་འཕེལ་ཡོད། ཚོ་བ་འདིའི་མི་མང་ཆེ་བ་སྔར་ནས་སངས་རྒྱས་ཆོས་ལུགས་པར་གྱུར་ཟིན་མོད། ཁོང་ཚོས་ད་ལྟའང་ཁྱིམ་དུ་བོན་གྱི་སྲུང་བ་འགའ་ཞིག་འཛུགས་བཞིན་ཡོད། ཚོ་བ་འདིའི་བོན་གྱི་ཁྱིམ་ཚང་རེ་འགར་བོན་གྱི་ཆོས་ཐོག་འཚོག་སའི་གསས་ཁང་ཆུང་ངུ་ཞིག་ཡོད་པར་མ་ཎི་ཁང་དུ་འབོད། ད་དུང་གསས་ཁང་དང་དགོན་པ་གང་ཡང་མེད་པའི་བོན་པོའི་སྡེ་བ་འགའ་ཞིག་ཡོད་པ་རྡོ་སྦིས་ཀྱི་མར་ནང་གི་སྡེ་བ་གསུམ་དེ། བོན་ཚང་མ་དང་པ་ལུང༼དབལ་ལུང༽། ལྷོ་བ་གསུམ་དེ་མར་ནང་བོན་སྡེ་ཁག་གསུམ་དུ་འབོད་ཅིང་རེབ་གོང་སྤྱི་ཚང་ནས་ཡོང་བར་བཤད། བོན་ཚང་མ་ནི་རྡོ་སྦིས་དཔོན་ཚང་ཡིན་ཞིང་དེར་པཎ་ཆེན་སྐུ་ཕྲེང་བཅུ་བ་སྐུ་འཁྲུངས། དེར་སངས་རྒྱས་ཆོས་ལུགས་པར་གྱུར་ཚར་བའི་ལྷོ་བ་སྡེ་བ་ལས་གཞན་གཉིས་ལ་གསས་ཁང་ཆུང་ངུ་ཞིག་དང་སྔགས་པ་འགའ་ཡོད།
མཚོ་སྔོན་པོའི་ལྷོ་ཕྱོགས་ཀྱི་འབའ་རྫོང་གི་སེ་བཟའ་སྡེ་བའི་མི་རྣམས་བོན་པོ་ཡིན་ཞིང་། ཁོ་ཚོས་ཉེ་ཆར་གསས་ཁང་ཆུང་ངུ་ཞིག་བཞེངས་ཡོད།
གནད་དོན་འགའ་ཞིག
མཚོ་སྔོན་པོའི་མཐའ་འཁོར་གྱི་གསས་ཁང་དག་ནི་སྤྱི་ལོ་དུས་རབས་བདུན་པའི་སྐབས་ཀྱི་རྒྱལ་བོ་སྲོང་བཙན་སྒམ་པོའི་དུས་སྐབས་སམ། ཡང་ན་དེ་ལས་ཀྱང་སྔ་བའི་བོད་དབུས་ཀྱི་གསས་ཁང་ངམ་གསས་མཁར་དག་གི་རྒྱུན་མཐུད་ཅིག་ཡིན་པ་ཧ་ཅང་གསལ་བོ་རེད། སྤྱི་ལོ་དུས་རབས་བརྒྱད་པའི་ནང་བོན་པོ་རྣམས་ལ་རྒྱལ་བོ་ཁྲི་སྲོང་ལྡེ་བཙན་གྱི་གནོད་འཚེ་ཕོག་པས། བོད་དབུས་སུ་མ་བཞུགས་པར་རྒྱང་ཐག་རིང་བའི་ཨ་མདོ་དང་ཁམས་པའི་ཕྱོགས་སུ་བྲོས་བྱོལ་དུ་ཕེབས་པ་དང་།ད་ལྟ་ཁམས་དང་ཨ་མདོར་ཡོད་པའི་གསས་ཁང་དང་དགོན་པ་དག་ལ་ཁོང་ཚོ་ལྷ་སའམ་ཡང་ན་བོད་དབུས་ཀྱི་ས་ཆ་གཞན་དག་ནས་ཕེབས་པའི་ལོ་རྒྱུས་མང་པོ་ཡིག་ཐོག་དང་ངག་ཐོག་གང་རུང་ན་ཡོད། དཔེར་ན། ང་ཚོས་རེབ་གོང་གི་གསས་ཁང[13]དང་ཁྲི་ཀའི་ཁྱུང་མོང་དགོན་པའི[14]ལོ་རྒྱུས་དག་དྲངས་ཆོག་སྟེ། ས་ཁུལ་འདི་དག་ཏུ་བོད་དབུས་ཀྱི་བྲུ་ཞུ་སྤ་རྨེའུ་ནས་བརྒྱུད་པའི་བོན་གྱི་ གསང་སྔགས་ཆོ་གའི་ཕྱག་ལེན་མང་པོ་ཞིག་ཡོད་དེ། རེབ་གོང་དང་ཁྲི་ཀའི་གསས་ཁང་མང་ཆེ་བས་ད་དུང་ཡང་བྲུ་ལུགས[15]ལྟར་ཆོ་ག་སྤེལ། དགོན་པའི་ལམ་ལུགས་ནང་གྲྭ་ས[16]ནི་མཚོ་སྔོན་པོའི་མཐའ་འཁོར་གྱི་བོན་པོའི་དགོན་པ་མང་པོར་ཆེས་གལ་ཆེ་བ་ཞིག་ཡིན། ང་ཚོས་བོན་མང་སྐོར་གྱི་གནས་ཚུལ་མང་པོ་ཞིག་གསལ་ཐག་མི་ཆོད་ནའང་། དོན་དངོས་འདི་དག་གིས་མཚོ་སྔོན་པོའི་མཐའ་འཁོར་གྱི་བོན་མང་དང་ཁོང་ཚོའི་ཆོ་ག་ནི་བོད་དབུས་ཀྱི་བོན་ཆོས་ཀྱི་རྒྱུད་འཛིན་རིགས་ཤིག་ཡིན་པ་ར་སྤྲོད་བྱས་ཡོད། གསས་ཁང་ལམ་ལུགས་འདི་དགོན་པའི་ལམ་ལུགས་དང་ཁྱད་པར་ཆེན་མོ་ཡོད་ཅིང་དགོན་པའི་ལམ་ལུགས་ལས་བྱུང་ཡང་སྔ་སྟེ། ཐུབ་པའི་བསྟན་པ་བོད་དུ་མ་དར་བའི་ཡར་སྔོན་དུ་བོན་པོའི་སྔགས་པ་དག་གནའ་བོའི་བོད་ཀྱི་སྤྱི་ཚོགས་ཁྲོད་མཐོང་རྒྱུ་ཡོད་པ་གསལ་ཐག་ཆོད། འོན་ཏེ། ང་ཚོས་གསས་ཁང་ལམ་ལུགས་འདི་ག་དུས་ཤིག་ལ་གྲུབ་པ་ད་དུང་ཡང་ཁ་ཚོན་གཅོད་ཐབས་བྲལ།
མཚོ་སྔོན་པོའི་མཐའ་འཁོར་དུ་ད་དུང་ཚོགས་པ་གཞན་ཞིག་བདོག་པ་ནི་ཐུན་མོང་དུ་སྔགས་མང་དང་སྒེར་ངོས་ནས་སྔགས་པའམ་དཔོན་ཞེས་འབོད་པ་དེ་ཡིན་ཅིང་། ཁོ་ཚོ་ནི་རྙིང་མ་བའི་སྔགས་པ་ཡིན་ལ་རང་གི་ཆོས་ལུགས་ཆོ་གའི་བྱེད་སྒོ་ཡོད། ཁོ་ཚོའི་ཆོ་གའི་ལམ་ལུགས་དང་ན་བཟའ་དག་བོན་པོ་དག་དང་ཆ་འདྲ་ཡང་ཆོ་ག་འདྲ་བོ་མེད། དོ་གལ་བྱེད་འོས་པ་ཞིག་ནི་ལྷ་སྐུ་དང་ཐང་ཀ་མ་གཏོགས་ཁོ་ཚོའི་གསས་ཁང་དང་མ་ཎི་ཁང་དེ་ཚོ་བོན་པོའི་གསས་ཁང་དང་འདྲ་བོ་ཡོད་ལ། འགའ་ཞིག་གི་འབྱུང་ཁུངས་ཐད་བོན་པོའི་གསས་ཁང་དང་འབྲེལ་བ་ཡོད་པའི་བཤད་ཚུལ་ཡང་ཡོད། གསས་ཁང་དེ་དག་ཁྲོད་ཀྱི་ག་ཚོད་ཅིག་ཡར་སྔོན་བོན་པོའི་གསས་ཁང་ཡིན་པར་ཚོད་དཔག་བྱེད་དཀའ་ཡང་། ངས་དེ་དག་བོན་པོའི་གསས་ཁང་ནས་རྙིང་མ་བའི་གསས་ཁང་ངམ་མ་ཎི་ཁང་ལ་འཕོ་འགྱུར་བྱུང་བ་ཞིག་ཡིན་པའི་ཁ་ཚོན་གཅོད་ཐུབ། དེར་མ་ཟད། གལ་ཏེ་ཁྱེད་ཀྱིས་རང་གི་མཐོང་རྒྱ་ཆེ་རུ་བསྐྱེད་ནས་བོད་ཀྱི་དགོན་པ་དག་གི་འདུ་ཁང་བོན་པའི་གསས་ཁང་རིགས་གང་མང་ཞིག་ཡིན་པར་བསམ་ན། བ་ཡན་དུ་བོན་པོ་དག་གིས་རང་གི་གསས་ཁང་ལ་འདུ་ཁང་ཞེས་འབོད་བཞིན་ཡོད་པ་རྟོགས་ཐུབ། གལ་ཏེ་ཁྱེད་ཀྱིས་དགོན་པ་ཞིག་བཞེང་ཚེ་འདུ་ཁང་ནི་ཐོག་མའི་ཐག་གཅད་དགོས་པ་དེ་ཡིན་ཅིང་། གཞན་དག་ནི་འདུ་ཁང་ལས་གཞན་པའི་དགོན་པ་བཞེང་བྱེད་ཡིན། གསས་ཁང་དུ་བོན་ཆོས་ཀྱི་དགོན་པའི་ཤུགས་རྐྱེན་ནམ་ཐ་ན་རྙིང་མ་བའམ་དགེ་ལུགས་པའི་དགོན་པའི་ཤུགས་རྐྱེན་ཡང་ལས་སླ་མོར་རྙེད་མོད། བོད་ཀྱི་ལོ་རྒྱུས་སྟེང་ཐོག་མར་ཆོས་ལུགས་ཀྱི་འདུ་གནས་སུ་བཞེངས་པ་ནི་གསས་ཁང་ཡིན། བོད་ཡིག་གི་ཡིག་ཆ་གཞིར་བཟུང་བ་ལྟར་ན་གསས་ཁང་གི་འབྱུང་ཁུངས་དེ་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོའི་བར་ཡར་འདེད་ཐུབ་ཀྱི་ཡོད་ལ། རྒྱལ་བོ་སྲོང་བཙན་སྒམ་པོའི་དུས་ཏེ་དུས་རབས་བདུན་པའི་ནང་། བོད་དབུས་སམ་ཐ་ན་ལྷ་སར་ཡང་གསས་ཁང་མང་པོ་བཞེངས་ཡོད། དེ་བས། བོད་པ་ཚོས་དགོན་པ་བཞེངས་དུས་གསས་ཁང་ལས་གཞན་པའི་གསར་རྐྱང་གི་གདམས་གསེས་ཤིག་མེད།
ཐུབ་པའི་བསྟན་པ་བོད་དུ་དར་བ་སྟེ་ཁྱད་པར་ཏུ་དུས་རབས་བདུན་པའི་རྗེས་ཀྱི་དར་སྤེལ་དང་བསྟུན་ནས། ཐུབ་བསྟན་བོད་ཀྱི་ཆོས་ལུགས་གཙོ་བོར་གྱུར་བས། བོན་བསྟན་བས་མཐའི་གྲུ་ཟུར་དག་ཏུ་མི་འཁྱར་ཀ་མེད་བྱུང་བ་དང་། རེབ་གོང་ནི་བས་མཐའ་དེ་གྲས་ཀྱི་གཅིག་ཡིན་ལ་དེ་རུ་ད་དུང་ཡང་གནའ་བོའི་བོན་བསྟན་གྱི་ཁྱད་ཆོས་སམ། ཁྱད་པར་ཏུ་བོན་མང་དང་སྔགས་པའི་ཆོ་གའི་ལམ་ལུགས་མ་འགྱུར་བར་གནས་མུས་ཡིན། བོན་བསྟན་གྱི་གསང་སྔགས་ཉམས་ལེན་བྱེད་པའི་སྔགས་པའམ་དཔོན་དེ་རིགས་མཚོ་སྔོན་པོའི་མཐའ་འཁོར་མ་ཟད་རྒྱལ་རོང་དུའང་བཙན་པོའི་དུས་ནས་བརྒྱུད་པའི་ལམ་ལུགས་རྒྱུད་འཛིན་བྱས་ཡོད། ཁོ་ཚོས་དཔོན་ནམ་སྔགས་པ་ལྟ་བུའི་མིང་གཅིག་པ་བེད་སྤྱོད་བྱེད་བཞིན་མེད་ཀྱང་བོན་བསྟན་གྱི་གསང་སྔགས་ལ་ཉམས་ལེན་བྱེད་བཞིན་ཡོད་ཅིང་། སྤྱི་ཚོགས་ནང་ཆོས་ལུགས་བྱེད་སྒོའང་གཅིག་པ་ཡོད་མོད། ཚོགས་པའི་ངོས་ཀྱི་བོན་མང་གི་རྣམ་པ་དང་ཁོ་ཚོའི་བྱེད་སྲོལ་དཀའ་ཁག་ནང་ལྷུང་འདུག མཚོ་སྔོན་པོའི་མཐའ་འཁོར་གྱི་སྣང་ཚུལ་འདི་ནི་གནའ་བོའི་བོན་བསྟན་གྱི་རྒྱུན་མཐུད་ཅིག་རེད་དམ་ཡང་ན་བོན་པོའི་གསར་གཏོད་ཅིག་རེད།
ངས་གོང་དུ་བཀོད་པའི་གནས་ཚུལ་གཞིར་བཟུང་ན། མཚོ་སྔོན་པོའི་མཐའ་འཁོར་གྱི་བོན་པོའི་ཚོ་སྡེ་དག་ནི་གཞི་རྒྱ་ཆུང་ཞིང་། ཐུབ་བསྟན་གྱི་རྗེས་འཇུག་པས་མཐའ་བསྐོར་བའི་བས་མཐར་ཚོགས་པ་ཆུང་ངུ་མང་པོར་བགོས་ནས་ཡོད། རེབ་གོང་དང་སྟོང་ཆེ།བ་ཡན་ལྟ་བུའི་བརྟན་བརླིང་གི་ཚོ་སྡེ་རེ་འགའ་མ་གཏོགས་ཕལ་ཆེ་བ་ཞིག་འཇིགས་ལ་ཉེ་སྟེ། ཚོ་སྡེ་དེ་དག་སྔར་ནས་གྲུབ་ཚར་ཡང་དད་མོས་འགྱུར་བཞིན་ཡོད་པས། བོན་པོའི་ཁྱིམ་ཚང་དང་སྔགས་པ་དག་ཇེ་ཉུང་ནས་ཇེ་ཉུང་དུ་འགྲོ་བཞིན་ཡོད། འདི་ལ་རྒྱུ་རྐྱེན་རིགས་གཉིས་བདོག་སྟེ་གཅིག་ནས་མི་རབས་གསར་བའི་ཆོས་ལུགས་དད་མོས་ཡུན་གྱིས་རྨེག་མེད་དུ་འགྲོ་བཞིན་པ་སྟེ། ཁོ་ཚོའི་དེང་རབས་ཀྱི་འཚོ་བར་བཅིངས་པའི་དགའ་མོས་ཆེ་རུ་འགྲོ་བཞིན་པ་དང་། གཉིས་ནས་བོན་པོ་ཞིག་ལས་ཐུབ་བསྟན་གྱི་རྗེས་འཇུག་པ་ཞིག་བྱེད་རྒྱུ་ནི་རྒྱུགས་ཆེ་ཞིང་ཐ་ན་ང་རྒྱལ་ཞིག་ཏུ་བརྩི་བ་དེའོ།། དེ་ནི་སྤྱིར་བཏང་དུ་བོན་ཆོས་ནི་བོད་ཀྱི་སྤྱི་ཚོགས་ཁྲོད་དད་མོས་ངན་པ་ཞིག་ཏུ་བརྩིས་པས། བོན་པོ་དག་གིས་མི་འདོད་པའི་ངང་རང་ཉིད་ནི་བོན་ཆོས་ལ་དད་མོས་ཡོད་པ་ཁས་ལེན་ཅིང་ཁྱད་པར་ཏུ་བོན་གྱི་ཚོ་སྡེ་དག་གི་ཕྱི་ལོགས་སུ་དེ་ལྟར་ཡིན། མཚོ་སྔོན་པོའི་མཐའ་འཁོར་དུ་རེབ་གོང་ནི་བོན་པོའི་ཚོ་སྡེ་དག་གི་ལྟེ་གནས་ཡིན་ཏེ། བོན་པོ་དག་གཞིར་བཟུང་བ་ལྟར་ན་རེབ་གོང་ནི་མི་དམངས་འདུས་སྡོད་བྱེད་ས་ཆེ་ཤས་ཙམ་མ་ཡིན་པར་དེར་གལ་གནད་ཆེ་བའི་མཁས་པ་མང་པོ་ཡོད་པས་ཡིན། འོན་ཀྱང་། དེ་ལས་ཀྱང་གལ་ཆེ་བ་ནི་རེབ་གོང་གིས་གཟབ་ནན་ངང་བྱེད་ཐབས་མང་པོས་སྲོལ་རྒྱུན་རྒྱུན་འཛིན་བྱེད་བཞིན་ཡོད་ལ་ཚོ་སྡེ་གཞན་དག་དེ་ལས་ལྡོག་པའོ།།
མཚོ་སྔོན་པོའི་མཐའ་འཁོར་གྱི་བོན་མང་ནི་ད་ལྟའི་བོན་མང་ལ་ཞིབ་འཇུག་བྱེད་པའི་ལྡེ་མིག་ཙམ་མ་ཡིན་པར། གནའ་བོའི་བོན་ཆོས་ཏེ་ཐུན་མོང་ངམ་སྒེར་ངོས་ཀྱི་སྔགས་པའམ་སྤྱི་ཚོགས་ཁྲོད་ཀྱི་ཁོ་ཚོའི་བྱེད་སྒོ་ལ་ཡང་ངོ་།།
ལུང་ཁུངས་དང་མཆན་འགྲེལ།
[1] «ཞང་བོད་ཀྱི་བསྟན་འབྱུང་ལོ་རྒྱུས་ལྷ་རྒྱུད་རིན་ཆེན་ཕྲེང་བ་མ་བཅོས་གསེར་གྱི་ཡང་ཞུན» ཀུན་བཟང་བློ་གྲོས་ཀྱིས་བརྩམས། གཡུང་དྲུང་གླིང་དགོན་པའི་ལག་བྲིས་མ། ཤ༢༥༤།
[2] བྲུ་རྒྱལ་བ་གཡུང་དྲུང་། ཞུ་ཡས་ལེགས་པོ། སྤ་སྟོན་དཔལ་མཆོག རྨེའུ་དཔལ་ཆེན།
[3] དཔལ་ཅེས་པ་ནི་ཟི་ཁྲོན་ཞིང་ཆེན་དཀར་མཛེས་བོད་རིགས་ཁུལ་རོང་བྲག་རྫོང་གི་དགེ་བཤེས་ཁོག་ཅེས་པའི་སྔགས་པ་མི་སྒེར་གྱི་འབོད་མིང་ཞིག་ཡིན།
[4] གཤེན་པོ་ཞེས་པ་ནི་ཟི་ཁྲོན་ཞིང་ཆེན་རྔ་བ་བོད་རིགས་རང་སྐྱོང་ཁུལ་ཁྲོ་སྐྱབས་རྫོང་གི་སྔགས་པ་མི་སྒེར་གྱི་འབོད་མིང་ཞིག་ཡིན།
[5] «ལེགས་བཤད་རིན་པོ་ཆེའི་གཏེར་མཛོད་དཔྱོད་ལྡན་དགའ་བའི་ཆར» ཤར་རྫ་བཀྲ་ཤིས་རྒྱལ་མཚན་གྱིས་བརྩམས། པེ་ཅིང་། མི་རིགས་དཔེ་སྐྲུན་ཁང་། ཤ༡༦༧། ༡༩༨༥ལོ།
[6] «འབེལ་གཏམ་ལུང་གི་སྙིང་བོ» བསྟན་འཛིན་རྣམ་དག་གིས་བརྩམས། ཤ༧༩། དོ་ལན་ཅི།
[7] «བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ» སྤ་བསྟན་རྒྱལ་བཟང་པོས་བརྩམས། པེ་ཅིང་། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་།ཤ༡༥༨། ༡༩༡༡ལོ།
[8] «ལེགས་བཤད་རིན་པོ་ཆེའི་གཏེར་མཛོད་དཔྱོད་ལྡན་དགའ་བའི་ཆར» ཤར་རྫ་བཀྲ་ཤིས་རྒྱལ་མཚན་གྱིས་བརྩམས། པེ་ཅིང་། མི་རིགས་དཔེ་སྐྲུན་ཁང་། ཤ༡༣༠ནས༡༣༢། ༡༩༨༥ལོ།
[9] «མདོ་སྨད་ཆོས་འབྱུང་ངམ་ཡུལ་མདོ་སྨད་ཀྱི་ལྗོངས་སུ་ཐུབ་བསྟན་རིན་པོ་ཆེ་ཇི་ལྟར་དར་བའི་ཚུལ་གསལ་བར་བརྗོད་པ་དེབ་ཐེར་རྒྱ་མཚོ» བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱིས་བརྩམས། ལན་གྲུ། ཀན་སུའུ་མི་རིགས་དཔེ་སྐྲུན་ཁང་། ཤ༦༦༡། ༡༩༨༢ལོ།
[10][11] «བོན་བརྒྱ་དགོན་སྨན་རི་བཤད་སྒྲུབ་སྨིན་གྲོལ་གླིང་གི་ལོ་རྒྱུས་མདོར་བསྡུས» བོན་བརྒྱ་དགེ་ལེགས་ལྷུན་གྲུབ་རྒྱ་མཚོས་བརྩམས། ཤ༥ན། ལག་བྲིས་མ།
[12] ད་ལྟའི་བ་ཡན་བོན་མང་གི་དབུ་ཁྲིད་ནི་བསྟན་འཛིན་དབང་རྒྱལ་ཡིན་ཞིང་། ཁོང་ནི་རྩེ་དབུས་ཚང་བསོད་ནམས་གཡུང་དྲུང་དབང་རྒྱལ༼༡༨༩༣-༡༩༤༩༽གྱི་སྲས་ཡིན། རྩེ་དབུས་ཚང་ལ་མཱ་པུ་ཧྥང་གིས༼ཤར་ཕྱོགས་སྔགས་བོན་དགོན་གྲོང་སྤྱིའི་བླ་མ་རྩེ་དབུས་པ༽ཞེས་པའི་ཐོབ་དང་ཐམ་ཀ་གནང་སྟེ།ཤར་ཕྱོགས་ཀྱི་བོན་མང་དང་དགོན་པ།མི་དམངས་བཅས་ཀྱིས་བླ་མར་བསྐོས་པས།དུས་རབས་ཉི་ཤུ་བའི་དུས་མགོར་དབང་ཤུགས་ཧ་ཅང་ཆེན་པོ་ལྡན། ད་ལྟའི་བླ་མ་འདི་ནི༡༩༣༢ལོར་སྐུ་འཁྲུངས་ཤིང་རྔ་བའི་སྣང་ཞིག་དགོན་གྱི་ཀུན་བཟང་རིན་པོ་ཆེའི་ཡང་སྤྲུལ་དུ་ངོས་བཟུང་།
[13] ངག་བརྗོད་ལོ་རྒྱུས་ལྟར་ན། དྲན་པ་ནམ་མཁའ་ཐོག་མར་རེབ་གོང་དུ་ཕེབས་ཤིང་། རེབ་གོང་ལྷོ་ཕྱོགས་ཀྱི་གོང་མོ་གུར་ཁང་དུ་སྒྲུབ་པ་ཉམས་ལེན་བྱས་པ་དང་། ཨ་བ་ངོས་བཟང་ཞེས་པའི་དགོན་པ་ཞིག་ཀྱང་བཏབ། དེ་ནས་བོད་དབུས་ཀྱི་ཁྱུང་ཚང་གི་སྤུན་མཆེད་གསུམ་ཆོས་ལུགས་གྲུབ་མཐའ་མ་མཐུན་པར་གནོད་འཚེ་ཕོག་ཏེ་རེབ་གོང་དུ་བྲོས་བྱོལ་དུ་ཕེབས་པ་དང་དེར་བོན་ཆོས་དར་སྤེལ་བཏང་། དེ་བས་རེབ་གོང་བོན་མང་ཁོང་ཚོ་ནས་འཕེལ་ཡོང་བ་ཡིན།
[14] ཁྱུང་མོང་དགོན་པ་ནི་ཁྲི་ཀའི་སྟོང་ཆེ་ལུང་བའི་བོན་པོའི་དགོན་པ་ཉག་གཅིག་དེ་ཡིན། གཤེན་གྱི་དགེ་སྦྱོང་ཁྲི་ཀ་བ་ཀུན་བཟང་བསྟན་པའི་རྒྱལ་མཚན་གྱི་རྣམ་ཐར་ལག་བྲིས་མ་རྩོམ་འཕྲོ་ཅན་ལྟར་ན། སོག་བཙུན་སྟོན་པ་ཡེ་ཤེས་རྒྱལ་མཚན་ནི་ཁྱུང་མོང་དགོན་པ་ཕྱག་འདེབས་གནང་མཁན་དེ་ཡིན་པ་དང་། ཁོང་ནི་ནག་ཆུ་ཁའི་སོག་སྡེ་ཞིག་ཏུ་སྐུ་འཁྲུངས་ཤིང་གཙང་གི་གཡས་རུ་དབེན་ས་དགོན་པར་རབ་ཏུ་བྱུང་། ཕྱིས་སུ་ཨ་མདོའི་ཁྲི་ཀར་ཕེབས་ཏེ་བོན་ཆོས་དར་སྤེལ་བཏང་།
[15] བྲུ་ནི་བྲུ་རྒྱལ་བ་གཡུང་དྲུང༼༡༢༤༢-༡༢༩༠༽ལ་གོ་ཞིང་། ཁོང་ནི་གཤེན་ཆེན་ཀླུ་དགའི་ཐུགས་སྲས་ཕུལ་བྱུང་བཞིའི་གྲས་ཀྱི་གཅིག་ཡིན། ཁོང་གིས་བོན་གྱི་ཆོས་ལུགས་དར་སྤེལ་གཏོང་བར་ཕྱག་རྗེས་གལ་ཆེན་བཞག་ཡོད་པས། བྲུ་ལུགས་ནི་བོན་ཆོས་ཀྱི་གལ་གནད་ཆེ་བའི་ཆ་ཤས་ཤིག་ཡིན། པཎ་ཆེན་སྐུ་ཕྲེང་ལྔ་བ་དང་བརྒྱད་པ་གཉིས་སྔ་རྗེས་སུ་ཁོང་གི་ཁྱིམ་རྒྱུད་ནས་སྐུ་འཁྲུངས་པས། བྲུ་ཚང་ཞེས་པ་དེ་བོན་གྱི་ལོ་རྒྱུས་ཁྲོད་མི་མངོན་པར་གྱུར། ཡིན་ནའང་། བྲུ་ལུགས་དེ་སྔར་བཞིན་བོན་གྱི་ཆོས་ལུགས་ཁྲོད་གནས་མུས་ཡིན།
[16] སྤྱི་ལོ༡༣༨༦ལོར་གཡས་རུ་དབེན་ས་དགོན་པ་ཤྭ་འོད་ཀྱིས་འཇིགས་རྗེས། ཤེས་རབ་རྒྱལ་མཚན་དང་ཁོང་གི་སྨན་རི་དགོན་པ་གཉིས་བོན་གྱི་ཆོས་ལུགས་དང་ཁྱད་པར་དུ་དགོན་པའི་ལམ་ལུགས་ནང་གལ་ཆེན་ཞིག་ཏུ་གྱུར་བ་དང་། མཚོ་སྔོན་པོའི་མཐའ་འཁོར་གྱི་བོན་པོའི་གྲྭ་བ་མང་པོ་སྨན་རི་དགོན་པར་ཕྱིན་ནས་སྡོམ་པ་ནོད་ཅིང་དེར་ཁོང་ཚོས་གྲྭ་སར་འགྲོ་བ་ཞེས་འབོད།
(རྩོམ་ཡིག་འདི་ཆེས་ཐོག་མར་སྤྱི་ལོ༢༠༡༤ལོའི་ལོ་མཇུག་ཏུ་བསྒྱུར་ཅིང་ཕྱིས་རྩོམ་པ་པོ་རྒན་ཚེ་རིང་ཐར་ལགས་ཀྱིས་པར་དབང་གནང་བར་མ་ཟད། སྔ་རྗེས་སུ་ཁོང་གིས་ཨེ་མལ་བརྒྱུད་དེ་ཞུ་དག་ཐེངས་འགའ་ཡང་གནང་བར་ཆེད་དུ་ཐུགས་རྗེ་ཆེ་ཞུས་པ་ཡིན།)
[རྩོམ་ཁུངས། ཧི་མ་ལ་ཡའི་བོན།]
རྩོམ་སྒྲིག་པ། རྡོ་རྗེ་བསམ་འགྲུབ།


c: text/html

text:
རྩོམ་ འདིའི་དབྱིན་འགྱུར་ལ་གཟིགས་ན་འདི་རུ་བསྣུན།
ཚེ་རིང་སྐྱིད།
དེ་རིང་གཟའ་སྤེན་པའི་ཉིན་ལ་ཞོགས་ཉལ་བརྒྱབ་ཡོད་པའི་སྐབས། ཁ་པར་གྱི་དྲིལ་བརྡ་ཡང་ནས་ཡང་དུ་གྲགས་སོང་བས། ཁ་པར་ཨང་གྲངས་ལ་ཡང་ལྟ་ཁོམ་མ་བྱུང་བར་སྐད་ཆ་བཤད་དུས། ཁ་པར་དུ་ངུ་སྒྲ་དང་ཀུ་སྒྲ་འདྲ་མིན་ཞིག་གྲགས་ཀྱིན་འདུག་ལ།
ངའི་ཕ་ཡུལ་ཨ་མཆོག་གི་སྐད་སྲོལ་འདྲ་མིན་གྲགས་ཀྱིན་འདུག (བུ་རྒོད་ཚོ། ད་མ་ནི་རེད། ཧྲ་ལ་བྱོས། འདི་ཕྱོགས་ལ་ཕེབས། མདུན་ལ་སོང་། ཨོ་མ་ཎི་པདྨེ་ཧུམ། རྒྱལ་བ་བསྟན་འཛིན་རྒྱ་མཚོ། )ཁ་པར་ནས་ཐད་ཀར་ང་ལ་སྐད་ཆ་གང་ཡང་ཤད་ཀྱིན་མི་འདུག་པས། ད་ནི་དོན་དག་མ་ལེགས་པ་ཞིག་བྱུང་ཡོད་པ་གསལ་བོར་རྟོགས་པས། མགྱོགས་མྱུར་དེ་གའི་ཡུལ་མི་གཞན་པ་ཚོར་འབྲེལ་བ་བྱ་དུས། (ཨ་ཤུ་རེ་གོ ཁྱེད་ཀྱི་ཕུ་བོའི་བུ་དགའ་བོ་བུད་སོང་ངཱ་ཟེར) ངས་ཅི་ཞིག་ཤོད་ཀྱིན་པ་གཏན་ནས་མ་གོ་བས། བསྐྱར་དུ་ཅི་ཞིག་བྱུང་སོང་ངམ་ཞེས་དྲིས་དུས། ཁྱེད་ཀྱི་ཕུ་བོ་གདུགས་དཀར་སྐྱབས་ཀྱི་བུ་གཅིག་པུ་དེ་རིང་ཆུ་ཚོད་གཉིས་པ་ཡར་ མར་ཙམ་དུ་ཨ་མཆོག་ཁྲོམ་ལམ་ནས་རང་ལུས་མེར་བསྲེགས་བཏང་ཏེ། མ་བདེ་ཐལ་ཟེར། ཉམ་ཆུང་གཤིས་བཟང་གི་བུ་ཆུང་གཅིག་པུའི་བློ་ལ་དེ་འདྲ་ཞིག་ཇི་ལྟར་འཁོར་བ་རེད་ དམ། ཉིན་ཤས་སྔོན་ངས་ཁ་པར་ནས་ངའི་ཕུ་བོར་སྐད་ཆ་བཤད་དུས། ཚ་བོས་(ཨ་ཕ། ཁྱེད་ཀྱིས་ཨ་ཅེ་ཀ་ཀ་དང་སྐད་ཆ་བཤད་ཚར་ན་ཁ་པར་ངའི་ལག་ལ་གཅིག་བྱིན་ཨ། ང་བཤད་རྒྱུ་ཞིག་ཡོད)ཅེས་ཟེར་གྱིན་འདུག་ལ། ངས་ཁོ་ལ་སྐད་ཆ་བཤད་སྐབས་འདྲི་རྒྱུ་གཞན་གང་ཡང་མེད་པར། ད་ལྟ་གནས་ཚུལ་གང་འདྲ་འདུག ཁྱེད་ནམ་རྒྱུན་བརྙན་འཕྲིན་ནས་རིག་གི་ཡ། ཡིན་ཡང་ཁྱེད་ཀྱི་སྐྲ་རྣམས་ཡར་འཐེན་འཐེན་པས། ངོ་དེ་ཟླ་བ་འདྲ་ཞིག་རེད། ཁྱེད་ལ་བོད་ལྭ་ཡག་ཙམ་གོན་རྒྱུ་མེད་དམ། ཟེར། ངས་ཁོ་ལ་ཁྱེད་རྗེས་ཕྱོགས་ཀ་ཅིས་མཁར་(ཁ་ཆེའི་གྲོང་ཁྱེར)ལ་འགྲོ་ན་ང་ལ་བོད་ལྭ་ བཟོ་བྱེད་ཉོས་ཨ་ཞེས་ཀུ་རེ་དང་བཅས་བཤད་པ་་ཡིན། འདི་ནི་ངས་ལོ་ངོ་མང་པོ་ལ་མ་ཐུག་པའི་ཚ་བོ་དང་མཉམ་དུ་སྐད་ཆ་བཤད་པ་མཐའ་མ་དེ་ ཡིན།
ངའི་ཕུ་བོ་གདུགས་དཀར་སྐྱབས་དང་སྲི་མོ་ཚེ་རིང་སྒྲོལ་མ་གཉིས་ལ་བུ་ཆུང་ཚེ་ རིང་བཀྲ་ཤིས་དང་བུ་མོ་རྟ་མགྲིན་འཚོ་དང་ཚེ་དར་སྐྱིད་བཅས་བྱིས་པ་གསུམ་ཡོད་པ་ དང་། བུ་མོ་གཉིས་རང་རང་སར་གནས་ལ་སོང་ཏེ་གནས་ཚང་གི་གནའ་མ་ཡིན། ཁྱིམ་དུ་ཕུ་བོ་བཟའ་ཚང་གཉིས་ལ་བུ་ཆུང་དང་གནའ་མ་ཡུམ་ཚོ་སྐྱིད་གཉིས་ལས་མེད། སྔོན་ཆད་གསར་འགྱུར་རྒྱུད་ལམ་ཁག་ཏུ་རང་ལུས་མེར་བསྲེགས་གཏོང་མཁན་གྱི་བོད་མི་ ཚོའི་གནས་ཚུལ་རེ་རེ་ཤོད་དུས་དང་འབྲི་བའི་སྐབས་སུ། རང་ལུས་མེར་བསྲེགས་གཏོང་མཁན་ཚོའི་ནང་མི་ལ་ཡོད་པའི་ཕུགས་ཀྱི་དཀའ་ངལ་ཆུང་ཚགས་ རིགས་ཀྱི་གནས་ཚུལ་ལས་རག་ཐབས་མེད་ཀྱང་དེ་རིང་རང་ཁྱིམ་དུ་གནས་ཚུལ་བྱུང་སྐབས། ནང་མི་རེ་རེ་ཡི་མིག་ཆུ་དང་སྨྲེ་སྔགས། ནང་མི་རེ་རེ་ཡི་ཞེན་ཆགས་དང་སེམས་ངལ་འདི་རྣམས་ཁ་པར་རྒྱུད་རྣ་སྒོར་གྲགས་དུས། གསོན་བསྲེགས་བྱེད་པའི་སྙིང་གི་མི་ཞིག་ལ་ལྟ་དགོས་དུས་ཀྱི་སྡུག་བསྔལ་དེ་ཤོང་ ཐབས་བྲལ་བ་ཞིག་རེད།
འབྲེལ་ཡོད་ནང་མི་ཟོག་རྫི་ཞིག་གིས་བརྗོད་ན། དེ་རིང་ཞོགས་པ་ཚེ་རིང་བཀྲ་ཤིས་ཁོང་ཚོ་དང་མཉམ་དུ་ནོར་རྗེས་སུ་ཡོད་ཀྱང་། ཚེ་རིང་བཀྲ་ཤིས་ཀྱིས་ཁོང་ཁྱིམ་དུ་ཐེངས་གཅིག་སོང་ནས་ཡོང་ཞེས་བཤད་ཞོར་ནོར་ རྣམས་རྫི་རོགས་ཚོར་བཅོལ་ཏེ་བུད་སོང་ཟེར། ཚེ་རིང་བཀྲ་ཤིས་ཁྱིམ་དུ་སླེབས་ཏེ་(དེ་རིང་ངས་བོད་ལྭ་གྱོན་རྒྱུན་ར། བོད་ལྭ་གང་ཧྲ་གི་ཞེས་ཨ་མ་ཚེ་རིང་སྒྲོལ་མར་དྲིས་པར། ཨ་མ་ཚེ་རིང་སྒྲོལ་མས། དེ་རིང་གནམ་གཤིས་ཅུང་གྲང་མོ་འདུག་པས་སྲིན་ཚལ་མཐུག་པོ་དེ་གྱོན་ཤོག་ཅེས་བཤད་ པས། ཁོས་ཀྱང་བོད་ལྭ་མཐུག་པོ་དེ་གྱོན་ཏེ་བསྐྱར་དུ་ཟོག་རྗེས་ལ་ཕྱིན་སོང་ཟེར། དེའི་རྗེས་ཁོ་བསྐྱར་དུ་རྫི་རོགས་ཚོའི་འཁྲིས་སུ་སོང་ནས། ང་ལ་རྒྱ་སྲང་དུ་དོན་དག་ཆེན་པོ་ཞིག་ཡོད་པས། དེར་སོང་ནས་ལམ་སེང་ཡོང་ཆོག་ཅེས་བརྗོད་ཞོར་བུད་སོང་ཟེར་ལ། སྐབས་དེར་ཁོའི་བོད་ལྭའི་རུམ་ནང་དུ་དངོས་པོ་ཆེན་པོ་ཞིག་ཡོད་ཀྱང་ཅི་ཞིག་ཡིན་ མིན་མ་ཤེས་པ་དང་། ཡང་ཁོང་གི་ཁ་པར་གྱི་སྒོ་ཡང་བརྒྱབ་སོང་ཟེར།
ཨ་མཆོག་གྲོལ་བརྡལ་དུ་ཚེ་རིང་བཀྲ་ཤིས་ཀྱི་རང་ལུས་མེར་བསྲེགས་གཏོང་བའི་གོ་ རིམ་ཆ་ཚང་མིག་མཐོང་བྱེད་མཁན་རྒྱ་གཞུང་གི་ལས་བྱེད་མི་སྣ་ཞིག་གིས་བརྗོད་ན། གྲོང་བརྡལ་གྱི་སྨན་ཁང་སྒོ་མདུན་ནས་བོད་མི་བོད་ལྭ་གྱོན་པ་ཞིག་གིས། རང་གི་ལུས་བོ་ཡོངས་རྫོགས་ལྕགས་སྐུད་ཀྱིས་བསྡམས་ཡོད་པར་མེ་ལྕེ་ལྷམ་ལྷུབ་འབར་ གྱིན་པའི་ནང་། ཀཱི་ཧོ་ཧོ། རྒྱལ་བ་བསྟན་འཛིན་རྒྱ་མཚོ་ཞེས་ཚིག་གི་རྔ་མ་མེད་པར་ས་ལ་རིལ་སོང་ལ། དེ་ནས་བསྐྱར་དུ་ཡར་ལངས་ནས་སྲང་ལམ་དུ་རྒྱུགས་སྐབས། ནམ་རྒྱུན་ལྟར་སྲང་གི་གཞི་མདོ་རུ་དམག་མི་དང་ཉེན་རྟོག་པ་ཚོ་སྐོར་གཡེང་བྱེད་ ཀྱིན་པ་མཐོང་ནས། ཁོ་བསྐྱར་དུ་ཁ་མར་འཁོར་ནས་རྒྱུགས་སྐབས་སར་འགྱེལ་ཏེ་སྐར་མ་ལྔ་ཙམ་གྱི་རྗེས་ སུ་དབུགས་ཆད་སོང་། སྲང་ལམ་དུ་ཡོད་པའི་བོད་མི་ཚོ་ཐོག་མར་ཧངས་སང་བ་དང་། དེ་ནས་ཉེན་རྟོག་པ་ཚོ་མེར་བསྲེགས་གཏོང་མཁན་གྱི་འཁྲིས་སུ་ཡོང་བཞིན་པར་རྡོ་ ཡིས་གཞུས་ཏེ་དམག་མི་དང་ཉེན་རྟོག་པ་རྣམས་རྒྱང་རིང་ལ་དེད་སོང་། ཞེས་འགྲེལ་བརྗོད་བྱེད་སོང་།
དེའི་རྗེས་ནང་མི་ཚོས་བརྗོད་ན་མི་ཞིག་གིས་མེར་བསྲེགས་བཏང་ཏེ་འདས་གྲོངས་ ཕྱིན་འདུག་པས།ཁྱེད་ཚང་གི་བུ་ཚེ་རིང་བཀྲ་ཤིས་ཡིན་པར་སྣང་བས། ངོས་འཛིན་བྱ་བར་ཡོང་དགོས་པར་བརྗོད་ཀྱིན་པ་ལྟར་ཕུ་བོ་སོགས་གནས་དེར་སོང་དུས། མིག་གིས་ལྟ་བཟོད་མི་ཐུབ་པ་དང་ཡང་ན་ངོས་འཛིན་བྱ་རྒྱུ་ཁག་པོ་གྱུར་ཡོད་ཀྱང་། གདོང་དབྱིབས་ཀྱིས་རང་གི་བུ་ཆུང་ཡིན་པའི་ངོས་འཛིན་ཐུབ་འདུག གྲོང་བརྡལ་གྱི་བོད་མི་ཚོས་རླངས་འཁོར་སོགས་གྲ་སྒྲིག་གིས། ཕུང་བོའི་མཐར་སྐོར་ཏེ་ཉེན་རྟོག་པ་སོགས་འཁྲིས་སུ་བཅར་དུ་མ་བཅུག་པར། མི་ཚོགས་ཀྱིས་བསྐོར་ཏེ་ཕ་ཡུལ་ཨ་མཆོག་སྐྱིད་ནང་སྡེ་བར་ཕུང་བོ་གདན་འདྲེན་ཞུས་ ཐུབ་ཡོད་འདུག
ཨ་མཆོག་དགོན་པའི་དགེ་མདུན་པ་ཚོ་སྨོན་ལམ་གསུངས་པར་ཡོང་བཞིན་པའི་ལམ་བར་དུ་ ཉེན་རྟོག་པས་བཀག་འགོག་གི་ཡོང་དུ་མ་བཅུག་པ་མ་ཟད། ད་ལྟ་རང་ཁ་པར་བཏང་སྐབས་དོན་དག་བྱུང་རྗེས། སྐྱིད་སྡེ་བར་ཡོང་བའི་སྲང་མདོ་གསུམ་ཙམ་དུ་ཉེན་རྟོགས་པའི་རླངས་འཁོར་མང་པོ་ བཞག་ཡོད་པ་ལས། མཚན་མོ་གློག་འོད་འཚེར་འཚེར་གྱིས་ད་དུང་ཡང་སྲུང་འདུག་ཟེར་ལ། ཡང་སྡེ་བ་ཚོ་བ་གཞན་གྱི་སྐུ་ཚབ་རེ་མ་གཏོགས་སྐྱིད་སྡེ་བར་གདུང་སེམས་མཉམ་ སྐྱེད་བྱ་བར་་ཡོང་དུ་བཅུག་མི་འདུག ནང་མི་རྒན་པ་ཞིག་གིས་བརྗོད་ན། ཨ་ཤུ་རེ་ཀོ། རྒྱ་རྒན་འདི་ཚང་ལ་སྡུག་རྩུབ་དི་ཀོ་ཆེ་གི་ཡ། ཕུང་བོ་མགྱོགས་མྱུར་སྐར་མ་ལ་ཕུད་ཅེས་བླ་མ་བར་དུ་བཏང་འདུག་ལ། སྐར་མ་མགྱོགས་མྱུར་མ་ཕུད་ཚེ་དོན་དག་ཅི་བྱུང་འགན་ཁྱེད་ཚོས་ལེན་དགོས་ཞེས་ འཇིགས་སྣང་སྐུལ་གྱིན་འདུག འདི་ཚང་ལ་མི་ལས་རྒྱུ་ཞིག་མེད་ཀི། བླ་མས་གཞུང་དང་མང་ཚོགས་བར་དུ་གནང་ཐབས་ཁག་པོ་ཆགས་ཀྱིན་འདུག སྐར་མ་ག་དུས་ཕུད་མིན་དེ་བོད་སྲིད་པ་ཆགས་ཀྱི་འགྲོ་སྟངས་ཤིག་ཡོད། བླ་མར་ཡར་ཞུ་བྱེད་དེ་དགོན་པ་གྲྭ་ཚང་ཕེབས། རི་སྡེ་མང་ཚོགས་ལ་མཆོད་སྦྱིན་བཏང་། དགོན་པར་མཆོད་འབུལ་བྱ་དགོས་སོགས་ཀྱི་གོ་རིམ་ལྟར་འགྲོ་དགོས་ཀྱང་། ད་འདི་ཚང་ཡང་ཡང་དུ་ཡོང་ནས་སྐར་མ་མགྱོགས་པོར་(སྐར་མ་ཟེར་བ་ནི་སྐུ་ཕུང་ཞུགས་ འབུལ་གྱི་དོན་རེད)བྱོས་ཟེར་གྱིན་འདུག ཅེས་འུ་ཐུག་པ་དང་ཁོང་ཁྲོ་ལངས་ཡོད་པའི་ཉམས་ཀྱིས་ཤོད་ཀྱིན་འདུག
ཚ་བོ་ཚེ་རིང་བཀྲ་ཤིས་ནི་ང་ཕ་ཡུལ་དང་ཁ་གྱེས་སྐབས་ལོ་བདུན་བརྒྱད་ཅིག་ཡིན་ ལ། ཁོས་ང་ལ་ཨ་ཅེ་ཀ་ཀ་ཞེས་འབོད་ཀྱིན་ཡོད། ཀ་ཀ་ཞེས་པའི་གོ་དོན་ནི་ང་རང་སློབ་གྲྭར་འགྲོ་གིན་་ཡོད་པས། ཀ་ཁ་ག་ང་ཞེས་འདོན་གྱིན་ཡོད་པའི་ངོས་འཛིན་ཐབས་ལ་ཨ་ཅེ་ཀ་ཀ་ཞེས་སྟབས་བདེ་ཡིས་ འབོད་ཀྱིན་ཡོད། ང་ཚོའི་མི་ཚང་ཕལ་ཆེ་ཤོས་མི་རྒོད་པོ་རྐྱང་རྐྱང་ཡིན་ན་ཡང་། ཁོང་ནི་སུ་དང་མི་འདྲ་པར་རང་གཤིས་འཇམ་པོ་དང་ཁ་མང་པོ་མི་གྲགས་མཁན་ཞིག་ཡིན་ལ། བྱིས་པ་ཡིན་དུས་རྙོག་དྲ་ཚ་བོ་ཞིག་ཀྱང་མིན། ངའི་ཕུ་བོ་གདུགས་དཀར་སྐྱབས་ལ་བུ་གཅིག་པུ་ལས་མེད་པས། ཁོང་ནི་ང་ཚོ་ཚང་མའི་གཅེས་ཕྲུག་ཏུ་གྱུར་ཡོད་ཀྱང་། དེ་དུས་ནམ་ཡིན་ཡང་ངའི་རྗེས་སུ་ཡར་རྒྱུག་མར་རྒྱུག་བྱེད་མཁན་གྱི་ངེད་ཚང་གི་ གཅེས་ཕྲུག་ཚེ་བྷ་ད་ལྟ་འཚར་ལོངས་བྱུང་ཏེ་སྟག་ཤར་དུ་གྱུར་ཡོད་ལ། ཆུང་མ་ཡང་ཁོང་གི་ཁམས་དང་བསྟུན་པའི་ཡུམ་མཚོ་སྐྱིད་ཅེས་པའི་བུ་མོ་ཡག་མ་ཞིག་ ཁྱིམ་དུ་བསུས་ཡོད། ལན་ཆགས་དང་ནང་འཁོན་གང་ཡང་མེད་པར་གཤིས་བཟང་ཡ་རབས་ཀྱི་བུ་ཆུང་ཁོང་གློ་བུར་དུ་ འཇིག་རྟེན་ཁམས་འདི་ནས་མེད་པར་གྱུར་བ་དང་། ཡང་ན་གསོན་སྲེག་གི་ངང་ནས་སྙིང་རྗེ་བའི་བུ་ཆུང་ཁོང་ད་ལྟ་རུས་ཐལ་དུ་གྱུར་ཏེ་ ངོས་ཀྱང་ཟིན་ཐབས་དཀའ་བའི་དངོས་ཡོད་ཀྱི་གནས་ཚུལ་འདི་ལ་ཇི་ལྟར་གདོང་ལེན་བྱའམ། ཡང་ན་ཁྱིམ་དུ་བུ་མོ་ན་ཆུང་མ་ཞིག་ཡུག་ས་མར་གྱུར་བ་དང་། ངའི་ཕུ་བོ་བཟའ་མི་གཉིས་ལག་སྟོང་སེམས་སྟོང་ལ་གྱུར་བ་འདིར་ཇི་ལྟར་སེམས་གསོ་ བྱའམ།
ངའི་ཕུ་བོ་ནི་ང་ལས་ལྡོག་ཏེ། (ཚེ་བྷ། ད་སེམས་ཁྲལ་མ་བྱ། ངས་ཀྱང་རང་གི་སྙིང་གི་བུ་ཆུང་རང་འགར་བོར་སོང་བའི་ངོས་འཛིན་བྱེད་ཀྱིན་ མེད།)ཅེས་ང་རང་སེམས་ཁྲལ་བྱེད་པར་དོགས་ནས། གོ་རྒྱུ་ཅན་གྱི་ཚིག་ཁ་ཤས་ཤིག་བཤད་སོང་། ངའི་ཕུ་བོ་གདུགས་དཀར་སྐྱབས་ནི་ལོ་ཤས་ལ་སྡེ་བ་ཚོ་བའི་སྡེ་དཔོན་གནང་མྱོང་ལ། སྡེ་བ་ཚོ་བའི་གྱོད་སྣ་བར་འདུམ་བྱེད་མཁན་གྱི་གཏམ་བཤད་མཁན་ཞིག་ཀྱང་ཡིན། ངའི་ཕ་དང་འདྲ་བའི་ཕུ་བོའི་སེམས་ཀྱི་རེ་བ་དང་སྙིང་གི་གཏད་ས་འདི་ལྟར་དེ་རིང་ རུས་ཐལ་དུ་གྱུར་ཞིང་། ཐ་ན་རང་གི་བུ་ཆུང་ཡིན་མིན་གྱི་དབྱིབས་ཙམ་ཡང་འཚོལ་མི་ཐུབ་པའི་ལུས་ཀྱི་ལྤགས་ པ་དང་ཤ་རུས་ག་ལེར་འཚིགས་ཏེ་འདས་གྲོངས་སུ་ཕྱིན་པའི་ཕུང་བོ་ལ་གདོང་གཏད་སྐབས། ངའི་ཕུ་བོས་ད་དུང་བློ་སྙིང་ཆད་པའི་ཨ་མ་ཞིག་དང་སྐྱ་ཡ་བོར་བའི་གནའ་མ་ཞིག་ལ་ གདོང་གཏོད་དགོས་ལ། ད་དུང་སྡེ་འདབས་སུ་སྒོ་ཁྱི་ལྟར་སྲུང་བའི་ཉེན་རྟོག་པ་དང་དམག་མིའི་འཇིག་སྐུལ་ འོག་ནས་ཐ་ན་འདས་མཆོད་གང་ལེགས་ཤིག་ཀྱང་སྒྲུབ་དབང་མེད་པའི་འུ་ཐུག་ཐབས་ཟད་ཀྱི་ གནས་བབ་འདི་ལ་ངས་སྐད་ཆ་གང་འདྲ་ཞིག་སེམས་གསོའི་ཚབ་ཏུ་བཤད་དགོས་པ་ཁ་ནང་དུ་ ཡོང་ཐབས་མི་འདུག
སྙིང་ཉེ་བའི་ཚ་བོ་ཆུང་ཆུང་ལགས། ཨ་ཅེ་ཀ་ཀ་ངས་ཁྱེད་ཀྱི་མཐའ་མཇུག་གི་སྐད་ཆ་སེམས་ལ་འཛིན་ངེས། བདེ་བར་གཟིམས་རོགས། ལོ་ངོ་༡༣ཙམ་ལ་ཐུག་མ་ཐུབ་པར་མཐའ་མ་གཏན་དུ་གྱེས་སོང་བའི་ཚ་བོ་ཆུང་ཆུང་ལགས། ཁྱེད་ཀྱིས་ཨ་ཕ་དང་ཨ་མ།ཆུང་མ་བཅས་ལ་ཞེན་ཆགས་མེད་པར་བཞུད་སོང་བ་འདི་ནི། ང་ལ་མཚོན་ན་དངོས་ཡོད་འཁྲུལ་སྣང་གང་ཡིན་ཚོར་ཤེས་ཀྱིས་ཟིན་གྱིན་མི་འདུག་སྟེ། ལོ་ངོ་༡༣ལྷག་ལ་ངས་ཁྱེད་ཚོ་ངའི་སེམས་སུ་ཉར་བ་ལྟར་ད་དུང་ཡང་ཁང་ཁྱིམ་བར་དུ་ཨ་ ཅེ་ཞེས་འབོད་ཀྱིན་པའི་ཁྱེད་ཀྱི་མིག་ཟུང་དང་སྐད་ངག་སེམས་སུ་ཉར་ནས་ཁྱེད་ཉིད་ མུ་མཐུད་ནས་འཚོ་ཡོད་པའི་སྣང་བ་འཛིན་ངེས། ངའི་སྙིང་ཉེ་བའི་ཚ་བོ་ཆུང་ཆུང་།

robotstxt: allowed

filter: keep


text:
༢༠༡༦ལོའི་ཟླ་༩པའི་ཚེས་༢༤ཉིན་གྱི་སྔ་དྲོར་སི་ཁྲོན་མི་རིགས་དཔེ་སྐྲུན་ཁང་གི་ཀྲུང་ཧྭའི་བཀའ་བསྟན་ཆེན་མོ་ལས་བོན་གྱི་༼བཀའ་འགྱུར༽དཔེ་སྐྲུན་ལས་གཞིའི་དབུ་འབྱེད་དང་མ་དཔེ་སྒྲིག་ཞུ་གཏན་འབེབས་ཚོགས་འདུ་ཁྲེན་ཏུའུ་རུ་འཚོགས།
སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ་སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ལགས་ཀྱིས་ཚོགས་འདུར་ཤིས་ཚིག་ཕུལ་བ་དང་། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ་ཡི་ལག་རོགས་པ། བོད་ཡིག་དཔེ་སྐྲུན་ལྟེ་གནས་ཀྱི་ཀྲུའུ་རེན་འོད་ཟེར་གྱིས་ཚོགས་འདུར་གཙོ་སྐྱོང་གནང་། རྩོམ་ཡིག་འདིའི་འཕྲོ་ཀློག » »
1,656 total views, 3 views today
འདི་ནི་ངས་བཤད་འདོད་པའི་སྐད་ཆ་ཞིག་སྟེ་མིའི་རིགས་ཀྱི་རིག་གནས་དང་ཆོས་ལུགས་རིག་གནས་གང་ཡིན་ཡང་འབྱུང་ཁུངས་སམ་མ་ཡུམ་ནི་བོན་གྱི་རིགས་གནས་རེད་ཅེས་པའི་ཤེས་རིག་ཐད་ཀྱི་ཐོག་མའི་འབོད་པ་དེ་ཡིན། ང་ནི་བོད་ནས་སྐྱེས་ཤིང་བོན་ལ་དད་པའི་མི་ཞིག་ཡིན་པས་ངས་བོད་ཀྱི་རིག་གནས་དང་ལོ་རྒྱུས། འཚོ་གནས་ཀྱི་ལམ་བུ་རེ་རེ་ལ་གཟབ་ནན་གྱི་ངང་ནས་འཚོལ་དཔྱོད་བྱས་པ་ཡིན། རིག་གནས་ལོ་རྒྱུས་ཀྱི་དུས་ཡུན་ལ་གཞིགས་ན་བོད་པ་ཡོད་ཚད་བོན་ནས་སྐྱེས་ཤིང་བོན་ནས་འདས་པའི་སྟབས་ཀྱིས་བོན་པོ་མ་ཡིན་པའི་བོད་པ་ཞིག་གང་ན་མཆིས། ངས་ཀྱང་ལོ་ངོ་སྟོང་ཕྲག་མང་པོའི་ཡ་ཐོག་གི་མེས་པོ་རྣམས་ཀྱི་རིག་གནས་ཏེ་བོན་གྱི་རིག་གནས་འདི་ལ་དད་གུས་དང་དག་སྣང་འཇོག་ཞོར་ཞང་ཞུང་རིག་གནས་འདིའི་ངོ་སྲུང་ཞིང་དར་སྤེལ་ལ་རེམ་ནས་ཡོད། དེའི་རྐྱེན་པས། ངས་རང་གི་བོད་པའི་ཡབ་མེས་གོང་མ་རྣམ་པ་དང་ཡབ་མེས་ཚོའི་རིག་གནས་ལ་རྒྱབ་འགལ་དང་ཁྲེལ་མེད་བཟོས་མེད་ལ་ངོ་གནོང་དགོས་པ་དེ་བས་ཀྱང་མེད། འདི་ནི། ངའི་ཁྱིམ་རྒྱུད་ཀྱི་ཡབ་མེས་རྣམ་པས་བཞུད་ཟིན་པའི་མེས་པོ་གོང་མའི་རིག་གནས་སྲུང་བའི་བརྟན་བརླིང་གི་རང་ཚུགས་མངའ་བའི་བག་ཆགས་དེས་གནང་བ་རེད། རྩོམ་ཡིག་འདིའི་འཕྲོ་ཀློག » »
2,021 total views, 1 views today
མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དཔལ་གཤེན་བསྟན་དགའ་མལ་དགོན་ཆེན་གྱི་དྲ་ཚིགས་ཤར་གཏོང་གནང་བ།
ཐ་ཚན་མུ་ཙུག་སྨྲར་རོ། །དེང་དུས་རབས་ཉེར་གཅིག་པའི་སྐབས་འདིར་འཛམ་གླིང་ས་ཡི་སྒང་བ་འདིར་རྒྱལ་ཁབ་དང་མི་རིགས་གྲུབ་མཐའ་རིག་གཞུང་གི་རྣམ་པ་ཡོངས་སུ་ཁྱབ་སྤེལ་བྱེད་པ་ལ་མེད་དུ་མི་རུང་བའི་ཆ་རྐྱེན་ནི་དྲ་བ་ལ་རག་ལས་སྟབས། ད་ཆར་བོད་མི་རིགས་ལ་མཚོན་ན་ཡང་རྒྱལ་ཕྱི་ནང་དང་གཞུང་སྒེར་གང་ཐད་ནས་གཉེར་བའི་བོད་ཡིག་དྲ་ཚིགས་ལོ་རེ་ནས་ལོ་རེ། ཟླ་རེ་ནས་ཟླ་རེ་བཞིན་འཕེལ་རྒྱས་ཀྱི་རྣམ་པར་འགྲོ་བཞིན་པ་ནི་སྨྲོས་མ་དགོས་པ་རེད། རྩོམ་ཡིག་འདིའི་འཕྲོ་ཀློག » »
1,208 total views, 1 views today
ཕྱི་ལོ་༢༠༡༤ལོ་ནས་འདི་ག་གཡུང་དྲུང་བོན་གྱི་དྲ་ཚིགས་ལས་ཁུངས་ནས་སྟེགས་འཇོག་ལོ་ཐོ་གསར་པ་ཞིག་དཔར་འགྲེམ་ཞུ་བཞིན་ཡོད། ལོ་ཐོ་འདིར་དམིགས་བསལ་གཡུང་དྲུང་བོན་གྱི་གལ་ཆེའི་དུས་ཆེན་ཁག་དང་། ལྷག་པར་དུ་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་སྒྲུབ་པ་བཅུ་གཉིས་བཅས་ཀྱི་ཚེས་གྲངས་སོགས་ནམ་ཡིན་གསལ་པོར་བཀོད་ཡོད་པའི་ཁྱད་བོན་ལྡན་པ་ཡིན། རྒྱས་པར་གཤམ་ནས་གཟིགས། རྩོམ་ཡིག་འདིའི་འཕྲོ་ཀློག » »
1,847 total views, 1 views today
༢༠༡༣ ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་༼གཡུང་དྲུང་བོན་གྱི་གཡས་རུའི་འཆད་རྩོད་ཆེན་མོ་༽ཐེངས་དང་པོ་སོགས་གཡུང་དྲུང་བོན་དང་འབྲེལ་བའི་ཚོགས་ཆེན་གསུམ་ལྷན་དུ་འཚོགས་སྐབས་ཀྱི་ཆེད་བསྒྲིགས་འོད་སྡེར་༼གཤེན་བསྟན་འོད་སྣང་ ༽གི་དབུ་འབྱེད་འགྲེམ་སྤེལ་གྱི་མཛད་སྒོ་ཆེན་མོ་སྤེལ་བ། དེ་ཡང་བོད་རབ་བྱུང་བཅུ་བདུན་པའི་༼སྤྱི་ལོ་༢༠༡༤ལོའི་ཟླ་བ་༡༠བའི་ཚེས་༢༩ཉིན་༽ལ་མདོ་སྨད་རྔ་བ་ཁུལ་ཟིང་ཆུ་རྫོང་གཙོ་ཚང་དགོན་གྲོང་རྡལ་ནས་༢༠༡༣ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་ རྩོམ་ཡིག་འདིའི་འཕྲོ་ཀློག » »
1,443 total views, 1 views today


text:
ཞང་ཞུང་གི་གྲགས་ཆེ་བའི་རྒྱལ་རབས་བཅོ་བརྒྱད་ཀྱི་ཐོག་མ་ཁྲི་ཝེར་གསེར་གྱི་བྱ་རུ་ཅན་དུ་གྲགས་པ་དེའི་རྒྱལ་ས་ནི། གངས་ཆེན་པོ་ཏི་སེའི་མདུན། རི་སྤོས་ངད་ལྡན་གྱི་རྩ་བ། མཚོ་མུ་ལེ་ཁྱུད་ཀྱི་ཉེ་འགྲམ། ག་ལྗང་གཡུ་ལོ་རྫོང་མཁར་ཞེས་བྱ་བ་དེ་ཡིན་ཞིང་རྒྱལ་པོ་འདི་ནི་གཤེན་རབ་མི་བོ་ཆེའི་དངོས་སློབ་དང་བོན་གྱི་བསྟན་པའི་སྦྱིན་བདག་ཁྱད་པར་ཅན་ཞིག་ཡིན་ལ། ཁོང་གིས་གངས་ཏི་སེའི་མདུན་ཞོལ་དུ་གསས་ཁང་ནོར་བུ་སྤུངས་རྩེགས་ཞེས་བྱ་བ་ཞིག་བཞེངས། རྩོམ་ཡིག་འདིའི་འཕྲོ་ཀློག » »
2,477 total views, 1 views today
རྟག་གཟིགས་ཞང་ཞུང་བོད་བཅས་ཀྱི། །མི་རིགས་ས་ཡུལ་ལས་སོགས་ཞིབ་བཤད་ན། །རྟག་གཟིགས་ཕུགས་པ་དག་ཞིང་འོལ་མོ་གླིང༌། །མུ་ཁྱུད་བདལ་མཚོ་དབལ་སོ་གངས་རིས་བསྐོར། །གཡུང་དྲུང་དགུ་བརྩེགས་ཕོ་བྲང་གླིང་བརྒྱད་དང༌། །ཕྱི་ནང་བར་གྱི་གླིང་དང་མཐའ་གླིང་ལ། །ནང་བཅུད་དམུ་གཤེན་ཧོས་ཤག་དཔོ་རྒྱ་གཏོ་དཔྱད་གཉན། །རྒྱལ་རིགས་རྗེ་རིགས་དམངས་རིགས་བྲམ་ཟེ་བཅས། །རྒྱལ་བློན་འབངས་བཅས་བསམ་མཐའ་ཡས་པས་ཁེངས། །སྐད་ནི་ནང་གླིང་གཡུང་དྲུང་ལྷ་ཡི་སྐད། །བར་གླིང་བཅུ་གཉིས་དེ་ལས་བསྒྱུར་བའི་སྐད། །འབབ་ཆུ་བརྒྱད་བརྒྱུད་བསྒྱུར་བའི་སྐད་བརྒྱད་ནི། །གཙང་མ་ལྷ་སྐད་ན་ར་ཛ་རའི་རྒྱུད། །དག་པ་ལྷ་སྐད་པཀྵུ་བྱང་གི་རྒྱུད། །སཾསྐྲྀཏ་ལྷ་སྐད་གྱིམ་ཤང་ནུབ་ཀྱི་རྒྱུད། ཁྲི་ཝེར་ལྷ་སྐད་སིན་དྷུ་ལྷོ་རྒྱུད་བསྒྱུར། །ཧོ་ཅི་འཕྲུལ་སྐད་ལྷོ་ཤར་གངྒཱའི་རྒྱུད། །སྤོས་ཅི་འཕྲུལ་སྐད་ལྷོ་ནུབ་སི་ཏའི་རྒྱུད། ། རྩོམ་ཡིག་འདིའི་འཕྲོ་ཀློག » »
2,057 total views, 1 views today


text:
ཁོའི་མིང་ལ་མགོ་ལོག་གཡས་ཀུན་དགའ་ཚངས་དབྱངས་དང་པུར་མིང་ལ་གངས་ཉི་ཟེར། ༡༩༧༣ ལོར་མགོ་ལོག་གཉན་པོ་གཡུ་རྩེའི་བྱང་རྒྱུད་དུ་སྐྱེས། རམ་འབྱམས་པ། ༡༩༨༦ལོ་ནས་ལུང་དཀར་དགོན་དགའ་ལྡན་ཆོས་འཕེལ་གླིང་དུ་ཚོགས་ཞུགས་བྱས། ༡༩༩༢ལོར་བླ་བྲང་བཀྲ་ཤིས་འཁྱིལ་དུ་གྲྭ་སར་སོང་། ༡༩༩༦ལོར་བླ་བྲང་བཀྲ་ཤིས་འཁྱིལ་གྱི་རྨད་བྱུང་ཐོས་བསམ་གླིང་དུ་ཞུགས་ཏེ་ཚད་མ་དང་ཕར་ཕྱིན། ཐ་སྙད་རིག་གནས་སོགས་ལ་སྦྱང་བ་བྱས། ༢༠༠༣ལོར་པེ་ཅིན་མི་རིགས་དཔེ་སྐྲུན་ཁང་གིས་ཁོའི་བརྩམས་ཆོས《རེ་སྙེག་པའི་རང་གཤིས》ཞེས་པའི་སྙན་ངག་གི་དེབ་ཅིག་པར་དུ་བསྐྲུན། 《ངའི་ཕ་ཡུལ་གྱི་སློབ་གསོ་དང་དེས་བསྐྱེད་པའི་འབྲས་བུ》ཞེས་པར༢༠༠༧ལོར་སི་ཁྲོན་རྔ་བ་མཛོད་དགེ་ནས་སྤེལ་བའི་ཆོལ་ཁ་གསུམ་ལ་ཕྱོགས་པའི་སྐབས་གསུམ་པའི་མཐུ་སྟོབས་རྡོ་རྗེའི་རྟགས་མའི་བྱ་དགའ་ཨང་གཉིས་པ་ཐོབ། དེ་ལས་གཞན《གུར་ཀུམ་ཆུན་པོ》དང་རྗེ་སྐུ་འབུམ་ཉི་འོད་རྩོམ་སྒྲིག་ཁང་སོགས་ནས་ཀྱང་བྱ་དགའ་རེ་གཉིས་ཐོབ།
༢༠༡༤ལོར་གཉན་ཚོགས་ཀྱིས་བསྒྲིགས་པའི《ཆུ་འབྲེལ་བོད་ཀྱི་ཡིག་རྙིང་ཕྱོགས་བསྒྲིགས》ཀྱི་རྩོམ་སྒྲིག་པའི་འགན་ཁུར་ཏེ་པར་བསྐྲུན་བྱས་པ་དང་། ཐེན་ཅིན་བརྙན་ཕྲིན་ཁང་དང་གཉན་ཚོགས་གཉིས་ཀྱིས་མཉམ་དུ་བསྒྲུབ་པའི“བྱ་རྒོད་རྟོགས་ཞིབ་ཀྱི་དངོས་ཟིན་གློག་བརྙན”ཕབ་བསྐྲུན་གྱི་སྐབས་ཡིག་ཟིན་པའི་འགན་ཁུར། གཉན་པོ་གཡུ་རྩེའི་སྐྱེ་ཁམས་ཁོར་ཡུག་སྲུང་སྐྱོབ་ཚོགས་པའི་ལས་གཞིའི་འགན་འཛིན་པ། གཡུ་རྩེའི་ཨུཏྤལ་ཤེས་རིག་སྒྱུ་རྩལ་དར་སྤེལ་གླིང་འཛུག་པ་པོ་དང་སྤྱིའི་འགན་འཛིན་པ་ཡིན།
མགོ་ལོག་ཁག་གསུམ་གྱི་མི་རྒྱུད་ལྷ་རྒྱུད་ལས་གྱེས་ཚུལ།
མགོ་ལོག་གཡས་ཀུན་དགའ་ཚངས་དབྱངས།
དུས་ག་ཤེད་ཅིག་ལ་ལ་དྭགས་གངས་རི་རྒྱལ་པོའི་གདུང་རྒྱུད་མངའ་རིས་ཐར་བ་རྒྱལ་མཚན་ཞུ་བ་ཁོང་འདམ་ཁོག་ཏུ་ཕེབས་ནས་འདམ་གྱི་མར་མེ་སྒྲོན་ཡག་ཏུ་བསྡད་པས་རི་དེ་མགོ་ལོག་པའི་བླ་རི་ཡིན་ཞེས་རྗེས་ཀྱི་དབུས་མཇལ་བས་ཀྱང་མཆོད་སྲོལ་འདུག་ལ་དེ་ནས་ཁོང་ཁམས་ཀྱི་རྫ་ཁོག་དང་ཁྲོམ་ཁོག་སོགས་སུ་རིམ་པར་བསྡད། དུས་ཡིན་རིང་མོའི་རྗེས་ཀྱི་སྤྱི་ལོ ༡༣༨༠ ཡས་མས་ཤིག་ལ་ཁོང་གི་རྒྱུད་པ་འབྲི་ལྷ་རྒྱལ་འབུམ་ཞེས་བན་བོན་གཉིས་ལ་དད་མཁན་དེས་དུད་ཁྱིམ་བཅུ་གཅིག་ཁྲིད་དེ་དཔལ་ཡུལ་རྫོང་ཁོངས་འབྲི་ཀླུང་སྔོན་མོའི་ཉིན་འགུ་ཁོ་ལུང་བར་གནས་བཅས། སྨད་ཀྱི་གཉན་པོ་གཡུ་རྩེའི་ལྷ་རྒྱུད་དུ་གྲགས་པའི་གཉན་རྩེའི་ཟོར་ལོ་སྤུན་བདུན་ཟེར་བའི་ཚོ་ཆུང་དེའི་བུ་མོ་ལྔ་རི་བོ་བྱ་རྐང་དང་། རོང་བཙན་ཁ་བ་དཀར་བོ། ཀ་ཐོག་སོགས་སུ་གནས་མཇལ་ལ་སོང་སྟེ་ཕྱིར་ལོག་པའི་ལམ་བར་ཁོང་དང་ཐུག་པས་དེ་ལས་གཅིག་ཆུང་མར་བསུས་ཤིང་གཞན་རྣམས་ཕ་ཡུལ་དུ་བརྫངས། ཁོང་གཉིས་ལ་བུ་གཅིག་འཁྲུངས་པ་དེ་ཤི་བས་ཕྱི་མ་དེའི་བགེགས་སེལ་སླད་གསེར་འབུམ་ཞིག་བཞེངས་པས་མིང་ལ་ཡང་ཨ་འབུམ་རྒྱལ་ཞེས་བཏགས། རྗེས་མ་དེའི་མི་རྒྱུདརེ་་གཉིས་ཤིག་གིས་ཀྱང་བུ་རེ་སྐྱེས་ཚེ་འབུམ་རེ་བཞེངས་དང་མིང་གི་མགོ་སྔ་གང་རུང་ལ་འབུམ་རེ་འཇོག་པའི་སྲོལ་ཞིག་ཀྱང་དར་ལ། ཡུལ་མགོ་ལོག་གི་རྒན་རབས་པས་མནའ་བསྐྱལ་ཚེ “ཕ་འབུམ་དུམ་པ་བཅུ་གཉིས་དཔང” ཟེར་བའང་དེ་དང་འབྲེལ་བ་ཞིག་ཡིན་འདུག།
འབྲི་ཨ་འབུམ་རྒྱལ་གྱིས་གླིང་བཟའ་མ་ཞིག་མནའ་མར་བསུས་ཀྱང་རྗེས་གླིང་རྗེ་དང་མཐུན་མིན་བྱུང་བས་མོ་རྩིས་དང་རྨི་ལམ་བརྟགས་ཏེ་རྨ་རྒྱལ་སྦོམ་རས “ཤར་ཞིང་བོའི་ཕྱོགས་སུ་བསྙེགས་པ་ན། ཇུས་ཀྱི་དོན་ཆེན་དེ་བས་འགྲུབ།” ཅེས་པ་ལྟར་མི་ཁྱིམ་ལྔ་བཅུ་དང་བཅས་རྡོ་ཁོག་ཏུ་ཡོང་སྟེ་གཞི་བཟུང་། རྗེས་གཉན་མོ་རང་གི་རེ་བ་ལྟར་ཕ་དང་མྱིང་བོ་རྣམས་ཀྱི་མཁར་གོང་ལུག་སྣ་རིང་མོ་ཡན་ཆད་དང་ཚ་ལུང་སྣ་མཁར་སུམ་མདོ་མན་ཆད་ཀྱི་ས་བཞིན་པས་སྨྲ་གྱི་ཁོ་ཁོ་ཨུ་སིའི་རི་མགུལ་དུ་རྨ་རྒྱལ་གསོལ་བའི་ལྷ་ཁང་དང་གསོལ་མཁར་བརྩིགས་པ་མ་ཟད། བོན་གྱི་ལྷ་ཁང་འགའང་རིམ་བཞིན་བཞེངས་སྟེ་འབྲི་ལྷ་རྒྱལ་གྱིས་ཇུས་བུ་ལ་སྤྲད་དེ་མཚམས་ལ་བཞུགས།་ཤིང་ཆོས་སྲིད་ཀྱི་མངའ་ཐང་ཆེས་ཆར་རྒྱས། དུས་དེར་སྨྲ་གྱི་སྟོད་སྨད་བར་གསུམ་དུ་གཉན་མཁར་བ་གསུམ་གྱིས་བཟུང་ཡོད་པས་ཕྲག་དོགས་དང་དབང་བསྡུའི་དམིགས་ཡུལ་གྱི་དམགས་དྲང་ན་ཡང་ཁོང་ཚོས་རྨི་རྟས་བརྟགས་པ་དང་། མ་ཚ་མོ་ཐུར་གྱིས་བྱ་བཏང་བ་སོགས་ཀྱིས་ཕྱིར་རྒོལ་ལས་རྒྱལ་ཏེ་ཆོས་སྲིད་ཀྱི་མངའ་ཐང་སྔར་ལས་རྒྱས་པ་བྱུང་། སྐབས་དེར་གཉན་མཁར་བ་གསུམ་གྱི་དམག་དཔོན་གང་དྲག་ཐམས་ཅད་ཤི་ཤོར་བས “ཁྲབ་དཀར་བརྒྱ་ཡི་རྒྱུན་ཐག་བཅད། རྨོག་དཀར་བརྒྱ་ཡི་ནང་རྗོང་བཅག།” ཅེས་པའི་དམག་ཉེས་དེ་བྱུང་བ་ཡིན་ནོ།། ཚུར་མགོ་ལེན་པར་ཡོང་བ་ལ་ཕར་མགོ་ལ་ཤོར་བས་འགུ་ལོག་གི་མིང་དེ་ཡང་མགོ་ལོག་པར་བཏགས་རབས་བཤད། འབྲི་ཨ་འབུམ་དང་གླིང་བཟའ་མ་གཉིས་ལ་ཆེ་བ་འབུམ་སྐྱབས་དང་། འབྲིང་བ་འབུམ་དགེ། ཆུང་བ་འབུམ་ཡག་གསུམ་སྐྱེས་ཏེ་ནར་སོན་སྒང་ཆེ་འབྲིང་གཉིས་ལ་ཟུར་དུ་སྦྲ་ཕུབས་པ་དང་། ཆུང་བ་ཁྱིམ་འཛིན་བྱ་འདུན་གྱི་སྐབས་ཤིག་སྟེ་ཨ་འབུམ་གཙོའི་ཁྱིམ་ཚང་ཁ་ཤས་སྔོ་ཁོག་ཏུ་རུ་བ་བྱས་ནས་བསྡད་ཡོད་སྐབས་ཤིག་ལ་རི་གཟིགས་སུ་སོང་། དེར་གཉན་པོ་གཡུ་རྩེའི་ནུབ་བྱང་གི་མཚམས་བྱིའུ་མཚོར་གཉན་སྲས་ཁྲས་ཁྱེར་བ་བསྐྱབས་པས་གཉན་སྲས་ཀྱི་མ་གཉན་མོ་ཀ་དཀར་མ་ཁོ་བསུས་བར་འབྱོར་ཞིང་འགྲོ་མི་ནུས་ཞེས་པར་མི་སྐྱོན་ཅེས་རྟ་ལ་བསྐྱོན་ཏེ་རྟ་ཁ་ཁྲིད་ནས་ལམ་ལ་ཆས། སྐབས་འགར་ས་ཐོག་ཏུ་འགྲོ་བ་དང་ལན་རེར་བར་སྣང་དུ་འཕུར་བ་ལྟ་བུའི་སྣང་བ་འགའ་བྱུང་རྗེས་ཕོ་བྲང་ཆེན་པོ་ཞིག་གི་སྒོར་འབྱོར་རྗེས་རྟ་བཏགས་ནས་ནང་དུ་ཁྲིད། གཡུ་རྩེར་མཇལ་ཞིང་གཡུ་རྩེས་ཁ་བཏགས་སྔོན་པོ་ཞིག་གནང་ཞིང་ཅི་དགོས་ཀྱི་ལན་དུགཉན་མོ་ཀ་དཀར་མས་བསླབ་པ་བཞིན་ཕྱར་ཁྲ་དང་། དབྱུག་པ། ཁྱི་མོ་སོགས་བླངས་རྗེས་ཕྱིར་མཚོ་ཁར་བསྐྱལ། ཡང་སྐབས་ཤིག་རྨི་ལམ་དུ་གཉན་པོ་གཡུ་རྩེ་ཕེབས་ནས་ནང་སྔ་མོར་ཁྱོད་ཀྱིས་མདའ་གཞུ་འཁོར་གསུམ་བཅས་སྔོ་མཚོའི་མཚོ་བར་དུ་ཐོན་པར་བྱོས།
དེར་ལྷ་གཡག་དཀར་བོ་དང་བདུད་གཡག་ནག་པོ་གཉིས་ཀྱིས་གཡུལ་བཀྱེ་རྒྱུ་ཡིན་པས་ཁྱོད་ཀྱིས་བདུད་གཡག་བསད་ནུས་ཕྱིན་བདག་གི་བུ་མོ་ཆེ་བ་སེང་ལྕམ་དང་། འབྲིང་བ་འབྲུག་སྨན། ཆུང་བ་སྦྲུལ་མཛེས་གསུམ་ལས་གཅིག་མནའ་མར་གནང་ཞེས་པ་བཞིན་ཕྱི་ཉིན་དེ་ལྟར་བྱས་ཏེ་བདུད་གཡག་ལ་མདའ་བརྒྱབས་པས་ཕམས་ཤིང་བྲག་ཀའུའི་རྩ་ནས་བུ་མོ་རྣམས་རེ་རེ་བཞིན་སེང་གེ་དང་འབྲུག་སྦྲུལ་གསུམ་གྱི་རྣམ་པར་ཡོང་བ་ལས་མཐའ་མའི་སྦྲུལ་མ་གཏོགས་མདའ་དར་གྱིས་རེག་མ་ནུས་པས་མཐར་གཉན་མོ་མེ་ཏོག་ཐོད་ཅན་བུ་འབུམ་ཡག་གི་ཆུང་མར་བསུས་ཏེ་ཕག་ལོར་བུ་གཉན་མོ་ཕག་ཐར་སྐྱེས། བུ་མོ་ཆེ་བ་ལོན་ན་མངའ་ཐང་ཆེ་བ་སྨྲ་ཤོད་མ་ལག་དྲུག་གི་མི་སྡེ་དང་ས་ཆའི་བདག་པོར་གྱུར་བ་དང་། འབྲིང་བ་ལོན་ན་མངའ་ཐང་འབྲིང་སྨྲ་མ་ལག་ལྔའི་བདག་པོ་དང་། ཆུང་བ་ལོན་ན་མངའ་ཐང་ཆུང་བ་རྡོ་འཛི་སྨྲ་གསུམ་སྟེ་སྨར་མ་ལག་གསུམ་གྱི་བདག་པོར་འོང་ཟེར་བ་བཞིན་དེ་ནས་ཡུལ་དེ་ལ་བདག་པོ་བརྒྱབས་ནས་བསྡད་པ་དང་། ཕྱིས་སུ་གཡུ་རྩེའི་གནང་བའི་ཁ་བཏགས་མདའ་དར་བྱས་པ་དང་གཉན་བཟའི་ཐོད་རྒྱན་གྱི་མེ་ཏོགས་རྣམས་ཡུན་རིང་བོར་གཡང་ཁུག་དུ་ཡོད་པ་མཐོང་རྒྱུ་ཡོད་རབས་ལབ། གཉན་མོ་ཁོང་ཆུང་མའི་ཚུལ་དུ་ཡོད་ཀྱང་ལྤགས་རིགས་མི་བནབ་ཅིང་ཤ་མི་གསོལ་བ་སོགས་གཙང་སྦྲ་ཆེ་བ་བཞུགས་གནས་ཀྱང་ནགས་ཚལ་ཕྱུག་ཅིང་ཆུ་མིག་མང་བའི་སར་དགྱེས་སྟབས་སྨྲ་ཤོད་དུ་བཞུགས་ཁང་བརྩིགས་པ་ཀླུ་མཁར་དུ་གྲགས་པ་དེ་ཡིན་ལ་དེར་གཉན་བཟའི་མཆུག་ཅེས་རྡོ་མཆུག་གི་དབྱིབས་ཅན་ཞིག་དེང་དུས་ཀྱང་བལྟ་རུ་མཆིས། གཉན་མོའི་བཀའ་བཞིན་འབུམ་ཡག་ལ་ཁྱིམ་ཐབ་འཛིན་གྲོགས་སུ་ལྡོང་བཟའ་ལྟ་མཚོ་བླངས་ཤིང་བུ་གཉན་མོ་ཕག་ཐར་ཡང་ལྡོང་བཟས་བསྐྱངས་ཏེ་ནར་སོན། སྐབས་དེར་དབྱར་ས་སྔོ་མཚོ་དང་། སྟོན་ས་ཀི་ཟིའི་ཀླུ་མཚེར། དགུན་ས་གྱི་ལུང་ཀླུ་མཁར་བྱེད་ཀྱིན་པ་དང་། དབྱར་དུས་སྔོ་མཚོར་གོང་འགབ་ནས་མཚོ་གླང་འོང་སྟེ་འབྲིར་ཞུགས་པས་སྒ་ལུ་མདོག་མི་འདྲ་བ་མང་བོ་བྱུང་བ་དང་ཉིན་ཞིག་ཡང་མཚོ་གླང་རྣམས་ཀྱིས་འབྲིར་འཁྱོས་མ་བྱས་ཏེ་ནོར་རྡང་བཅད་ཅིང་བཞོན་བྱེད་མ་བཅུག་པས་ཨ་འབུམ་ཁྲོས་ཏེ་མཚོ་གླང་ཞིག་ལ་མདའ་རྒྱབ་པས་དེ་ངུར་སྒྲ་དང་བཅས་མཚོར་མཆོང་བའི་རྗེས་འབྲིང་སྟེ་རྔ་བྲན་རྣམས་མཚོར་མཆོང་། སྐབས་དེར་སེར་བ་བབས་ཤིང་སྦྲ་ལ་ཐོག་གིས་བརྒྱབ་པ་བུ་ཕག་ཐར་གྱི་ཉལ་སར་བབས་ཀྱང་བུ་ཕག་ཐར་ལ་ཉེ་ཞོ་ཅི་ཡང་མ་བྱུང་བས་ཕག་ཐར་མིན་ཐོག་ཐར་རེད་ཅེས་གྲགས་སོ། ཉིན་ཞིག་གཉན་མོས་ཀླུ་མཁར་འདིར་ཀླུ་མང་བོ་གནས་པས་གཙང་སྦྲ་ལེགས་པོས་མཆོད་ན་ནོར་ལོངས་སྤྱོད་ཀྱི་དངོས་གྲུབ་རྒྱུན་མི་ཆད་ལ་སྔོ་མཚོའི་གཡས་སུ་མགོ་ལོག་ཁག་གསུམ་གྱི་བླ་རྡོ་ཁྱུང་གི་རྭ་བར་ཏུ་བཞག་པ་དེ་མ་ལྷུང་བར་ཏུ་ངའི་མི་རིགས་ལ་ལྷུང་བབ་མེད་ཅེས་དང་། སྔོན་ཆད་ང་ནི་རྨ་རྒྱལ་རྦོམ་རའི་བུ་ཞིག་ལ་མནའ་མར་བཞིན་ཟིན་པས་དེས་གྱོད་བྱེད་ཀྱིན་ཡོད་པས་འགྲོ་དགོས་ན་ཐང་གི། གལ་ཏེ་སེར་བ་དྲགས་པོ་འདྲ་བབས་ཏེ་སྦྲ་ནག་དང་ནོར་ཁྱུ་རླུང་གིས་འཁྱེར་བ་སོགས་ཀྱི་རྟགས་སྣ་ཚོགས་བྱུང་ན་ཡང་ཁྱོས་ང་གཏོང་མི་ཉན། དེ་ལྟར་བྱེད་ནུས་ན་འགྲོ་མི་དགོས་པ་ཞིག་འབྱུང་ཡང་སྲིད་ཅེས་གསུང་ན་ཡང་ཉིན་དེར་སྦྲ་ནག་དང་ནོར་ཁྱུ་རླུང་གིས་ཁྱེར་བ་དོ་སྣང་མ་བྱས་ཀྱང་བུ་ཕག་ཐར་རླུང་གིས་འཁྱེར་བ་འདྲ་ཞིག་བྱུང་བས་དེར་ཅིག་བསྙབ་རྩིས་བྱས་པ་ན་གཉན་མོ་རླུངས་ཀིས་ཁུར་སོང་། བུ་ཕག་ཐར་ཆར་སྐྱེས་རྗེས་ཕ་དང་མེས་པོ་གཉིས་ནས་བུ་ཕག་ཐར་ལ་རང་གིས་བརྟགས་དཔྱད་བྱོས་ལ་ཡིད་འོང་གི་ཆུང་མ་ཞིག་བསུ་རྒྱུ་ལས་ཕ་མིང་རིགས་རྒྱུད་སོགས་ལ་བལྟ་མི་དགོས་ཞེས་པ་བཞིན་རང་ཞབས་འཕས་འཛི་བཟའ་ཐར་མོ་མཚོ་གཉེན་བསླངས་ཤིང་དེ་ལས་མགོ་ལོག་ཁག་གསུམ་གྱེས་ཚུལ་ནི་ཆེ་བ་རྡོ་རྗེ་འབུམ་དང་། འབྲིང་བ་བླ་མ་ཆོས་འབུམ། འབྲིང་ཆུང་པདྨ་འབུམ། ཆུང་བ་འབུམ་ཡག་བཞི་སྐྱེས། བུ་ཆེ་བར་ཨ་འབུམ་བཟའ་བྲ་འཕྱོར་མ་ཆུང་མར་བསུས་ཤིང་ཆེན་མོའི་མདའ་ཐང་དུ་མཁར་བརྩིགས་ནས་རྡོ་རོལ་གྱི་ཤུགས་ཆེན་སྟག་མགོ་མན་ཆད་དང་གདན་ལི་མགོ་ཡན་ཆད་མཁར་རེའི་དྲུག་མཁར་རྣམས་ས་སྐལ་དུ་གནང་། འབྲིང་བ་སེར་མོ་བྱས་ཏེ་སྔར་གྱི་ཆོས་རྒྱུན་ཀ་ཐོག་ཏུ་བརྫངས་ཤིང་རྗེས་མགོ་ལོག་བླ་མ་ཆོས་འབུམ་ཟེར་བ་དེ་བྱུང་། པདྨ་འབུམ་ལ་ཁམས་བེ་རུ་ལྷ་ལྡོང་བཟའ་བསུས་ནས་འཛི་སྐའི་མྱི་ནག་ཤུག་མདའ་མན་ཆད་ལྡོང་ངའི་ལྡང་མདའ་ཡན་ཆད་ཀྱི་ས་ཆ་དང་མི་སྡེ་རྣམས་དང་ཆུ་འཕོས་གདོང་མཁར་དང་སྦྲ་བུ་ཚའི་ས་ཆ་གཏད་ནས་བཞག་པ་མཁར་མགོ་ནག་མ་ཟེར་བ་དེ་ཡིན། པདྨ་ཡག་ལ་གཉན་བཟའ་ལྷ་སྐྱིད་ཆུང་མར་བསུས་ནས་ཁྱིམ་དུ་བཞག། དེ་ལ་ལྷང་ངེའི་མཁར་དང་། གཉན་སྐོར་ཁྱིམ་ཚང་བརྒྱ། རྙི་མདའ་མན་ཆད་དང་སྟག་ཚལ་ཡན་ཆད་ཀྱི་ས་ཞིང་ཐམས་ཅད་གནང་ངོ་།།
མགོ་ལོག་ཁག་གསུམ་གྱི་རྒྱུད་པ་དེ་ཇི་ལྟར་གྱེས་ཚུལ་སྡོང་འགྲེལ་དུ་གསལ་ལ(སྡོང་འགྲེལ་ནི་གཙོ་བོ“མགོ་ལོག་གི་རིག་གནས་ལོ་རྒྱུས”ལ་གཞི་བཅོལ་བ་ཡིན།)འབུམ་ཕྱུག་རྒྱལ་ནས་ཨ་སྐྱོང་ཁང་རྒན་ཚང་དང་། དེ་ལས་ཨ་སྐྱོང་ཁང་གསར་ཚང་། ཨ་སྐྱོང་གོང་མ་ཚང་། ཨ་སྐྱོང་དཔོན་མོ་ཚང་། ཨ་སྐྱོང་སྦྲ་གསར་ཚང་བཞི་རུ་གྱེས་ཤིང་། དབང་ཆེན་འབུམ་ནས་དབང་ཆེན་ཆུ་སྟོད་སྨད་གཉིས། ཐར་བ་ནས་པད་མ་འབུམ་དཔོན་ཁག་བརྒྱད་དུ་གྱེས། དེ་ལས་ཨ་སྐྱོང་ཁང་རྒན་ཚང་ལ་ཕྱི་ཁྲི་སྡེ། ནང་སྟོང་སྡེ། ཧུ་ར་རྒྱ་སྡེ་དེ་དེ་ལྟའི་ཚོ་བའི་ཆགས་ཚུལ་ནི་རྒྱ་ངང་བ་ཨ་བཟོད་མགོན་ཚང་ལ་ཆུ་འཕོང་ཚོ་བ་བཞི་དང་། སྔོ་ཁོ་སག་ལྟོས་འབྲང་ངུ་རྣམས་ལ་ཧུ་ར་ཤོག་བཞི་དང་ཚོ་ཧུར་དགུ་སོགས་ཡོད། ཨ་སྐྱོང་ཁང་སར་ཚང་ལ་ནང་སྡེ་བཅུ་ཤོག་བཅུ་བཞི་དང་། ཕྱི་སྡེ་ཉི་ཤུ། སྟོད་ཤོག་གསུམ་དང་སྨད་ཤོག་གསུམ་སྟེ་རོང་སྡེ་ཨ་འཁྱམས་ཤོག་དྲུག་སོགས་ཡོད། ཨ་སྐྱོང་གོང་མ་ཚང་ལ་ཧུ་ར་ཤོག་ཁ་བརྒྱད་དང་། སྟོད་ཤོག་ཚོ་བཅུ། སྨད་ཤོག་ཆེན་བདུན། ཆུ་སྲིབ་ཚོ་དྲུག། རོང་སྡེ་བཞི་དང་། ཨ་སྐྱོང་དཔོན་མོ་ཚང་ལ་ཚོ་ཆེན་བཅོ་ལྔ་དང་ཚོ་ཆུང་དྲུག་ཅུ་ཡོད་པའི་ནང་སྡེ་སྟོང་རུ་ཕྱེད་དང་། ཕྱི་སྡེ་ཨ་ཚོགས། རུ་ངན་སོགས་དུད་ཚང་མང་བོ་ཡོད། དབང་ཆེན་འབུམ་ལ་དབང་ཆེན་ཆུ་སྟོད་སྨད་གཉིས་དང་། ཆུ་སྟོད་ལ་དཔོན་ཁག་གསུམ། དཔོན་ཤོག་ཆུང་བ་ལྔ། ཆུ་ཕུང་ཚོ་དྲུག། ཚོ་མ་ལག་བཅུ་གསུམ། ཡང་ལག་ཉེར་ལྔ་བཅས་ཡོད་དོ། པདྨ་འབུམ་ལ་རྡི་ནང་གོང་འགབ་གཉིས་དང་། དབང་མདའ། གྱི་ལུང་གོང་འགབ་སོགས་དཔོན་ཁག་བརྒྱད་ཡོད་པ་བཅས་སོ།།
རྩོམ་སྒྲིག་པ། ཀླུ་མོ་མཚོ།


text:
སློབ་ཕྲུག་རྣམས་ཀྱིས་ལག་ཏུ་ཕྲེད་དར་འཕྱར་ཞིང་། སྐད་གསང་མཐོན་པོས་འབོད་ཚིག་སྒྲོག་པ་དང་། ལམ་བར་ཤོག་བྱང་ཐོག་བྲིས་པའི་བོད་རྒྱའི་འབོད་ཚིག་ཁག་འགྲེམ་སྤེལ་བྱས། སློབ་མའི་དུས་སྐབས་ཀྱི་མཐུན་རྐྱེན་ཞན་པའི་དབང་གིས་འཛིན་ཁང་གི་ཁྲ་ཡོལ་བཏུབ་ནས་ལག་བྲིས་ཀྱི་འབོད་ཚིག་སྦྱར་ཏེ་ཕྲེད་དར་བཟོས་པ་དང་། ཤོག་བྱང་གི་འབོད་ཚིག་ཁག་ནི་ཤོག་བུའི་བར་གསེབ་ཏུ་སྣག་ཤོག་བཅུག་སྟེ་ལག་བྲིས་འབའ་ཞིག་ཡིན། གྲལ༌སྒྲིག་པའི་རུ་སྟར་གྱི་མགོ་མཇུག་ལ་སློབ་ཕྲུག་བུ་རྣམས་དང་། རུ་སྒྲིག་གི་དཀྱིལ་དུ་བུ་མོ་རྣམས་གོ་སྒྲིག་ཞུས། རྒྱུ་མཚན་ནི། ཅི་སྟེ་ལམ་བར་དུ་ཉེན་རྟོགས་པའི་རྡུང་བརྡེག་ཕོགས་ཚེ་སློབ་ཕྲུག་བུ་ཚོས་བུ་མོ་རྣམས་སྲུང་སྐྱོབ་ཀྱི་སླད་དུ་ཡིན་པ་རེད། ཁྲོམ་སྐོར་བྱེད་པའི་སྐབས་སུ་བོད་མིའི་རྒྱབ་སྐྱོར་ཐོབ་སྟེ་རུ་སྒྲིག་ཁོངས་སུ་འཛུལ་ཞུགས་བྱེད་སྐབས། སློབ་ཕྲུག་གི་སྒྲིག་འཛུགས་འགན་ཁུར་བས་མང་ཚོགས་རྣམས་ཁྲོམ་སྐོར་གྱི་རུ་སྒྲིག་ནང་མཉམ་ཞུགས་བྱེད་མ་བཅུག གང་ལགས་ཤེ་ན། དེ་ནི་སློབ་ཕྲུག་ཁོ་ནའི་ལས་འགུལ་ཞིག་མཚོན་པ་དང་། དེའི་མཇུག་འབྲས་དཀའ་ངལ་ཇི་འདྲ་ཞིག་བྱུང་རུང་སློབ་ཕྲུག་རང་ངོས་ནས་འགན་ཁུར་ལེན་རྒྱུའི་ཆོད་སེམས་བརྟན་པོ་བཅངས་པ་མངོན་པར་བྱས། སློབ་ཕྲུག་གིས་རྔམ་སྟོན་ཁྲོམ་སྐོར་བྱེད་སྐབས་ལམ་བར་བོད་མི་ཚོས་ལག་གི་མཐེ་བོང་བཀེར་ནས་མངོན་གསལ་མེད་པའི་རྒྱབ་སྐྱོར་བྱེད་མཁན་འདུག་ལ། ལག་གཉིས་ཐལ་མོ་རྡེབ་སྟེ་མངོན་སུམ་གྱི་གཟེངས་བསྟོད་བྱེད་མཁན་ཡང་མཐོང་རྒྱུ་འདུག ལྷག་དོན་བཙུན་མ་འགའ་ཞིག་ལ་གཡོ་འགུལ་ཚད་མེད་ཐེབས་ཏེ་འགྲོ་ལམ་ཐོག་ནས་ཐད་ཀར་ཁྲོམ་སྐོར་གྱི་རུ་སྟར་ཕྱོགས་སུ་ལུས་ཕུང་གི་ཕྱག་འཚལ་བྱེད་མཁན་བྱུང་ཡོད༌པ་མ་ཟད། རྒན་རབས་མང་པོ་ཞིག་ལ་སེམས་སྡུག་གིས་མནར་ཏེ་ང་ཚོའི་བུ་ཕྲུག་ཚོ་ལ་ཉེས་རྡུང་ཕོགས་ཀྱི་མ་རེད་དམ། ང་ཚོའི་སློབ་མ་དེ་ཚོ་འཛིན་བཟུང་བྱེད་ཀྱི་མ་རེད་དམ་ཞེས་པའི་ངུ་འབོད་ཀྱི་སྐད་གསང་ཡང་ཐོས་རྒྱུ་འདུག
ཁྲོམ་སྐོར་དེའི་སྔ་རོལ་དུ། སློབ་ཕྲུག་ཚོའི་རྣ་བར་པེ་ཅིང་མི་རིགས་སློབ་གླིང་གི་བོད་ཕྲུག་སློབ་མ་ཚོས་རྔམ་སྟོན་ཁྲོམ་སྐོར་བྱས་པའི་གསར་འགྱུར་གོ་ཐོས་བྱུང་ནས། སློབ་གྲྭའི་ནང་དེའི་སྐོར་ལ་ལྐོག་ཏུ་གླེང་སློང་མང་པོ་བྱུང་བ་རེད། བོད་ལྗོངས་སློབ་གྲྭ་ཆེན་མོའི་སློབ་ཕྲུག་གི་ཁྲོམ་སྐོར་དེའི་བདུན་ཕྲག་གཅིག་གི་གོང་དུ། སློབ་གྲྭའི་ནང་རྒྱ་བོད་དབར་ཐོབ་ཐང་འདྲ་མཉམ་མེད་པའི་གནས་ཚུལ་ཞིག་ལྷགས་ཏེ། བོད་ཕྲུག་རྣམས་ཀྱིས་སློབ་གྲྭའི་བྱེད་སྟངས་ལ་ཡིད་མ་རངས་བའི་རང་མོས་ཀྱི་ངོ་རྒོལ་འདུ་འཛོམས་ཤིག་བྱས་པ་རེད། དོན་རྐྱེན་དེའི་འབྱུང་གཞི་ནི། སློབ་གྲྭའི་ཉལ་ཁང་གི་ཐོག་རྩེགས་ཁང་ཆེན་གཅིག་ནང་བོད་པའི་སློབ་ཕྲུག་དང་རྒྱའི་སློབ་ཕྲུག་མཉམ་དུ་སྡོད་ཀྱི་ཡོད་ཅིང་། རྗེས་སོར་ཉལ་ཁང་གསར་པ་ཞིག་བསྐྲུན་ཟིན་པ་དེའི་ནང་དུ་དེ་སྔ་ངེད་ཚོ་བོད་པའི་སློབ་ཕྲུག་དང་མཉམ་དུ་ཡོད་པའི་རྒྱའི་སློབ་ཕྲུག་རྣམས་ལ་བགོ་འགྲེམས་བྱས་ཤིང་། རྒྱའི་སློབ་ཕྲུག་ཚོ་ཉལ་ཁང་གསར་པའི་ནང་གནས་སྤོ་ཟིན་པའི་ཉིན་མོ་དེའི་དགོང་དྲོར་སློབ་གྲྭའི་ཚོགས་ཁང་ནང་གློག་བརྙན་ཞིག་སྟོན་པ་གྲོལ་རྗེས། སློབ་ཕྲུག་ཚོ་རང་རང་གི་ཉལ་ཁང་ཕྱོགས་སུ་ལོག་འགྲོ་སྐབས། རྒྱུན་གཏན་ལྟར་ཉལ་ཁང་གི་གློག་བཞུའི་འོད་ཁྲ་ལམ་མེར་འཆར་ཡོད་ཀྱང་། ངེད་ཚོ་བོད་ཡིག་ཚན་ཁག་སློབ་ཕྲུག་བུའི་ཉལ་ཁང་ནི་ནག་ཐིམ་མེར་གནས། དེའི་དུས་སུ་སློབ་ཕྲུག་ཚོའི་སེམས་ཁམས་སུ་ཁོང་ཁྲོ་མེ་ལྟར་འབར་ཞིང་། མངོན་གསལ་དོད་པོས་རྒྱ་བོད་དབར་འདྲ་མཉམ་མེད་པའི་ཚོར་ཤུགས་དེར་ཡིད་གདུང་དྲག་པོས་མནར་ཡང་བྱ་ཐབས་གཞན་ཅི་ཡང་མེད་པས། རང་གིས་རང་ལ་སེམས་གསོ་བྱ་རྒྱུ་གཅིག་རང་ཡོད་པ་དེ་ནི། སློབ་ཕྲུག་རང་ངོས་ནས་གཞས་ཚིག་གསར་རྩོམ་ཡོད་པའི་༧རྒྱལ་བ་ཡིད་བཞིན་ནོར་བུའི་བསྟོད་ཚིག་གི་གླུ་དབྱངས་འདི་སྐད་གསང་མཐོན་པོས་དབྱངས་སུ་གྱེར་ནས་སྐྱབས་གནས་ལ་གསོལ་འདེབས་བྱེད་པའི་དུས་སུ། བོད་ཡིག་ཚན་ཁག་གི་སློབ་ཕྲུག་བུ་མོ་ཚོ་དང་། བོད་སྨན་ཚན་ཁག་གི་སློབ་མ་བཅས་མཉམ་དུ་རྒྱབ་སྐྱོར་བྱེད་པར་འཛོམས་པ་དེའི་ཐོག་ནས་སློབ་ཕྲུག་རྣམས་ཀྱི་མཐུན་ལམ་རྡོག་རྩ་གཅིག་སྒྲིལ་གྱི་རྣམ་པ་གསལ་པོར་མངོན། དེའི་དུས་སློབ་གྲྭའི་ནང་ཐེངས་དང་པོར་སློབ་མ་རྣམས་རང་བཞིན་གྱིས་འདུ་འཛོམས་བྱུང་བའི་ས་བོན་དེ་བཏབ།
པེ་ཅིང་མི་རིགས་སློབ་གླིང་གི་བོད་ཕྲུག་སློབ་མས་རྔམ་སྟོན་ཁྲོམ་སྐོར་བྱས་པའི་ཟིན་ཐོ་ཡོད་པ་དང་། དེ་བཞིན་བོད་ལྗོངས་སློབ་ཆེན་ནས་ ༡༩༩༡ ལོར་ཐོན་མཁན་བོད་ཡིག་ཚན་ཁག་གི་སློབ་མ་བློ་བཟང་བསྟན་འཛིན་ལགས་འཛིན་བཟུང་བཙོན་འཇུག་བྱས་པ། ལྷག་དོན་ལོ་དེའི་སྤྱི་ཟླ་ ༡༢ ཚེས་ ༡༠ འགྲོ་བ་མིའི་ཐོབ་ཐང་གི་ཉིན་མོ་དེར་བོད་ཀྱི་རྒྱལ་ས་ལྷ་སའི་ཁྲོམ་གཞུང་དུ་མི་དམངས་ཀྱི་ཞི་བའི་ངོ་རྒོལ་སྐད་འབོད་ལ་ཉེན་རྟོགས་པས་མེ་མདའ་བརྒྱབ་ནས་བོད་མི་དམར་གསོད་བཏང་བ་དེར་མི་འདོད་པའི་རྣམ་འགྱུར། དེ་བཞིན་སྤྱི་ཚོགས་ཐོག་ནས་བོད་ལྗོངས་སློབ་ཆེན་གྱི་སློབ་མར་རེ་ལྟོས། སྐབས་དོན་སློབ་གྲྭའི་ནང་བོད་ཕྲུག་སློབ་མ་ཚོའི་རྡོག་རྩ་ཆིག་སྒྲིལ་གྱི་རྣམ་པ་གསལ་པོར་མངོན་ཐུབ་པ། མིག་སྔར་བོད་མི་རིགས་ཀྱི་ཆོས་དང་། རིག་གཞུང་། སྐད་ཡིག འཁོར་ཡུག་སོགས་ཆགས་འཇིག་གི་དུས་སྐབས་གཉན་འཕྲང་ཅན་དེ་འདྲའི་དུས་སུ། གཞོན་སྐྱེས་ཤེས་ཡོན་ཅན་ཚོར་དམིགས་བསལ་དུས་སྐབས་ཀྱི་འོས་འགན་ཞིག་ཡོད་པ་འཚོར་ཤུགས་དྲག་པོ་བྱུང་སྟེ། ནང་ཁུལ་ཆེས་གསང་བ་དམ་པའི་གོ་བསྡུར་དང་ཁྲོམ་སྐོར་གྱི་ལས་འཆར་ཞིབ་ཅིང་ཕྲ་བའི་གྲ་སྒྲིག་གི་ལས་གཞི་བརྩམས།
སྤྱི་ལོ་ ༡༩༨༨ ཟླ་ ༡༢ ཚེས་ ༣༠ རེས་གཟའ་པ་སངས་ཉིན། སྔ་དྲོ་རྒྱུན་གཏན་བཞིན་འཛིན་ཁང་དུ་སློབ་གཉེར་དང་། གུང་ཚིགས་གྲུབ་མཚམས་སློབ་མ་རྣམས་ཀྱིས་འཆར་ཅན་གཟའ་མཇུག་གི་སློབ་གྲྭའི་འཁོར་ཡུག་གད་བདར་སྔོན་ཚུད་ནས་གྲུབ་པར་བྱས་ཏེ། རིམ་པས་སློབ་གྲྭའི་ཕྱི་རོལ་དུ་ཕྱིར་ཐོན། ཕྱི་དྲོ་ཆུ་ཚོད་གཉིས་པའི་ཐོག་ཁྲོམ་སྐོར་སྣེ་འཁྲིད་བྱེད་མཁན་ནས་སྐད་བརྡ་སྒྲོག་མ་ཐག སློབ་གྲྭའི་ཕྱི་སྒོའི་གཡས་གཡོན་དུ་འགྲམ་པའི་སློབ་མ་རྣམས་དེ་མ་ཉིད་དུ་གཞུང་ ལམ་ཐོག་འཛོམས༌རྗེས། གྲལ་སྟར་སྒྲིག་པའི་རྔམ་སྟོན་ཁྲོམ་སྐོར་དངོས་སུ་འགོ་འཛུགས་ཞུས།
ཁྲོམ་སྐོར་ནང་བོད་ཡིག་ཚན་ཁག་དང་། བོད་སྨན་ཚན་ཁག་གི་སློབ་ཕྲུག་ཡོངས་རྫོགས་ཐོག ཚན་པ་གཞན་(སྐྱེ་དངོས་སྡེ་ཚན་ནས་སློབ་མ་གཉིས། དབྱིན་ཡིག་སྡེ་ཚན༌དང་སྒྱུ་རྩལ་ཚན་ཁག་ནས་སློབ་མ་རེ།)ནས་བོད་པའི་སློབ་ཕྲུག་རེ་ཟུང་བཅས་ཁྱོན་སློབ་ཕྲུག་ལྔ་བརྒྱ་ལྷག་མཉམ་ཞུགས་བྱས་ཡོད། བོད་ཡིག་ཚན་ཁག་ཁོངས་སུ་ ༡༩༨༩ ལོར་ཐོན་མཁན་འཛིན་གྲྭ་གསུམ་དང་། ༩༠ ལོར་ཐོན་འཛིན་གྲྭ་གཅིག(སློབ་ཕྲུག་གཅིག་སྨན་ཁང་དུ་ནད་དགོངས།) ༩༡ ལོར་ཐོན་འཛིན་གྲྭ་གཉིས་དང་། ༩༡ ལོར་ཐོན་ཟབ་སྦྱོང་འཛིན་གྲྭ་གཅིག དེ་བཞིན་བོད་སྨན་ཚན་ཁག་ནས་ ༡༩༩༡ དང་ ༡༩༩༣ ལོར་ཐོན་འཛིན་གྲྭ་གཉིས་བཅས་ཡོད།
སློབ་ཕྲུག་གི་གཙོ་བོའི་རེ་འདུན་ནི། རྒྱ་ནག་གཞུང་གི་རྩ་ཁྲིམས་དང་། མི་རིགས་ས་གནས་རང་སྐྱོང་གི་ཁྲིམས་གཞི་ནང་གསལ་ལྟར། བོད་མི་རིགས་ཀྱི་སྲོལ་རྒྱུན་རིག་གཞུང་དང་། སྐད་དང་ཡི་གེ་དོན་དམ་པར་སྲིད་བྱུས་དོན་འཁྱོལ་དང་འགན་སྲུང་ཐུབ་པ་དེ་ཡིན། སྐབས་དེའི་འབོད་ཚིག་གི་ནང་དོན་གཙོ་བོ་ནི།
- བོད་སྤྱི་ཡོངས་ལ་བོད་ཀྱི་སྐད་ཡིག་བེད་སྤྱོད་བྱ་རྒྱུ་ཁ་བཤད་དོན་འཁྱོལ་དགོས་པ།
- བོད་མི་དམངས་ཀྱི་ཡུལ་སྲོལ་གཤིས་ལུགས་ལ་བརྩི་འཇོག་དགོས་པ།
- མང་ཚོགས་ཀྱི་ཁྲོམ་སྐོར་ལ་མཚོན་ཆས་དྲག་གནོན་བྱེད་མི་ཆོག་པ།
- འཛམ་གླིང་ཞི་བདེ་སྲུང་སྐྱོབ་དགོས་པ་སོགས་ཡིན།
ན་གཞོན་སློབ་མའི་རྔམ་སྟོན་ཁྲོམ་སྐོར་གྱི་གོམ་སྟབས་ལྷ་སའི་གཞུང་ལམ་ཐོག་ནས་བསྐྱོད་ཅིང་། དེ་འབྲེལ་མི་མང་ཡང་གཅིག་མཇུག་གཉིས་མཐུད་ཀྱིས་ཁྲོམ་སྐོར་ཕྱོགས་སུ་ཤར་མར་རྒྱབ་སྐྱོར་བྱེད་པར་རྒྱུགས༌ཡོང་། དུས་དེའི་ཚེ་ན། ཉེན་རྟོགས་མི་སྣ་ཡང་ཁྲོམ་སྐོར་གྱི་རྗེས་སུ་བསྙེགས་ཟིན་ཏེ་མི་མང་རྣམས་རུ་སྒྲིག་དང་ཐག་ཉེར་བཅར་མ་བཅུག་པ་དང་། ཕྱི་རྒྱལ་མི་སྣའི་དཔར་ལེན་བཀག་སྡོམ༌བྱས་ཤིང་། ཁྲོམ་སྐོར་གྱི་གོམ་བགྲོད་གཞུང་ལམ་ཐོག་དལ་ལྷོད་དུ་སྡོད་མ་འཇུག་པར། ཉེན་རྟོགས་པས་འགྲོ་ལམ་བཤངས་ཏེ་ཤར་མར་མདུན་སྐྱོད་བྱེད་དུ་བཅུག དེ་ནི་སློབ་ཕྲུག་གི་ཁྲོམ་སྐོར་གང་མགྱོགས་མཇུག་སྒྲིལ་རྒྱུའི་ཆེད་ཡིན་ཞིང་། དེ་འདྲའི་ངང་ལྷ་སའི་གྲོང་ཁྱེར་ཆ་ཚང་ཞིག་བསྐོར་ཟིན་རྗེས། སློབ་ཕྲུག་རྣམས་བོད་ལྗོངས་སློབ་ཆེན་གྱི་སྒོ་ཆེན་ནང་འཛུལ་བ་དང་། ཉེན་རྟོགས་པས་ལྕགས་སྒོ་བརྒྱབ༌སྟེ་ཕྱི་ནང་འགྲོ་བསྐྱོད་བཀག་སྡོམ་བྱས། མི་མང་ཚོ་ཡང་ཁྲོམ་སྐོར་གྱི་རྗེས་སུ་དེད་དེ་སློབ་གྲྭའི་སྒོ་ཆེན་བར་ལྷགས། སློབ་ཕྲུག་རྣམས་ནས་སློབ་གྲྭའི་ནང་ཁང་ཆེན་ལ་མུ་མཐུད་གོམ་བགྲོད་ལན་གསུམ་བསྐོར་ཏེ་རྔམ་སྟོན་ཁྲོམ་སྐོར་རེ་ཞིག་མཇུག་སྒྲིལ།
དེ་ཉིན། གཞུང་ཕྱོགས་དང་སློབ་གྲྭའི་ཕྱོགས་ནས་རྣམ་འགྱུར་ཅི་ཡང་བཏོན་མེད་ཅིང་། སྤྱི་ལོའི་ལོ་གསར་ཚར་རྗེས་འཆར་ཅན་སློབ་ཚན་འགོ་འཛུགས་སྐབས་ཀྱང་། གཞུང་ཕྱོགས་ནས་ལངས་ཕྱོགས་ཀྱི་རྣམ་པ་གང་ཡང་གསལ་སྟོན་མེད་པར། སློབ་ཕྲུག་ཚོའི་འབོད་སྐུལ་རྒྱ་མཚོར་རྡོ་གཡུག་གི་གནས་སུ་ལྷུང་བར་བརྟེན། སློབ་མ་རྣམས་ཀྱིས་རང་འགུལ་ངང་ཞུ་འབོད་བྱེད་དོན། སློབ་གྲྭའི་འགན་འཛིན་དང་འབྲེལ་ཡོད་སྲིད་གཞུང་གི་འགོ་བྱེད་མཉམ་དུ་སློབ་ཕྲུག་ གི་འཐུས་མི་ཐུགས་འཕྲད་དང་ཕན་ཚུན་གླེང་མོལ་བྱ་རྒྱུ་དང་། དུས་མཚུངས་གསར་འགྱུར་ལས་རིགས་ཀྱང་འཛུལ་ཞུགས་ཆོག་པའི་རེ་འདུན་ལ། སློབ་གྲྭའི་འགན་འཛིན་དང་མཉམ་དུ་ནང་ཁུལ་ཐུག་འཕྲད་བྱ་རྒྱུ་མོས་མཐུན་བྱུང་ཡང་ གསར་འགོད་པ་དང་ཕྱི་མི་མཉམ་ཞུགས་ལ་མོས་མཐུན་མ་ཐོབ། མཐའ་མར་སློབ་གྲྭ་ནས་འཕྲལ་མར་དགུན་དུས་ཀྱི་གུང་སེང་སྔ་བསྣུར་གྱིས་བཏང་སྟེ་ཕྱོགས་མཐའི་ས་ཁུལ་ཁག་གི་སློབ་མ་རྣམས་རང་རང་གི་ཁྱིམ་ཚང་དུ་ཕྱིར་ལོག་དང་། དགུན་དུས་ཟླ་བ་གཉིས་མ་ཟིན་ཙམ་གྱི་གུང་སེང་རྫོགས་ནས་སློབ་མ་རྣམས་བསྐྱར་དུ་སློབ་གྲྭར་འབྱོར་སྐབས། སློབ་གྲྭ་ནས་སྔོན་ཚུད་གཏིང་ཟབ་པའི་འཆར་གཞི་བཀོད་སྒྲིག་ཟིན་པ་ལྟར། ༨༩ ལོར་ཐོན་མཁན་འཛིན་གྲྭ་ཁག་གི་སྔོན་སྦྱོང་དུས་ཚོད་སླར་ཡང་སྔ་བསྣུར་བྱས་ཏེ་སློབ་མ་རྣམས་ལྷ་ས་གྲོང་ཁྱེར་ནས་འགྱངས་ཐག་ཆོད་པའི་ས་གནས་འདྲ་མིན་དུ་ཁ་བཀྲམས། སྔོན་སྦྱོང་མཇུག་སྒྲིལ་བ་དང་སློབ་གྲྭ་ཐོན་པ༌དུས་མཉམ་གྱིས་ས་གནས་གང་སར་ལས་ བགོས་བྱས་ཤིང་སློབ་ཕྲུག་དེ་རྣམས་སློབ་གྲྭ་ནས་ཁ་གྱེས། གཞན་ཡང་བོད་ལྗོངས་སློབ་ཆེན་གྱི་བོད་སྨན་ཚན་ཁག་ཡོངས་སུ་གནས་སྤོས་ཏེ། སློབ་གླིང་གཞན་ཞིག་གསར་འཛུགས་བྱས་པ་རེད།
དེ་འདྲའི་སྲིད་གཞུང་གི་ལྐོག་གཡོ་ངན་བྱུས་ཀྱི་བྱ་ཐབས་ལ་བརྟེན་ནས། བོད་ལྗོངས་སློབ་ཆེན་གྱི་བོད་ཕྲུག་སློབ་མའི་ནུས་ཤུགས་ཇེ་ཞན་དང་། མི་རིགས་ཀྱི་ལ་རྒྱར་འབུར་འཇོམས༌བྱས་པས། སྐབས་དེའི་ཁྲོམ་སྐོར་བྱས་པ་བརྒྱུད་མིག་མཐོང་ལག་ཟིན་གྱི་གྲུབ་འབྲས་ཤིག་མཐོང་རྒྱུ་མེད་ཀྱང་། སློབ་ཕྲུག་གི་གཞི་རྒྱ་ཆེ་བའི་རྔམ་སྟོན་གྱི་ཁྲོམ་སྐོར་དེ་ནི་བརྗེད་པར་དཀའ་བའི་འདས་དོན་ཞིག་དང་། བོད་ཀྱི་རྒྱལ་རབས་ལོ་རྒྱུས་ཐོག་བསུབ་ཐབས་བྲལ་བའི་བོད་རིགས་ན་གཞོན་ཤེས་ཡོན་ཅན་གྱི་ལག་རྗེས་ཤིག་ཡིན།
༩༡ ལོར་ཐོན་བོད་ལྗོངས་སློབ་ཆེན་བོད་ཡིག་ཚན་ཁག་སློབ་ཟུར་བསོད་ནམས་རྡོ་རྗེ། སྤྱི་ལོ་ ༢༠༡༠ ཟླ་ ༡༢ ཚེས་ ༣༠ ལ།། །།


text:
མིང་འདོགས་ཚུལ་གྱི་རྣམ་གྲངས།
དེང་སྐབས་རང་རེའི་བོད་པ་དག་གིས་རྒྱུན་སྤྱོད་བྱེད་བཞིན་པའི་མིང་འདོགས་ཚུལ་ལ་འཚོ་བའི་བརྒྱུད་རིམ་ལྡན་པའི་ལྟོས་ས་ལྟོས་འཇོག་གི་དབང་གིས་རྣམ་གྲངས་མི་འདྲ་བ་དུ་མ་ཞིག་འབྱུང་ལ། དཔེར་ན།
༡༽ ལོ་ན་ཆུང་དུས་ཀྱི་བུ་ཕྲུག་གི་གཅེས་མིང་ལ་ལྷ་མཐིལ་དང་། བུ་ཆུང་། ཨ་བོ། དཔའ་ཆུང་། བུ་དགའ་དགའ། ཨོ་ལོ། གཅེས་ལོ་སོགས་ཕྲུ་གུ་སྐྱེས་ནས་ཡུན་རིང་མ་ལོན་པ་དག་ལ་ཕ་མས་གཅེས་པར་བཟུང་བའི་སྙིང་ཉེ་བ་མཚོན་པའི་བཏགས་མིང་ཡིན། རྗེས་སུ་ཕྲུ་གུ་རིམ་བཞིན་ལོ་ཚད་སོན་པ་དང་གཅེས་མིང་གི་རྣམ་པའང་ཅུང་ཟད་བསྒྱུར་ཏེ། བན་ཏེ་རྡོ་རྗེ་ལྟ་བུ་ལ་བ་རེས་དང་བན་ཁོ། བ་ལོ་སོགས་སུ་བརྗོད་ཅིང་། བསོད་ནམས་ལྟ་བུར་མཚོན་ན་བསོད་ཁོ་དང་བསོད་ལོ། བསོད་བྷ་རུང་འབོད་ལ། རྡོ་རྗེ་ལྟ་བུ་ལ་རྡོ་བྷ་དང་རྡོ་ལོ། རྡོ་རེས་སུ་འབོད། ཚེ་རིང་སྐྱིད་ལྟ་བུ་ལ་ཚ་ཀོ་དང་ཚེ་བྷོའུ། ཚེ་ལོ་རུ་འབོད། ལྷ་མོ་ལྟ་བུ་ལ་ལྷ་ཀོ་དང་ལྷ་བྷོའུ་སོགས་སུ་འབོད་པ་ནི་གཙོ་བོ་མདོ་སྨད་ཀྱི་ཕྱོགས་སུ་རྒྱུགས་ཆེ།
༢༽ ཆོས་ལུགས་དང་གྲུབ་མཐའ་ཁག་གི་མིང་ཟུར་ལས་ཐོན་པ་དཔེར་ན། གཡང་དྲུང་བོན་གྱི་གྲུབ་མཐའ་ལས་དྲངས་ཏེ་གཡུང་དྲུང་རྒྱལ་དང་། སྟག་ལྷ་འབུམ། དཔལ་གསས་སྐྱབས། བོན་པོ། གཡུང་དྲུང་འཚོ་ལྟ་བུའོ།། གསང་ཆེན་སྔ་འགྱུར་བའི་ལུགས་ལས་བྱུང་བའང་། དཔེར་ན། གུ་རུ་སྐྱབས་དང་། ཨོ་རྒྱན་རྡོ་རྗེ། པདྨ་ཚེ་རིང་། ཀུན་བཟང་རྒྱལ། རིག་འཛིན་ལྷ་མོ། མཚོ་རྒྱལ་སྒྲོན་མ། ཨོ་རྒྱན་ལྷ་མོ་ལྟ་བུ་རྣམས་སོ། བཀའ་བརྒྱུད་པའི་ལུགས་ལྟར་ཀརྨ་དོན་འགྲུབ་དང་། རིན་ཆེན་གྲགས་པ། རྡོ་རྗེ་ལྷུན་གྲུབ། འཇིགས་མེད་བློ་གྲོས་ལྟ་བུའོ།། དཔལ་ས་སྐྱ་བའི་ལུགས་ལས་ཀུན་དགའ་འབྲུག་གྲགས་དང་། བསོད་ནམས་རྩེ་མོ། དཀོན་མཆོག་རྒྱལ་མཚན། ཀུན་དགའ་ལྷ་མོ། བསོད་ནམས་སྒྲོལ་མ་ལྟ་བུའོ།།
ཡང་རི་བོ་དགེ་ལྡན་པའི་ལུགས་ལྟར་བློ་བཟང་བསྟན་འཛིན། དགེ་འདུན་བཟང་པོ། ཡོན་ཏན་རྒྱ་མཚོ། དགེ་འདུན་སྒྲོལ། བློ་བཟང་ཆོས་སྒྲོན་ལྟ་བུ་དང་། གསང་སྔགས་གསར་རྙིང་གི་རྒྱུད་སྡེའི་ལྷ་ཚོགས་ཀྱི་མཚན་ལས་དྲངས་ཏེ་གུ་དྲག་སྐྱབས། ཁྲོ་རྒྱལ། རྟ་མགྲིན་ཚེ་རིང་། ཡང་གསང་སྐྱབས། གསང་བདག་རྒྱལ། འཇིགས་བྱེད་སྐྱབས། ཕག་མོ་རྡོ་རྗེ། རྟ་མགྲིན་མཚོ། བདེ་མཆོག་སྐྱིད་སོགས་སུ་འདོགས་སྲོལ་ཡོད་པར་མ་ཟད། ད་རུང་གསང་བ་སྔགས་ཀྱི་རྒྱུད་སྡེ་སོ་སོའི་དཀྱིལ་འཁོར་ལ་འཇུག་སྐབས་མེ་ཏོག་གང་ལ་ཕོག་པའི་ལྷ་སྐལ་གྱི་མཚན་ལས་དྲངས་ཏེ་ཚངས་པ་ལྷ་ཡི་མེ་ཏོག་རྩལ་དང་། ཚོགས་དྲག་རང་གྲོལ། ཆོས་དབྱིངས་རང་གྲོལ་སོགས་གསང་མཚན་འདོགས་སྲོལ་ཡོད། གཞན་ཡང་དཀོན་མཆོག་གསུམ་དང་། རྩ་བ་གསུམ། རིགས་གསུམ་མགོན་པོ། ཚེ་ལྷ་རྣམ་གསུམ། སྨན་བླ། གདུགས་དཀར། སྒྲོལ་མ། དབྱངས་ཅན་མ། བྱམས་པ། རབ་འབྱོར། འོད་སྲུང་སོགས་སངས་རྒྱས་བྱང་སེམས་ཀྱི་རིགས་དང་། ཡུམ་སྐྱབས་རྒྱལ། མདོ་སྡེ། མདོ་སྔགས། ཚེ་མདོ་ཐར། འཕགས་པ་ཚེ་རིང་། ཏིང་འཛིན་བཟང་བོ། བསྐལ་བཟང་འབུམ། མཆོད་རྟེན་སྐྱབས་སོགས་ནང་བའི་སྐུ་གསུང་ཐུགས་རྟེན་དང་ཕར་ཕྱིན་བཅུ་སོགས་ལས་དྲངས་པའི་མིང་འདོགས་ལུགས་ཀྱི་ཁྱབ་ཁོངས་ཤིན་ཏུ་ཆེ་བ་བྱུང་ཡོད་དོ།།
༣ ༽ གཙུག་ལག་རྩིས་ཀྱི་ཐ་སྙད་ལས་མིང་འདོགས་ཚུལ་ནི། དཔེར་ན། བུ་ཕྲུག་བཙས་པའི་དུས་ཀྱི་གཟའ་ཚེས་སྤར་ཁ་ཡི་ཐ་སྙད་མིང་ལ་སྦྱར་བ། ཉི་མ་དོན་འགྲུབ་དང་། ཟླ་བ་གཡང་འཛོམས། མིག་དམར་ཚེ་རིང་། ལྷག་པ་སྒྲོལ་མ། ཕུར་བུ་རྡོ་རྗེ། པ་སངས་ཚེ་རིང་། སྤེན་པ་རྡོ་རྗེ་སོགས་དང་། ཚེས་གཅིག ཚེས་གཉིས། ཚེས་གསུམ། ཚེས་བཅུ་མཚོ། བཅོ་ལྔ་ཚེ་རིང་། གནམ་གང་སོགས་ནི་གཙོ་བོ་དབུས་ཁུལ་དུ་དར་ཁྱབ་ཆེ་ལ། ལི་ཐར་རྒྱལ་དང་། ཁོན་ཐར་ཚེ་རིང་། ལྕགས་ཐར་འབུམ། གནམ་ཐར་ཚེ་རིང་། ཁམ་བྱམས་རྒྱལ། གིན་ཐར་སྐྱིད། ཟིན་ཐར་རྒྱལ། ཟོན་ཐར་སྐྱིད་སོགས་སྤར་ཁའི་གེགས་ཐོག་ལས་གྲོལ་བའི་མིང་འདོགས་སྟངས་འདི་ནི་མདོ་སྨད་ཀྱི་ཕྱོགས་སུ་དར་ཤུགས་ཆེ།
༤༽ ཀླུང་རྟ་སྡེ་བཞིའི་མིང་ལས་དྲངས་ཏེ་མིང་འདོགས་སྲོལ་ནི། དཔེར་ན། སེངྒེ་རབ་བརྟན་དང་། སྟག་འབུམ་རྒྱལ། ཁྱུང་ཐར་རྒྱལ། འབྲུག་རྒྱལ་ཚེ་རིང་། འབྲུག་མོ་འཚོ་ལྟ་བུ་རྣམས་སོ།།
༥༽ ཚེ་བསོད་དབང་ཐང་ཤིས་བརྗོད་ཀྱི་སྒོ་ནས་བཏགས་པ་ནི། དཔེར་ན། ཚེ་རིང་དང་། དོན་འགྲུབ། གཡང་འབུམ་རྒྱལ། དབང་ཆེན་འབུམ། བཀྲ་ཤིས་གཡང་འཛོམས། བསོད་ནམངས་དབང་འདུས། བདེ་ལེགས་ཡར་འཕེལ། ཚེ་བརྟན་ཕུན་ཚོགས། བསམ་འགྲུབ། བཀྲ་ཤིས་རབ་བརྟན། ཚེ་རིང་བདེ་སྐྱིད། བསོད་ནམས་གཡང་འཛོམས། བདེ་སྐྱིད་མཚོ་མོ། རིག་ཡག བློ་གསལ་ལྟ་བུ་རྣམས་སོ།།
༦༽ འཇིག་རྟེན་པའི་ལྷ་ཀླུ་གཞི་བདག་དང་ཆོས་སྐྱོང་སོགས་ཀྱི་མིང་ཟུར་ལས་བཏགས་པ་ཡང་། དཔེར་ན། ལྷ་རྒྱལ་ཚེ་རིང་དང་། ལྷ་ཆེན་ཐར། ལྷ་མོ་དོན་འགྲུབ། ལྷ་སྲུང་ཐར། པདྨ། མཐའ་ཡས། རིག་ལྡན། ནོར་རྒྱས། ཀླུ་འབུམ་རྒྱལ། ཀླུ་མོ་ཡག གངས་ལྷ་མོ། མགོན་པོ་ལྷ་མོ། བཙན་འབར་སྟོབས་ལྡན། ཤ་བོ་རྒྱལ། ཤ་བོ་སྐྱིད། ལྷ་ལུང་རྒྱལ། ལྷ་ལུང་མཚོ། ཀླུ་རྒྱལ་དོན་འགྲུབ། གནམ་སྲས། བཙན་མགོན་སྐྱབས། དཔལ་འབར་ཐོགས་མེད་ལྟ་བུའོ།།
༧༽ ནད་གདོན་སྲི་གཅོག་ལ་སོགས་པའི་བར་ཆད་ཟློག་པའི་ཆེད་དུ་བཏགས་པ་ནི། དཔེར་ན། མཚམས་དང་། མཚམས་གཅོད། ཁྱི་སྐྱག ཁྱི་གུ་ཐར། རྐང་བཙུགས། བུ་ཁྲིད། འཆི་ཐར་ཚེ་རིང་། སྲི་ཐར་ཚེ་རིང་། སྲི་གཅོད་རྡོ་རྗེ། ཕག་སྐྱག ཕག་མོ་བཀྲ་ཤིས། ཁྲ་ཁོག བེ་གྲངས། ཡ་མ་ཚེ་རིང་། ཁྱི་སྣ་སྒྲོལ་མ་ལྟ་བུ་སོགས་སོ།།
༨༽ རིག་གཞུང་གི་ཆུ་ཚད་དང་ཡོན་ཏན་གྱི་ཁྱད་ཆོས་སོགས་སྦྱར་ཏེ་བཏགས་པ། དཔེར་ན། པཎཊི་ཏ་དང་། མ་ཧཱ་པཎཊི་ཏ། བཀའ་བཅུ་བ། རབ་འབྱམས་པ། ལྷ་རམས་པ། རྡོ་རམས་པ། སྔགས་རམས་པ། སྨན་རམས་པ། རིགས་རམས་པ། རྩིས་རམས་པ་སོགས་གཞུང་ལུགས་ཀྱི་ཐོབ་ཚད་དང་བསྟུན་ནས་དེ་དོན་མཚན་གྱི་དབུར་འདྲེན་པའི་ཕྱག་སྲོལ་ཡོད།
༩༽ སྒྲ་གཞུང་ཁྲིད་སྐབས་དགེ་རྒན་གྱིས་ཆེད་དུ་བསྩལ་བའི་བརྡ་སྤྲོད་ཀུན་བཤད་ཀྱི་མཚན་འདོགས་ལུགས་ལའང་། དཔེར་ན། དབྱངས་ཅན་དགྱེས་པའི་ལང་ཚོ། ངག་དབང་དབྱངས་ལྡན་རིག་པའི་འདོད་འཇོ། གཙུག་ལག་རིག་པའི་དབང་ཕྱུག དབྱངས་ཅན་གྲུབ་པའི་རྡོ་རྗེ། མཚོ་བྱུང་དགྱེས་པའི་ལང་ཚོ། དབྱངས་ཅན་སྙེམས་པའི་མེ་ཏོག་སོགས་སུ་མཚན་འདོགས་སྲོལ་ཡོད།
༡༠༽ དེང་དུས་སྨྱུག་འཛིན་པ་དག་གི་མིང་ཚབ་ཏུ་སྤྱོད་པའི་པིར་མིང་སྟེ་སྨྱུག་མིང་དུ་འདོགས་པའང་། དཔེར་ན། རང་གྲོལ། དམིགས་བུ། འབྲོང་བུ། གངས་ཞུན། མེ་བཙའ། ཚེར་མ། ཆུ་ཐིགས། གཟེ་མ་ར་མགོ། ཡ་མཱ་ར་ཛ། ཆུ་ཤེལ། རང་སད་ལ་སོགས་པ་ལྟ་བུའོ།།
༡༡༽ གཞན་ཡང་གོང་གི་མིང་དུ་བཏགས་པའི་ཐ་སྙད་ཀྱི་གསོར་ཇེ་ཡངས་སུ་བཏང་སྟེ་བསྡུས་མིང་དུ་ཕབ་ཚུལ་ཡོད་ལ། དཔེར་ན། པདྨ་རྡོ་རྗེ་ལ་པདྨ་དང་རྡོ་རྗེ་ཞེས་ཐ་སྙད་གོང་འོག་གཉིས་ཀྱི་གང་རུང་འཛིན་པ་དང་། ཡང་ན་པད་རྡོར་དང་། དགེ་འདུ་་རྒྱ་མཚོ་ལྟ་བུ་ལ་དགེ་རྒྱམ། བློ་བཟང་དགེ་འདུན་ལྟ་བུ་ལ་བློ་དགེ། ས་སྐྱ་པན་ཆེན་ལྟ་བུ་ལ་ས་པཎ་སོགས་ཐ་སྙད་ཀྱི་ཐོག་མཐའ་དང་མིང་གི་དང་པོ་གསུམ་པ་སྦྱར་བའི་བསྡུས་མིང་སྤྱོད་སྲོལ་ཀྱང་ཡོད་དོ།།
མིང་དུ་བཏགས་པའི་ཐ་སྙད་རིང་ཐུང་གི་རྣམ་པ།
མིང་འདོགས་ཚུལ་གྱི་ཐ་སྙད་རིང་ཐུང་ནི་གདགས་བྱའི་མིང་གི་ཚེག་བར་མང་ཉུང་གཅིག་བུ་མ་ཡིན་པར། དངོས་མིང་གི་ཟུར་ད་སོ་སོའི་ས་མིང་དང་ཁྱིམ་མིང་། རུས་མིང་དང་ཐོབ་མིང་ལ་སོགས་པའི་རྒྱས་སྤྲོས་བྱས་པ་དག་ཀྱང་འདར་བརྗོད་པའི་རིང་ཐུང་གི་ཚད་གཞིར་འཛིན་པ་ལགས་ཏེ། དེ་ཡང་ཉུང་བ་གཅིག་ནས་མང་བ་སུམ་ཅ་ཡས་མས་ཀྱི་གྲངས་བར་ཡོད་ལ། དཔེར་ན། ཚེགས་བར་གཅིག་ཅན་ནི། མཚམས་ཞེས་པ་དང་། གཉིས་ཅན་ནི། ཉི་མ་དང་། ཟླ་བ། རྡོ་རྗེ། ཚེ་རིང་ལྟ་བུ་དང་། གསུམ་ཅན་ནི། འབྲུག་ལྷ་རྒྱལ་དང་། སྟག་འབུམ་རྒྱལ། བྱམས་པ་སྐྱབས། སྒྲོལ་མ་འཚོ། དཔལ་མོ་ཐར། ཚེ་རིང་ཐར་སོགས་དང་། བཞི་ཅན་ནི། བསྐལ་བཟང་དགྲ་འདུལ་དང་། བཀྲ་ཤིས་དབང་ཕྱུག་གཅོད་པ་དོན་འགྲུབ། བསོད་ནམས་ལྷ་མོ་སོགས་དང་། ལྔ་ཅན་ནི། ཤར་སྐལ་ལྡན་རྒྱ་མཚོ་དང་། གཉའ་བློ་གྲོས་རྒྱལ་མཚན་། འཇུ་བསྟན་པ་ཡར་འཕེལ་སོགས་དང་། དྲུག་ཅན་ནི། ཞབས་དཀར་ཚོགས་དྲུག་རང་གྲོལ་དང་། དཔལ་ཆེན་ནམ་མཁའ་འཇིགས་མེད། ཀུན་མཁྱེན་
འཇམ་དབྱངས་བཞད་པ། མཁའ་འགྲོ་ཡེ་ཤེས་མཚོ་རྒྱལ་སོགས་དང་། བདུན་ཅན་ནི། ཟར་སྐལ་ལྡན་ཡེ་ཤེས་སེང་གེ འོ་འཚོ་བྱེད་བློ་གྲོས་བརྟན་པ། འོལ་གོད་བཟའ་སྟོང་བཙུན་འབྲོ་གར་སོགས་དང་། བརྒྱད་ཅན་ནི། རྗེ་ཙོང་ཁ་བ་བློ་བཟང་གྲགས་པ་དང་། མར་བ་ལོ་ཙཱ་ཆོས་ཀྱི་བློ་གྲོས། དྭགས་པོ་ལྷ་རྗེ་ཟླ་འོད་གཞོན་ནུ་སོགས་དང་། དགུ་ཅན་ནི། ས་སྐྱ་པཎཊི་ཏ་ཀུན་དགའ་རྒྱལ་མཚན་དང་། རིན་སྤུངས་པ་ངག་དབང་འཇིགས་མེད་གྲགས་པ། སྒ་ཨ་གཉན་དམ་པ་ཀུན་དགའ་གྲགས་པ་སོགས་དང་། བཅུ་ཅན་ནི། ར་ཏི་རྨ་སེང་སྟོན་པ་བསོད་ནམས་རྒྱལ་མཚན། འགྲོ་མགོན་ཆོས་རྒྱལ་འཕགས་པ་བློ་གྲོས་རྒྱལ་མཚན་ལྟ་བུ་དང་། བཅུ་གཅིག་ཅན་ནི། འོན་རྒྱལ་སྲས་བསྐལ་བཟང་ཐུབ་བསྟན་འཇིགས་མེད་རྒྱ་མཚོ་དང་། རྫ་དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོ། ཤིང་བཟའ་པཎཊི་ཏ་བློ་བཟང་དར་རྒྱས་རྒྱ་མཚོ་སོགས་དང་། བཅུ་གཉིས་ཅན་ཅི་། ར་སྒྲེང་ཐུབ་བསྟན་འཇམ་དཔལ་ཡེ་ཤེས་བསྟན་པའི་རྒྱལ་མཚན་དང་། དེ་མོ་ངག་དབང་བློ་བཟང་ཐུབ་བསྟན་འཇིགས་མེད་རྒྱ་མཚོ། རོང་བོ་མཚན་སྒྲོགས་ངག་དབང་འཇམ་དཔའ་བསྟན་པ་རབ་རྒྱས་སོགས་དང་། བཅུ་གསུམ་ཅན་ནི། རྣམ་འབྱོར་གྱི་དབང་ཕྱུག་ཆེན་པོ་མི་ལ་བཞད་པའི་རྡོ་རྗེ་དང་། བཅུ་བཞི་ཅན་ནི། རོང་ཆེན་ཀིརྟི་བློ་བཟང་བསྟན་འཛིན་འཇིགས་མེད་ཡེ་ཤེས་རྒྱ་མཚོ་དང་། བཅོ་ལྔ་ཅན་ནི། ཡོངས་འཛིན་གླིང་སྤྲུལ་རྡོ་རྗེ་འཆང་ཐུབ་བསྟན་ལུང་རྟོགས་རྣམ་རྒྱལ་འཕྲིན་ལས་སོགས་ཀྱིས་མཚོན། ༧ཀུན་གཟིགས་པཎ་ཆེན་ཐམས་ཅད་མཁྱེན་པ་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་ཞེས་པ་དང་། སྤྱི་ནོར་༧གོང་ས་༧རྒྱལ་དབང་ཐམས་ཅད་མཁྱེན་པ་རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ་སྲིད་གསུམ་དབང་བསྐྱར་མཚུངས་པ་མེད་པའི་སྡེ། ཞེས་སོགས་མཚན་གྱི་ཚིག་ཕྲེང་སུམ་ཅུ་ལྷག་བར་དུ་ཡོད་པའི་རང་རེའི་ལུགས་གཉིས་ཀྱི་སྐྱ་ཁ་དམངས་སྲོལ་དུ་འཐབ་པའི་མཚན་མིང་འདོགས་ཚུལ་གྱི་རིམ་པ་ཡང་། དུས་ཀྱི་འགྱུར་བ་དང་བསྟུན་ནས་རྒྱ་བསྐྱེད་པའི་ཁྱབ་ཁོངས་ཇེ་ཡངས་སུ་ཕྱིན་ཡོད།
མིང་གི་ཐ་སྙད་སྐོར་ཞིག་གི་དོགས་གཅོད།
དེ་ཡང་རང་རེའི་བོད་པའི་གདགས་གཞིའི་མིང་གི་མཚོན་བྱ་མཚོན་བྱེད་ཀྱི་ཚིག་དོན་ཐད་ལ། ལོ་རྒྱུས་ཀྱི་དུས་ཡུན་དང་སྤྱི་ཚོགས་ཀྱི་འཕེལ་འགྲོས་ཁྲོད་དུ་རྣམ་གྲངས་མི་འདྲ་བའི་འགྱུར་ལྡོག་མང་པོ་ཞིག་བསླེབས་ཡོད། སྔོན་གྱི་དུས་སུ་བོད་མི་གདུང་དྲུག་གི་རུས་མིང་ལས་མཆེད་དེ་རུས་རྒྱུད་ཀྱི་ཚོ་ཁག་མང་དུ་གྱེས་ནས། རུང་མིང་གཙོར་གཟུང་གིིས་སོ་སོའི་བཏགས་མིང་རྗེས་འབྲེལ་དུ་ཡོད་པར་མངོན་ལ། སྔོན་གྱི་ཡིང་ཚང་ཁག་ཏུ་རྒྱལ་བློན་དམག་དཔོན་སོགས་ཕྱག་རྗེས་ཅན་གྱི་མཚན་ཟུར་ལ་རུས་མིང་གི་ཐ་སྙད་མང་པོ་སླེབས་ཡོད་པའང་། མཚན་མཐོང་མཐོན་པོའི་བྱས་པ་རྗེས་འབྲེལ་གྱི་དགོས་དོན་གཙོར་བཟུང་གིས་རུས་མིང་བདེ་སྤྱོད་བྱེད་པ་ལས་རྒྱུན་སྤྱོད་འཚོ་བའི་ཁྲོད་དུ་རུས་མིང་གིས་འབོད་པར་མི་སེམས་ཤིང་། དེང་དུས་དམངས་ཁྲོད་དུ་ནམ་རྒྱུན་འཇགས་པའི་གང་ཟག་སྒེར་གྱི་བཏངས་མིང་དུ་ཡང་། བསྟན་བཅོས་ཀྱི་རྩོམ་བྱང་དང་ལུགས་གཉིས་ལེགས་རྗེས་གསལ་བའི་མངོན་མཚན་དུ་རུས་དང་། ཁྱིམ་རྒྱུད། ཡུལ་ལུངས་སོགས་ཀྱི་མིང་ཟུར་རྒྱས་སྤྲོས་བྱེད་པའི་ལུགས་སྲོལ་ད་དུང་མ་ཉམས་པར་ཡོད་པས་ཀྱང་མཚོན་ཐུབ། ཆོས་རྒྱལ་སྲོང་བཙན་སྒམ་པོའི་སྐུ་རིང་ལ་བོད་ཁམས་ཡོངས་སུ་གཞན་རིག་ནང་འདྲེན་བྱས་པའི་བབས་སྒོ་དང་བསྟུན། བོད་ཡུལ་དུ་མིང་འདོགས་སྟངས་ཀྱི་ཐ་སྙད་ལའང་ལྟ་གྲུབ་རིག་གཞུང་སོ་སོའི་ཁྱབ་ཁོངས་ཀྱི་མ་ལག་ཇེ་ཆེར་ཕྱིན་ཏེ། སྒྲ་དང་། གསོ་རིག རྩིས། གནའ་བོའི་བོན་དང་། ནང་བའི་ཆོས་བརྒྱུད་ཁག་གི་གྲུབ་མཐའ་ལས་བྱུང་བའི་མིང་འདོགས་སྟངས་སྣ་ཚོགས་སུ་གྲུབ་ཡོད་པ་མ་ཟད། མཁས་དབང་ནམ་མཁའི་ནོར་བུས།  >ཞེས་པ་ལས། “མིའི་འགྲོ་བ་སུའང་རུང་བ་ཞིག་སྐྱེ་བའི་ཚེ། སོ་སོའི་ཕ་མའམ། བླ་མ་དམ་པ་ཞིག་ནས་བཙས་མ་ཐག་པའི་བུའམ་བུ་མོ་དེ་ལ། བཀྲ་ཤིས་པ་དང་ཁ་ལས་དགེ་བའི་མིང་གང་ཡང་རུང་བ་རེ་འདོགས་སྲོལ་ཡོད། དེའང་མིང་འདོགས་མཁན་སུའང་རུང་བ་དེས་བསམ་མནོ་ལེགས་པར་བཏང་ནས་བཏགས་པའི་མིང་ཞིག་ཡིན་སྟབས་རྗེས་གྲུབ་ཀྱི་མིང་གོ་དོན་དང་ལྡན་པ་ཞིག་ཏུ་ངེས་པ་ཡིན” ཞེས་པ་ལྟར། ཆོས་ཕྱོགས་དང་རྩིས་གཞུང་ལ་སྒོ་བསྟུན་པ་དག་ནི་རང་འདོད་ཀྱིས་ཁ་ལ་ཅི་ཐོགས་ཤིག་སྤེལ་བའང་མ་ལགས་པས་ན། ཕྱིས་སུ་རང་རེའི་མིང་གི་བརྗོད་བྱའི་དོན་གྱི་གྲུབ་སྟངས་མ་ངེས་པའི་སྒོ་ནས་ནོར་བ་རྒྱུན་འབྱམས་སུ་སོང་བ་དང་། ཐེ་ཚོམ་གྱི་དཔྱང་ཐག་མ་ཆད་པའི་མིང་གི་ཐ་སྙད་མང་པོ་ལྷགས་ཡོད། དཔེར་ན། མིང་མཐའི་འ་འཚོ་དང་མ་མཚོ་ལྟ་བུ་ལ་མཚོན་ན། འས་འཕུལ་ཅན་གྱི་མི་ཚེ་འདིར་བཀྲ་ཤིས་ཤིང་བདེ་ཞིང་ལེགས་པ། ཚེ་རིང་ཞིང་སྐྱིད་ཀྱིས་འཚོ་བར་སྨོན་པའི་སྒོ་ནས་བཏགས་པ་སྟེ། ཆོས་འཚོ། བདེ་འཚོ། ཚེ་རིང་འཚོ། གནམ་འཚོ། སངས་རྒྱས་མཚོ། ལྷ་མོ་མཚོ་སོགས་ལ་མས་འཕུལ་བཞག་པ་ནི་མིང་གི་ཐ་སྙད་ལ་རྨོངས་པའི་རྟགས་བསྟན་པ་སྟེ་མིང་དུ་གདགས་པའི་དགོས་དབང་བཤིག་པ་ཡིན་ནོ།།
དེས་ན་མས་འཕུལ་ཅན་གྱི་མཚོ་ཡིག་འདི་ནི་བཀྲ་ཤིས་མཚོ་མོ། ཡོན་ཏན་མཚོ་མོ། བྱང་ཆུབ་མཚོ་མོ། བློ་གྲོས་རྒྱ་མཚོ། འཇམ་དཔལ་རྒྱ་མཚོ་སོགས་རྒྱ་ཆེ་བའི་ཡོན་ཏན་གྱི་ངོ་བོ་མཚོན་པར་སྨོན་པའི་ཆ་ནས་བཏགས་པ་ཡིན་པའི་རྣམ་གཞག་ཀྱང་ཤེས་པར་བྱའོ། དེང་སྐབས་མང་བོ་ཞིག་གིས་ཀརྨ་དོན་འགྲུབ་དང་། ཀརྨ་ཆོས་རྒྱལ་སོགས་ཀྱི་མིང་གི་ཐ་སྙད་འབྲི་སྐབས། སྐར་མ་དོན་འགྲུབ་དང་།་སྐར་མ་ཆོས་རྒྱལ་དག་ཏུ་འབྲི་བ་ནི་ཆེས་ནོངས་པ་སྟེ་རབ་བྱུང་བཅུ་གཉིས་པའི་ནང་བྱོན་པའི་ཀརྨ་དུས་གསུམ་མཁྱེན་པ་ནས་བརྒྱུད་པའི་ཀརྨ་བཀའ་བརྒྱུད་ཀྱི་སྐྱེས་བུ་དག་གི་མཚན་ཟུར་གྱིས་མཆེད་པ་ལས། ཉི་ཟླ་སྐར་གསུམ་གྱི་ཟླས་ཕྱེས་པའི་སྐར་མའི་མིང་ཟུར་ལས་བཏགས་པ་ནི་མ་ཡིན་ཏེ། ཉི་ཟླ་སྐར་གསུམ་གྱི་ཆ་ལས་བཏགས་པའི་བོད་མིང་འདོགས་སྲོལ་མ་བྱུང་བས་ཕྱིར་རོ།། དེས་ན་ཉི་མ་ཚེ་རིང་དང་། ཟླ་བཟང་སྒྲོལ་མ་སོགས་ཅི་ཡིན་ཞེ་ན། འདི་ནི་གཙུག་ལག་རྩིས་ཀྱི་སྒོ་ནས་བོད་མིང་འདོགས་ཚུལ་དར་ཏེ། བོད་དབུས་གཙང་གི་ཕྱོགས་སུ་གཟའ་འཁོར་བདུན་གྱི་མིང་ཟུར་ལས་དྲངས་པའི་མིང་འདོགས་སྟངས་ཤུགས་ཆེ་དར་བ་ལས་བྱུང་བར་མངོན་ལ། ཉི་མ། ཟླ་བ། མིག་དམར། ལྷག་པ། ཕུར་བུ། པ་སངས། སྤེན་པ་སོགས་གཟའ་འཁོར་བདུན་གྱི་མིང་འདོགས་ཚུལ་ལྷ་སའི་ཕྱོགས་སུ་ཅི་བས་མང་བ་འདི་ཡིན། དེས་ན་སྐར་མ་ཞེས་པ་ནི་ཀརྨའི་སྒྲ་གདངས་ཐག་ཉེ་བ་དང་གཟའ་འཁོར་བདུན་གྱི་མིང་ཟུར་འཁོད་པའི་རྣམ་གཞག་མ་ངེས་པར་ཉི་ཟླ་སྐར་གསུམ་གྱི་ཟླས་བྱས་པ་མངོན་རློམ་དུ་ཞུགས་པར་ངེས་མོད། འོན་ཀྱང་མིའི་མིང་འདོགས་ཚུལ་འདི་ནི་ཅིས་ཀྱང་བཅད་རྒྱ་ཞིག་གི་ར་བ་ལས་བརྒལ་མི་ཆོག་པ་མ་ཡིན་ནའང་། སྔར་སྲོལ་དར་བའི་རྣམ་གཞག་གི་ངོ་བོ་ངེས་པར་བྱས་ནས་དཔྱད་པ་ཞིབ་མོའི་རྒྱུ་མཚན་ལ་བློ་ཁ་ཕྱོགས་དགོས་པ་ལུགས་མཐུན་དུ་སེམས་སོ།།
ཡང་འགའ་ཞིག་གིས་སྒྲོལ་དང་སྒྲོན་གཉིས་ཀྱི་ཐ་སྙད་ཀྱི་གནད་དོན་མ་རྟོགས་པར་ཕལ་ཆེ་འདམ་ང་ལྟ་བུ་ཞིག་ལ་ངེས་འཛིན་བྱེད་ཀྱི་ཡོད་ཀྱང་། འདི་ནི་རྗེ་བཙུན་སྒྲོལ་མའི་མཚན་ཟུར་ལས་དྲས་པའི་སྒྲོལ་ཞེས་པའི་ཡིག་འབྲུར་སྡུད་ཚིག་བརྗོད་བདེའི་དབང་བཙན་པའི་ལུགས་སུ་བཞག་པ་ལས་སྒྲོལ་དང་སྒྲོན་ཞེས་པའི་ཐ་སྙད་ལ་ཁྱད་པར་མེད་པ་གཏན་ནས་མིན། དེས་ན་སྒྲོལ་མ་དང་། དབྱངས་ཅན་སྒྲོལ་དཀར། སྒྲོལ་མ་སྐྱབས་སོགས་ལ་སྒྲོལ་ཞེས་འབྲི་ནའང་། ཆོས་འཛིན་སྒྲོལ་དཀར་ལྟ་བུ་ལ་ཆོས་སྒྲོན་ཞེས་སྡུད་ཚིག་ཅན་ལ་བརྗོད་བདེའི་དབང་གིས་མཐའ་རྟེན་ན་ཡིག་འབྲི་བའི་སྲོལ་ཙམ་བྱུང་འདུག་སྟེ། དཔེར་ན། ཆོས་འཕེལ་རྒྱ་མཚོ་ལ་ཆོས་རྒྱམ་དང་། ཆོས་ཀྱི་རྒྱལ་མཚན་ལ་ཆོས་རྒྱན། བློ་བཟང་རྒྱ་མཚོ་ལ་བློ་རྒྱམ། པདྨ་རྡོ་རྗེ་ལ་པད་རྡོར། རྡོ་རྗེ་རྣམ་རྒྱལ་ལ་རྡོར་རྣམ་ཞེས་བརྗོད་བདེའི་དབང་གིས་མཐའ་རྟེན་གྱི་ཡིག་འབྲུར་འགྱུར་བ་བྱུང་འདུག་པ་འདི་ཡིན། གཞན་དོན་འགྲུབ་དང་དོན་གྲུབ་ཅེས་པའང་། སྲས་གཙང་སྲས་པོ་དོན་ཀུན་གྲུབ་པ་དང་རིགས་ལྔའི་བྱེ་བྲག་དོན་ཡོད་གྲུབ་པ་ལྟ་བུ་ལ་འས་འཕུལ་མེད་པའི་འདས་ཚིག་སྦྱོར་བ་ལས། ལྷ་མོ་དོན་འགྲུབ་དང་། དོན་འགྲུབ་ཚེ་རིང་། མགོན་པོ་དོན་འགྲུབ་སོགས་སྐྱེས་པོ་ཕལ་བའི་མིང་དུ་སྦྱར་བའི་ཡི་གེ་ལ་འགྲུབ་ཅེས་པ་སྟེ་མ་འོངས་སྨོན་འགྱུར་གྱི་ཆ་ནས་བཏགས་པའི་འས་འཕུལ་ཅན་ཡིན་པའི་གནད་ཀྱང་ངེས་པར་བྱ་དགོས་མོད། ཡིན་ནའང་མིང་ནི་མིང་ཡིན་པས་ངེད་ཅག་གིས་དོན་ཐམས་ཅད་ལེགས་གྲུབ་པའི་འབྲས་བུའི་ཆ་ལ་སྨོན་པ་ཡིན་ཞེས་ཐུགས་འདོད་མ་ཁེངས་པ་དག་བྱུང་ན། དེ་ལྟར་གྱིས་དང་དཔའ་ངོམས་དཔུང་གཏུག་གི་འགྲན་སློང་བ་ཅི་ཡང་མེད་པས་ཐུགས་བདེ་བོང་མཛོད། གཞན་ཡང་མདོ་སྨད་ཀྱི་ཡུལ་དུ་དར་ཁྱབ་ཆེ་བའི་སྤར་ཁ་བརྒྱད་ཀྱི་ཚིག་ཟུར་ལས་དྲངས་པའི་མིང་འདོགས་ཚུལ་དག་ཀྱང་ནོར་བ་རྒྱུན་འབྱམས་སུ་སོང་སྟེ། ལི་ཐར་ལ་ཀླུ་ཐར་དང་། ཁོན་ཐར་ལ་འཁོན་ཐར། ཁམ་བྱམས་ལ་མཁར་བྱམས་དང་མཁའ་བྱམས། གིན་ཐར་ལ་ཀུན་ཐར། ཟིན་ཐར་ལ་བཙུན་ཐར་། ཟོན་ལ་གསོན་ཐར་སོགས་སུ་འབྲི་རྒྱུན་འཇགས་ནས་ལི་སོགས་སྐབས་བབས་ཀྱི་འབྲུ་ཚིག་དངོས་སུ་བྲིས་ན་མཐོ་དམན་སུ་ཡང་ཕལ་ཆེར་བཞད་གད་ཐག་དི་རེ་འགྲོ་བར་ངེས་ལ། དགོད་མཚམས་བཞག་པའི་རྗེས་སུ་སླར་ཡང་འདི་ལྟར་བསམ་པར་བྱ་སྟེ། སྔར་ཆོས་རྒྱལ་སྲོང་བཙན་གྱི་སྐབས་ནས་བོད་ལ་རིམ་བཞིན་དར་བའི་རྒྱ་ནག་གི་འབྱུང་རྩིས་ལས་བཤད་པའི་སྤར་ཁའི་རྩིས་འགོ་འདི་རྒྱ་ནག་གོང་མ་རྣམས་ཀྱི་ཐོག་མ་ཧུང་དྭིས་ཀྱི་དུས་སུ་བྱུང་ཚུལ་ལོ་རྒྱུས་དག་ལས་གསལ་ཞིང་། དེ་ཡང་ཤེས་བྱ་ཀུན་ཁྱབ་ལས། “འབྱུང་རྩིས་སམ་ནག་རྩིས་སུ་གྲགས་པ་བྱུང་བའི་ཁུངས་ནི་རྒྱ་ནག་སྟེ། དེའང་གོང་མ་རྣམས་ཀྱི་ཐོག་མ་སྤ་ཧུཧཤི་ངྷི་རྒྱལ་བོ་ལ་རྒྱ་མཚོའི་མཐའི་འབངས་ཤིག་གིས་རུས་སྦལ་གསེར་གྱི་ཁ་དོག་ཅན་ཕུལ་བ་ལ་གཟིགས་ཏེ་བརྟགས་ནས་སྤར་ཁ་བརྒྱད་ཀྱི་ཕྱག་རྒྱ་ཐོག་མར་ཐུགས་ལ་ཤར། དེ་ལ་བརྟེན་ནས་སྤར་སྨེ་ལོ་སྐོར་གྱི་རྩིས་རྣམས་མཛད།” གསུངས་པ་ལྟར།
མཚན་མ་བརྒྱད་པོ་དེའི་དོན་ནི། མེ་དང་། ས། མཚེའུ། གནམ། ཆུ། རི། གནམ་ལྕགས། རླུང་བཅས་མཚོན་པའི་ཕྱག་རྒྱ་བརྒྱད་པོ་འདི་ལ་རྒྱ་ནག་གི་པཱ་བཀྭའ་ཞེས་པའི་མིང་ཟུར་ཆགས་ཏེ་སྤར་ཁ་རུ་འབོད་ཅིང་། བུ་ཕྲུག་བཙས་དུས་གཞིས་དཔོན་གྱིས་སྤར་སྨེ་ལོ་སྐོར་འབྱུང་བ་དང་འཐབ་པས་རྩིས་ཁོག་ཕུབ་རྗེས། སྤར་ཁའི་སྐེག་ཟློག་གི་ཆེད་དུ་ལི་ཐར་རྒྱལ་དང་། ཁོན་ཐར་རྒྱལ། ཁོན་ཐར་སྐྱིད། ལྕགས་ཐར་འབུམ། ལྕགས་ཐར་སྐྱིད། གནམ་ཐར་ཚེ་རིང་། ཁམ་བྱམས་དོན་འགྲུབ། ཁམ་མོ་སྐྱིད། གིན་ཐར་རྒྱལ། གིན་ཐར་སྐྱིད། ཟིན་ཐར་རྒྱལ། ཟིན་ཐར་སྐྱིད། ཟོན་ཐར་རྒྱལ། ཟོན་ཐར་སྐྱིད་སོགས་སུ་བཏགས་པར། ཕྱིས་སུ་རིམ་བཞིན་རྩིས་ཀྱི་ཐ་སྙད་པ་དག་གིས་ལི་སོགས་སྒྲ་མཐུན་ཅན་གྱི་ཐ་སྙད་དོན་ཅན་ལ་སྦྱར་ཏེ། ལི་ལ་ཀླུ་དང་། ཁོན་ ལ་འཁོན། ཁམ་ལ་མཁར་དང་མཁའ། གིན་ལ་ཀུན། ཟིན་ལ་བཙུན། ཟོན་ལ་གསོན་སོགས་སུ་བྲིས་ཏེ་མིང་དུ་བཏགས་པའི་དགོས་དབང་གཏོར་ནས་ཐ་སྙད་ཀྱི་ནོར་བ་རྒྱུན་འབྱམས་སུ་སོང་བ་ཡིན། གཞན་ཡང་ལྕགས་བྱམས་དང་། གནམ་ལྷ། ལྕགས་ཐར། གནམ་ཐར། གནམ་འཚོ་རྒྱལ་སོགས་འབྱུང་ཁམས་ཀྱི་ཆ་ལས་བཏགས་པར་འདོད་པ་དག་ཀྱང་དཔྱད་བློ་རྩིང་པ་སྟེ། ལྕགས་དང་ནམ་མཁའི་མིང་ཟུར་འདི་ནི་དྭ་ལྕགས་དང་ཁེན་གནམ་ལས་དྭ་དང་ཁེན་གཉིས་བརྗོད་མ་བདེ་བས་ཚིག་གྲོགས་ཕྱི་མ་གཉིས་བཟུང་བ་ཡིན་པའི་གནད་ཀྱང་ཤེས་པར་བྱའོ།།
སྤྱིར་མིང་འདོགས་སྟངས་ཀྱི་ཐོག་མའི་དམིགས་ཡུལ་དང་དགོས་པ་འདྲ་མིན་ཞིག་ཡོད་ཀྱང་། རྩིས་གཞུང་དང་འབྲེལ་བ་ཁག་ནི་ལོ་ཟླ་དུས་ཚོད་སྤར་སྨེ་སོགས་ཀྱི་སྐེག་ལས་ཐར་བའི་དགོས་དབང་གིས་བཏགས་ནའང་། དེང་དུས་ཚེ་རིང་ཐར་དང་། ཁྱུང་ཐར། བསྐལ་བཟང་ཐར། གཅོད་པ་ཐར། འཕགས་པ་རྒྱལ། ཚེ་མདོ་ཐར་སོགས་ནི་ཚེ་རིང་བོ་ལས་ཐར་བ་དང་། བསྐལ་བ་བཟང་བོ་ལས་ཐར་བ་མ་ཡིན་པར། གདགས་གཞིའི་ལོ་ཟླ་དུས་གེགས་སོགས་ཀྱི་བར་ཆད་ཞི་བའི་རིམ་གྲོའི་ཆ་ནས་བཏགས་པའི་སྐབས་བབས་ཀྱི་དགོས་དབང་ཡང་རྟོགས་པར་བྱ་སྟེ། རུས་ མཛོད་མེ་ཏོག་སྐྱེད་ཚལ་ལས། “ཕག་གི་ལོ་གསར་གྱི་ཚེས་པ་བརྒྱད་ཀྱི་ཉིན་གཉེན་མོ་ལས་སྲས་ཤིག་བཙས་པར། སྔར་མགོ་ལོག་ཨ་འབུམ་གྱི་བུ་ཞིག་ཆུང་ངའི་དུས་ནས་ཤི་བར་འབུམ་ཞིག་བྲིས་ནས་བུ་ཞིག་བྱུང་བར། འབུམ་སྐྱབས་བཏགས་ཏེ་ཐར་བའི་ཀེག་དེ་ལ་འཛེམས་ནས་མིང་ཕག་ཐར་བཏགས་སོ།།” ཞེས་པ་ལྟར། གཞན་བུ་ཕྲུག་འཚོ་སྡོད་ཀྱི་རྒྱུན་མི་བརྟན་པ་དང་ན་ཚ་སོགས་རྐྱེན་གྱིས་གཙེས་པའི་སྲི་གཅོད་ཀྱི་ཆེད་དུ་ས་གཉས་སོ་སོའི་ལྷ་ཀླུ་གཞི་བདག་མཐུ་མོ་ཆེ་དག་ལ་མཆོད་མཇལ་གནས་བསྐོར་དུ་ཕྱིན་ཏེ་སྔར་མིང་བརྗེས་པོ་བརྒྱབ་པའང་མི་ཉུང་བ་ཞིག་ཡོད་ལ། དཔེར་ན་མདོ་སྨད་ཡུལ་གྲུ་ཁག་ཅིག་ཏུ་ཨ་མྱེས་ཀླུ་རྒྱལ་དང་། ཤ་བོ། བྱ་ཁྱུང་གི་རྡོ་རྗེ་ཕག་མོ། རྡོ་སྦིས་ཀྱི་སྟོང་རུ་ལྷ་མཚོ་(ལྷ་ལུང་མཚོ)བཅས་ལས་ཕྱུང་སྟེ། ཀླུ་རྒྱལ་དོན་འགྲུབ་དང་། ཀླུ་མོ་རྒྱལ། ཤ་བོ་དོན་འགྲུབ་དང་ཤ་མོ་ཐར། ཕག་མོ་བཀྲ་ཤིས་དང་ཕག་མོ་འཚོ། ལྷ་ལུང་རྒྱལ་དང་ལྷ་ལུང་མཚོ་སོགས་རྨ་ཀླུང་ལྷོ་བྱང་གི་རྒྱུད་དུ་ཅི་བས་མང་བ་འདི་ཡིན། དེ་ལྟར་རང་རེའི་མིང་འདོགས་སྟངས་ཀྱི་ཁྲོད་དུ་འཚོ་དང་མཚོ། དོན་འགྲུབ་དང་དོན་གྲུབ། སྒྲོལ་མ་དང་སྒྲོན་མ། ཀརྨ་དང་སྐར་མ་སོགས་ཀྱི་མིང་གི་གོ་དོན་གྱི་གདགས་བྱེད་ངེས་པའི་སྒོ་ནས་འཛིན་པའང་བརྙས་དམོད་སླ་ཆོས་ཀྱི་ཀློང་དུ་བསྟིམས་པར་བྱ་བའི་ལས་སུ་བལྟ་བར་མི་བྱའོ།།
ཐོག་མའི་མི་ཡི་ཐ་སྙད་མ་གོམས་ཤིང་།།
བཙན་པོའི་དུས་ཀྱི་འབངས་ངོ་མ་ཆོད་པར།།
ཕྱི་རབས་བོད་མིའི་མིང་གི་བྱུང་བ་འདི།།
སུ་ལ་མི་མཁོའི་ས་མཐའི་ཡུལ་དུ་བཀྲལ།།
ཅེས་ཀྱང་སྨྲའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25921.html


text:
གཞུང་འབྲེལ་གསར་འགྱུར།
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
གསལ་སྒྲགས།༢༠༡༨ ཟླ་ ༥ ཚེས་ ༢༤ རེས་གཟའ་ཕུར་བུ། ༄༅། །བོད་མིའི་སྒྲིག་འཛུགས་ཕྱི་དྲིལ་བོད་ཀྱི་བརྙན་འཕྲིན་གསར་འགྱུར་ཚན་པར་རྒྱ་གར་ལྷོ་ཕྱོགས་ཁུལ་གྱི་གནས་ཚུལ་མཁོ་གཏོང་བ་གཅིག་གླ་གཡར་བྱ་རྒྱུའི་གསལ་བསྒྲགས། ལས་ཀའི་ངོ་བོ། རྒྱ་གར་ལྷོ་ཕྱོགས་གཞིས་ཆགས་ཁག་དང་། བོད་མི་གནས་ཡུལ་ས་གནས་ཁག་གི་གཞུང་འབྲེལ་གསར་འགྱུར་བརྙན་འཕྲིན་པར་ལེན་གྱིས་བོད་ཀྱི་བརྙན་འཕྲིན་ཚན་པར་གཏོང་རྒྱུ་དང་། གཞན་ཡང་གོང་རིམ་ནས་སྐབས་བསྟུན་ལས་དོན་ བཀོད་སྒྲིག་ཇི་གནང་དང་ལེན་བྱ་རྒྱུ་བཅས། དགོས་ངེས་ཆ་རྐྱེན་ཁག ༡། བོད་ཨིན་སྐད་ཡིག་གཉིས་ཀའི་ཐོག་རང་རྐྱ་འཕེར་ངེས་ཡོད་པ། ༢། གསར་འགྱུར་མཁོ་སྒྲུབ་དང། གནད་དོན་བཅར་འདྲི་སོགས་བྱེད་ཐུབ་པ།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༢༤ རེས་གཟའ་ཕུར་བུ། ༄༅། །འདི་གར་ཆེས་མཐོའི་ཁྲིམས་ཞིབ་ཁང་ནས་བཏང་གནས་ནང་འཁོད་དོན། བྱང་ཕྱོགས་བོད་མིའི་ས་གནས་ཁྲིམས་ཞིབ་ཁང་གི་ཁྲིམས་ཞིབ་པ་ལྷ་འབྲུག་ལགས་ཀྱིས་ཕྱི་ལོ་ ༢༠༡༨ ཟླ་ ༥ ཚེས་ ༡༨ ཉིན་གྱི་སྔ་དྲོ་ཚོུད་ ༨༌༣༠ ཐོག་སྦིར་སྡེ་དགེ་ས་འཐུས་སྐབས་ ༧… རྒྱས་པ་འདིར་གཟིགས་རོགས་གནང་།
-
སྤོན་ཊ་ཆོལ་གསུམ་གཞིས་ཆགས་སུ་ས་གནས་འཐུས་ཚོགས་ཁག་ཚགས་ཚུད་དང་སྲ་བརྟན་སླད་ལས་དོན་བྱེད་ཕྱོགས་ཀྱི་ཟབ་སྦྱོང་གནང་བཞིན་པ།ཕྱི་ལོ་ ༢༠༡༨ ཟླ་ ༥ ཚེས་ ༢༣ རེས་གཟའ་ལྷག་པ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༥ ཚེས་ ༢༡ ཉིན་སྤོན་ཊ་ཆོལ་གསུམ་གཞིས་ཆགས་ཀྱི་ཚོགས་ཁང་ནང་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ནས་གོ་སྒྲིག་ཞུས་པའི་ཉིན་གྲངས་ལྔའི་རིང་གི་ས་གནས་འཐུས་ཚོགས་ཁག་ཚགས་ཚུད་དང་སྲ་བརྟན་སླད་ལས་དོན་བྱེད་ཕྱོགས་ཀྱི་ཟབ་སྦྱོང་ཞིག་དབུ་འཛུགས་གནང་ཡོད། དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩ པའི་ཐོག་ཟབ་སྦྱོང་གནང་མཁན་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་དང་།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༢༣ རེས་གཟའ་ལྷག་པ། ༄༅། །ཕྱི་ལོ་ ༢༠༡༨ ཟླ་ ༥ ཚེས་ ༢༡ ནས་ ༢༦ བར་ཉིན་གྲངས་དྲུག་རིང་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་གོ་སྒྲོག་འོག་རྒྱ་གར་གྱི་རྒྱལ་ས་ལྡི་ལིའི་ Expression India… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༢༣ རེས་གཟའ་ལྷག་པ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༥ ཚེས་ ༡༧ ནས་ ༢༡ བར་ཉིན་ལྔའི་རིང་རྒྱ་གར་བྱང་ཕྱོགས་སྦིར་བོད་ཚོགས་སུ་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ཀྱི་གོ་སྒྲིག་འོག་སྦིར་སྡེ་དགེ་དང་། སྦིར་བོད་ཚོགས།… རྒྱས་པ་འདིར་གཟིགས་རོགས་གནང་།
-
རྒྱ་གར་མཐོ་སློབ་ཁག་འདྲ་མིན་ནང་སློབ་གཉེར་གནང་བཞིན་པའི་རྒྱ་གར་དང་བོད་རིགས་སློབ་ཕྲུག་ཁག་གཅིག་བོད་མི་མང་སྤྱི་འཐུས་ལྷན་ཁང་དུ་ཕེབས་པ།ཕྱི་ལོ་ ༢༠༡༨ ཟླ་ ༥ ཚེས་ ༢༢ རེས་གཟའ་མིག་དམར། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ༸ གོང་ས་༸སྐྱབས་མགོན་ཏཱ་ལའི་བླ་མ་མཆོག་གི་ཀུན་ཕན་བདེ་རྩ་ནས་ལོ་ལྟར་རྒྱ་གར་མཐོ་སློབ་འདྲ་མིན་ནང་སློབ་གཉེར་གནང་བཞིན་པའི་རྒྱ་གར་སློབ་ཕྲུག་རྣམས་བཞུགས་སྒར་རྡ་སར་བོད་པའི་ཆོས་དང་། རིག་གཞུང་། གོམས་གཤིས་སོགས་ལ་གོ་རྟོགས་ཆེད་ཉིན་གྲངས་ཉི་ཤུ་ཙམ་གྱི་རིང་གུ་རུ་ཀུལ་ (GurukulProgramme) ལས་རིམ་ཞིག་གོ་སྒྲིག་གནང་བཞིན་ཡོད་པ་ལྟར། འདི་ལོའི་གུ་རུ་ཀུལ་ལས་རིམ་ཐེངས་ ༢༤ པའི་ཐོག་འཛུལ་ཞུགས་གནང་མཁན་སློབ་གཉེར་བ་གྲངས་ ༢༨… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༨ ཟླ་ ༥ ཚེས་ ༢༡ རེས་གཟའ་ཟླ་བ། ༄༅། །བཙན་བྱོལ་བོད་མིའི་སྒྲིག་འཛུགས་ཀྱི་ལས་ཁུངས་ཁག་གི་ལས་བྱེད་ས་མིག་སྟོང་པ་ཐོན་པར་ཁ་སྐོང་ཆེད་གསར་འདེམས་བསྐོ་གཞག་གནང་རྒྱུ་ཡིན་ན། གཤམ་གསལ་ས་མིག་སོ་སོའི་ཆ་རྐྱེན་ཚང་ཞིང་དོན་དམ་སྲི་ཞུའི་ལས་བྱེད་ཞབས་འདེགས་ཞུ་འདོད་ཡོད་རིགས་ནས་འཚང་སྙན་འབུལ་འཐུས། ཀ༽ ལས་བྱའི་སྡེ་ཚན་ཁོངས་སྡེ་འགན་ ༣ དང་། ལས་དོ། ༤ ལས་དྲུང་ ༩ རྒན་དྲུང་།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༢༡ རེས་གཟའ་ཟླ་བ། ༄༅། །འདི་གར་ཆོས་རིག་ལས་ཁུངས་ནས་བཏང་གནས་ནང་འཁོད་དོན། བོད་མིའི་སྒྲིག་འཛུགས་ཀྱི་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་ཕྱི་ལོ་ ༢༠༡༨ ཟླ་ ༥ ཚེས་ ༡༩ ནས་ཚེས་ ༢༥ བར་ཤྲཱི་ལངྐ་ Sri… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༡༩ རེས་གཟའ་སྤེན་པ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༥ ཚེས་ ༡༨ ཉིན་གྱི་སྔ་དྲོ་ཆུ་ཚོད་ ༡༠།༣༠ ཐོག་ཉེ་ཆར་མཇུག་སྒྲིལ་བའི་བོད་ཀྱི་བུད་མེད་ལྷན་ཚོགས་ཀྱི་ཚོགས་ཆེན་ཐེངས་ ༡༢… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༡༩ རེས་གཟའ་སྤེན་པ། ༄༅། །འདི་གར་འཕྲོད་བསྟེན་ལས་ཁུངས་ནས་བཏང་གནས་ནང་འཁོད་དོན། བོད་མིའི་སྒྲིག་འཛུགས་ཀྱི་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་ཕྱི་ལོ་ ༢༠༡༨ ཟླ་ ༥ ཚེས་ ༡༩ ནས་ ༢༤ བར་སྡེ་ར་ལྡུན་ཁྱབ་ཁོངས་དང་། ཀུམ་རའོ་སྒ་པ་བོད་མིའི་གཞིས་ཆགས།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༡༩ རེས་གཟའ་སྤེན་པ། ༄༅། །འདི་གར་ཤེས་རིག་ལས་ཁུངས་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༥ ནས་ཟླ་ ༡༡ བར་ཟླ་གྲངས་ལྔ་ལྷག་ཙམ་རིང་རྒྱ་བལ་གཉིས་ཀྱི་བོད་པའི་སློབ་གྲྭ་ཁག་ ༣༩ ཙམ་དང་ས་གནས་ཁག་ ༢༦… རྒྱས་པ་འདིར་གཟིགས་རོགས་གནང་།
-
སྦིར་བོད་ཚོགས་སུ་བོད་མིའི་ས་གནས་འཐུས་ཚོགས་ཁག་ཚགས་ཚུད་དང་སྲ་བརྟན་ཡོང་སླད་ཀྱི་ཟབ་སྦྱོང་དབུ་འཛུགས་གནང་བ།ཕྱི་ལོ་ ༢༠༡༨ ཟླ་ ༥ ཚེས་ ༡༨ རེས་གཟའ་པ་སངས། ༄༅། །འདི་གར་ཚོགས་དྲུང་ལས་ཁུངས་ཀྱིས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༥ ཚེས་ ༡༧ ཉིན་དཔལ་ལྡན་བོད་མི་མང་སྤྱི་འཐུས་ལྷན་ཚོགས་ཀྱི་གོ་སྒྲིག་འོག་སྦིར་བོད་ཚོགས་སུ་ཕྱི་ཚེས་ ༡༧ ནས་ ༢༡… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༨ ཟླ་ ༥ ཚེས་ ༡༨ རེས་གཟའ་པ་སངས། ༄༅། །འབྲུག་དང་བལ་ཡུལ་བཅས་ནས་བོད་རིགས་སློབ་ཕྲུག་རྣམས་རྒྱ་གར་ནང་སློབ་སྦྱོང་བྱེད་བཞིན་པ་དང། བོད་ནས་གསར་དུ་འབྱོར་བ་ཁག་གཅིག་ལ་སྐྱབས་བཅོལ་ལག་འཁྱེར་གྱི་དཀའ་ངལ་སེལ་ཐབས་སུ་རྒྱ་གར་དབུས་གཞུང་ལ་འབོད་བསྐུལ་ཞུས་པ་ལྟར་ཉེ་ཆར་རྒྱ་གར་དབུས་གཞུང་གིས་ས་གནས་འབྲེལ་ཡོད་ལས་ཁུངས་སོ་སོར་ཐོ་གཞུང་ནང་གསལ་བའི་བོད་མི་དེ་དག་ལ་སྐྱབས་བཅོལ་ལག་འཁྱེར་གསར་བཟོ་ཆོག་པའི་བཀའ་འཁྲོལ་བཀོད་ཁྱབ་གནང་ཡོད། ཕྱི་ལོ་ ༢༠༡༨ ཟླ་ ༥ ཚེས་ ༡༧ ཉིན་རྡ་ས་ FRO ལས་ཁུངས་ཀྱི་ལམ་སྟོན་གཞིར་བཟུང་ཐོ་གཞུང་ནང་ཡོད་པའི་རྡ་ས་ཁུལ་གནས་སྡོད་རྣམས་ཀྱིས་དོ་བདག་སོ་སོའི་གཤམ་གསལ་ཡིག་ཆ་མཉམ་འཁྱེར་གྱིས་བདེ་སྲུང་ཡན་ལག་ལས་ཁུངས་སུ་ངོ་བཅར་ཞུས་དགོས།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༥ ཚེས་ ༡༨ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ནས་ཕྱི་ལོ་ ༢༠༡༨་་་་༢༠༡༩ ལོ་ནི་རྒྱ་གར་གྱིས་གཙོས་བོད་མི་གནས་ཡུལ་གཞུང་མང་གཉིས་ལ་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུ་གཏན་འཁེལ་བ་བཞིན། ཕྱི་ལོ་ ༢༠༡༨ ཟླ་ ༥ ཚེས་ ༡༦… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༥ ཚེས་ ༡༨ རེས་གཟའ་པ་སངས། ༄༅། འདི་གར་བོད་མིའི་སྒྲིག་འཛུགས་ཀྱི་ཆེས་མཐོའི་ཁྲིམས་ཞིབ་ཁང་ནས་བཏང་གནས་ནང་འཁོད་དོན། དབུས་འོས་བསྡུ་ལས་ཁང་གི་ཞུ་སྐུལ་འབྱོར་དོན་ལྟར། ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆེ་བ་བཀའ་བརྒྱུད་དོན་གྲུབ་མཆོག་ནས་ལྷོ་ཕྱོགས་ས་གནས་ཁྲིམས་དྲུང་ཕུན་ཚོགས་སྒྲོལ་མ་ལགས་སུ་བཙན་བྱོལ་བོད་མིའི་བཅའ་ཁྲིམས་དོན་ཚན་ ༦༩ ཆ་རྐྱེན་འོག་འཕྲལ་སེལ་ས་གནས་ཁྲིམས་ཞིབ་པར་བསྐོ་གཞག་བགྱིས་ཏེ། ཕྱི་ལོ་ ༢༠༡༨ ཟླ་ ༠༥ ཚེས་ ༡༡… རྒྱས་པ་འདིར་གཟིགས་རོགས་གནང་།